vnews - Quarter ge fahu dhe jaaga FCN adhi Kovigoani hoadhaifi\nއައިއެފްސީގެ ކުއާޓާގެ ފަހު ދެ ޖާގަ އެފްސީއެން އާއި ކޮވިގޯނި ހޯދައިފި\nއައިލެންޑާސް ފުޓްސަލް ޗެލެންޖުގެ ތެރެއިން ---\nމެދު ރާއްޖެތެރޭގައި ބާއްވާ އެންމެ ބޮޑު ފުޓްސަލް މުބާރާތް ކަމަށްވާ އައިލެންޑާސް ފުޓްސަލް ޗެލެންޖްގެ ގްރޫޕް4އިން ކުއާޓާ ފައިނަލަށް އެފްސީއެން އާއި ޖަމިއްޔަތުލް ކޮވިގޯނި ދަތުރުކޮށްފިއެވެ.\nމި ގްރޫޕުގެ ކުއާޓާ ފައިނަލްގެ ފުރަތަމަ ޖާގަ އެފްސީއެން ހޯދީ މިރޭ ކުޅުނު ގްރޫޕް ސްޓޭޖުގެ ފަހު މެޗުގައި މުލަކު އެފްސީ އަތުން 5-3 އިން މޮޅުވެ، ގްރޫޕުގެ އެއްވަނަ ޓީމުގެ ގޮތުގައެވެ. މި މެޗުގައި އެފްސީއެންއިން ލަނޑުތައް ކާމިޔާބުކޮށްދިނީ ސައުދާއި، ނާއިލް އާއި، އިކުރާމާއި، އިކުލީލިގެ އިތުރުން މުސްލިމް އެވެ. މުލަކު އެފްސީގެ ފުރަތަމަ ލަނޑު އަލީ މުހައްމަދު ކާމިޔާބުކޮށްދިންއިރު، ދެވަނަ ލަނޑަކީީ އެފްސީއެންގެ އިކުރާމު އަތުން ބައި ކޮޅަށް ވަން ލަނޑެކެވެ. މުލަކު އެފްސީގެ ތިންވަނަ ލަނޑު ކާމިޔާބުކޮށްދިނީ އާތިފްއެވެ.\nމި ގްރޫޕުގެ ދެވަނަ ޓީމުގެ ގޮތުގައި ކުއާޓާއިން ކޮވިގޯނި ޖާގަ ހޯދީ މިރޭ އިފްހާމްސް އަތުން 1-0 އިން މޮޅުވެގެންނެވެ. މި މެޗުގައި ކޮވިިގޯނިން ކާމިޔާބުކުރި ހަމައެކަނި ލަނޑު ކާމިޔާބުކޮށްދިނީ ހުސެއިން ފާރިޝްއެވެ.\nމި މުބާރާތުގެ ގްރޫޕް އެކަކަުން އެއްވަނަ ޓީމުގެ ގޮތުގައި ކުއަޓާގެ ޖާގައެއް ހޯދާާފައިވަނީ ޑީސީޖޭއެވެ. ކުޅުނު ދެ މެޗުންވެސް މޮޅުވެ އެޓީމު ކުއާޓާއަށް ދަތުރުކުރިއިރު، މި ގްރޫޕުގެ ދެވަނަ ޓީމުގެ ގޮތުގައި ކުއަޓާއިން ޖާގަ ހޯދީ އެފްއޯޑީ އެވެ.\nގްރޫޕް ދެކުން ކުއާޓާގެ ޖާާގަ އެއްވަނަ ޓީމުގެ ހައިސިއްޔަތުން ހޯދީ ކުޅުނު ދެ މެޗުންވެސް މޮޅުވެ ދަ ގްރާންޑޭ އަމީގޯސް ނިއު ޖެނެރޭޝަން ސްޕޯޓްސް ކްލަބެވެ. މި ގްރޫޕުގެ ދެވަނަ ޓީމުގެ ގޮތުގައި ކުއާޓާގެ ޖާގައެއް ހޯދީ ސްޕިރިޓް އޮފް ނާާނީ އެވެ.\nގްރޫޕް ތިނެއްގެ އެއްވަނަ ޓީމުގެ ގޮތުގައި ކުއާޓާގެ ޖާގައެއް ހޯދާފައިވާ މ. އަތޮޅު މުލީގެ އެފްސީ ރިއޯއެވެ. މި ގްރޫޕުގެ ދެވަނަ ހޯދާ ކުއާޓާއިން ޖާގައެއް ހޯދީ ބިޒީ ބޯއިސް އެވެ.\nމި މުބާރާތުގެ ކުއާޓާ ފައިނަލްގެ މެޗުތައް މާދަމާ ކުޅޭއިރު، މާދަމާ ހަވީރު ފުރަތަމަ މެޗުގައި ބައްދަލުކުރާނީ ދަ ގްރާންޑޭ އަމީގޯސް ނިއު ޖެނެރޭޝަން ސްޕޯޓްސް ކްލަބާއި ބިޒީ ބޯއިސް އެވެ. ދެވަނަ މެޗުގައި ހަވީރު ބައްދަލުކުރާނީ އެފްސީ ރިއޯ އާއި ސްޕިރިޓް އޮފް ނާނީ އެވެ. މާދަމާރޭ ކުޅޭ ކުއާޓާ ފައިނަލްގެ ތިންވަނަ މެޗުގައި ބައްދަލުކުރާނީ އެފްސީއެން އާއި އެފްއޯޑީ އެވެ. ފަހު މެޗުގައި ބައްދަލުކުރާނީ ޑީސީޖޭ އއި ޖަމިއްޔަތުލް ކޮވި ގޯނިއެވެ.\nޗެމްޕިއަން ޓީމަށް 35،000 ރުފިޔާ އަދި ރަނަރަޕް ޓީމަށް 15،000 ރުފިޔާގެ ފައިސާގެ އިނާމެއް ދިނުމަށް ހަމަޖެހިފައިވާ މި މުބާރާތް މިދިޔަ އަހަރުވެސް ވަނީ ކާމިޔާބުކަމާއެކު ކުރިއަށް ގެންގޮސްފައެވެ.


Haalathu badhaluvee referee ge goas ninmumaa hedhi: Segrt\nޕީޓާ ޝެގަޓް، މިރޭގެ މެޗަށްފަހު - އަވަސް ފޮޓޯ\nދިވެހި ޓީމުން ވަރުގަދައަށް ޕްރެސްކޮށްގެން ވަރަށް ރަނގަޅަށް ކުޅެމުން ދަނިކޮށް ހާލަތު ބަދަލުވީ ހީނުކުރާ ކަހަލަ ގޮތަކަށް އައި ރެފްރީގެ ނިންމުމެއްގެ ސަބަބުން ކަމަށް ގައުމީ ޓީމުގެ ކޯޗް ޕީޓާ ޝެގަޓް ބުނެފި އެވެ.\nޝެގަޓް އިޝާރާތް ކުރީ، ރާއްޖެ ދެ ވަނަ ހާފަށް ނުކުމެ ކުޅެމުން ދަނިކޮށް ރާއްޖެއާ ދެކޮޅަށް ޗައިނާއަށް ދިން ޕެނަލްޓީއަށެވެ. އެ ޕެނަލްޓީ އަކީ ޗައިނާއިން ކޯނަރެއް ނެގި ވަގުތު ރާއްޖޭގެ ޕެނަލްޓީ އޭރިއާގެ ތެރެއިން، މިޑްފީލްޑަރު ހުސައިން ނިހާން (ނިހާޓް) ޗައިނާގެ ކުޅުންތެރިޔަކު ކޮށްޕާލުމުން ދިން ޕެނަލްޓީ އެކެވެ.\n"އަހަރެމެން އެންމެ ވަރަށް ހައިރާންވި، އަހަންނަކަށް ނޭންގެ ކިހިނެއް ވެގެން ދިން ޕެނަލްޓީއެއް ކަމެއް، އަހަރެން ޖެހޭނީ އަލުން މެޗު ބަލަން، އޭރު [އަހްމަދު ނޫމާން] ހެލްމެޓް އަނިޔާވެގެން ދަނޑު މަތީގައި އޮތީމަ އަހަރެން ބަލަމުން ދިޔައީ އޭނާ އަށް،" ޝެގަޓް ބުންޏެވެ. "އެ އީ ގޯލަށް ނުރައްކާވާނެ ހާލަތެއްވެސް ނޫން، ބެންޗުގައި ތިބި އެންމެންވެސް ތިބީ ވަރަށް ހައިރާންވެފައި އެ ޕެނަލްޓީ ދިން ގޮތުން، އެއީ މުޅި މެޗު އެނބުރިގެން ދިޔަ ހިސާބު."\nރާއްޖެއަށް ދިން ދެ ވަނަ ޕެނަލްޓީ އަކީ، ރާއްޖޭގެ ކެޕްޓަން އަކުރަމް އަބްދުލް ގަނީ، ރާއްޖޭގެ ޕެނަލްޓީ އޭރިއާ ތެރެއިން ޗައިނާގެ ވީ ޝިހާއޯ އަށް ބޯޅަ ލިބުނަ ނުދޭން ވެގެން އޭނާގެ ފައިދަށުން ޓެކްލުކޮށް ބޯޅަ ބޭރު ކޮށްލުމުން ދިން ޕެނަލްޓީ އެކެވެ. ރެފްރީ ދެއްކީ ފައުލެއް ކަމަށެވެ. އެހެންނަމަވެސް ރިޕްލައިން ފެންނަ ގޮތުގައި ޝިހާއޯ އަށް ޗާޖު ކުރުމުގެ ގޮތުން އަކުރަމް އެއްވެސް ކަމެއް ކޮށްފައެއް ނެތެވެ.\nޝެގަޓް ބުނީ އަކުރަމްއަށް ދެ ވަނަ ރީނދޫ ކާޑާއެކު ރަތް ކާޑު ދައްކައި ޕެނަލްޓީއެއް ދިނުމަކީ އެކަހަލަ ހާލަތަކަށް ބަލާއިރު ވަރަށް ހަރުކަށި ކޮށް ރެފްރީ ނިންމި ނިންމުމެއް ކަމަށެވެ. އޭނާ ބުނީ ދެ ވަނަ ހާފުގައި މަސައްކަތް ކުރީ ބަދަލުތައް ގެނެސް ޕްރެސް ކޮށްލައިގެން ކުޅުމަށް ކަމަށާއި އެހެންނަމަވެސް ހީނުކުރާ ކަހަލަގޮތަކަށް މެޗު އެނބުރިގެން ދިއުމާއި ކުޅުންތެރިންނަށް އަނިޔާވެގެން ގެންނަން ޖެހުނު ބަދަލުތަކުން ބޭނުންވި ގޮތަށް އެކަން ނުވީ ކަމަށެވެ.\n"ހެލެމެޓްއަށް އަނިޔާވުމުން އަހަންނަށް ޖެހުނީ ބަދަލުގައި [ސަމޫހް އަލީ] ސަމުއްޓޭ އަރުވަން، ދެން އަކޫ އަށް ރަތް ކާޑު ދެއްކީމަ ޑިފެންޑަރަކު އެރުމުވުމެގެ ގޮތުން [ސަމްދޫހް މުހައްމަދު] އައްޔައަށް ފުރުސަތު ދިނީ، [އިބްރާހިމް މަހްދީ ހުސައިން] ފޭދޫ އިއްބެ ހުރީ ވަރަށް ބޮޑަށް ވަރުބަލި ވެފައި އެހެންވެ އަކޫ ނެތީމަ ޑިފެންޑަރެއް އެރުވުމުގެ ގޮތުން އިއްބެ ބާލަފައި އައްޔަ އަށް ފުރުސަތު ދިނީ،" ޝެގަޓް ބުންޏެވެ.\nދެ ވަނަ ހާފަށް ރާއްޖެ ނުކުތީ އަލީ އަޝްފާގް (ދަގަނޑޭ) ގެ ބަދަލުގައި ހަސަން ނާއިޒު (ދާދު) އަށް ފުރުސަތު ދީގެންނެވެ. ޝެގަޓް ބުނީ އަޝްފާގް ބަދަލު ކުރީ އޭނާ ކޮންމެވެސް ވަރަކަށް ވަރުބަލި ވެފައި ހުރުމުން ކަމަށާއި އަދި ދާދު އަށް ފުރުސަތު ދިނީ ޕްރެސް ކޮށްލައިގެން ކުޅުމުގެ ގޮތުން ކަަމަށެވެ.\n"އަޝްފާގްވަރަށް މަސައްކަތް ކުރި، އޭނާ ހުރީ ކޮންމެވެސް ވަރަކަށް ވަރުބަލި ވެފައި، އަދި އަހަރެމެން ބޭނުންވި ވަރަށް ގަދައަށް ޕްރެސް ކޮށްލައިގެން ކުޅެން،" ޝެގަޓް ބުންޏެވެ. "ޕްރެސް ކޮށްލައިގެން ކުޅުމުގެ ގޮތުން އަހަރެން ވިސްނައިގެން ހުރީ އަސަދުﷲ ވެސް އަރުވައި ދެ ސްޓައިކަރުންނަށް ބަދަލުކޮށްލަން، އަދި މެޗުގެ ފަހު ކޮޅަށް އެޅުމުން ފޭދޫ އިއްބެ އާއެކު ތިން ފޯވަޑުންނަށްވެސް ބަދަލު ކޮށްލަން، އެހެންނަމަވެސް ހުރިހާ ކަމެއް ބަދަލުވީ ހީނުކުރާ ކަހަލަ ގޮތަކަށް އައި ޕެނަލްޓީ އާއެކު."\nރާއްޖެއަށް ދެން އޮތީ ސީރިއާ އާ ދެކޮޅަށް ކުޅޭ އެ ގައުމުގެ ހޯމް މެޗެވެ. ހަނގުރާމަ އާއި ދާހިލީ ހަމަނުޖެހުންތަކުގެ ސަބަބުން އެ މެޗު ކުޅޭނީ އަރަބި އެމިރޭޓްސްގަ އެވެ. މެޗު ކުޅުމަށް ހަމަޖެހިފައި ވަނި އަންނަ މަހު 10 ވަނަ ދުވަހު އެވެ.


Ihuge Noos: Raees Nasheed ge "feshun"\n"ސަންގު" ނޫހުގައި 1990 ވަނަ އަހަރު ކުރީގެ ރައީސް މުހައްމަދު ނަޝީދު ލިޔުއްވާފައިވާ އާޓިކަލް. --\nރާއްޖޭގައި އެތަކެއް އަހަރެއް ވަންދެން ހިފެހެއްޓިފައި އޮތް އަސާސީ ހައްގުތަކަށް ދިވެހިންގެ ލޯތައް ހުޅުވައި ދެއްވީ ކުރީގެ ރައީސް މުހައްމަދު ނަޝީދު ކަމާމެދު އެމަނިކުފާނު ދެކެ އެންމެ ހިތްހަމަނުޖެހޭ މީހާ ވެސް ޝައްކެއް ނުކުރާނެ އެވެ. މިއަދު ރާއްޖެ މިދެކޭ ޒަމާނީ ޑިމޮކްރަސީގެ ހުޅުކޮޅު ދިވެހި ފަސްގަނޑުގައި ރޯކޮށް ދެއްވި ބޭފުޅަކީ ނަޝީދު ކަމާމެދު ދެބަސްވެވޭނެ އެއްވެސް ޖާގައެއް ނެތެވެ. އެތަކެއް އަހަރެއްގެ ގުރުބާނީ އެވެ. ޖަލުގެ ތޭރިތަކުގެ ފަހަތުގައި ހިތްދަތިކަމާއި އަނިޔާތަކުގައި ގިނަ ދުވަސްތަކެއް ހޭދަ ކުރައްވައިގެނެވެ.\nނަޝީދުގެ ޒުވާން އުމުރުގައި ރާއްޖޭން ބޭރުގައި ތައުލީމް ހާސިލް ކުރައްވަމުން ގެންދެވި އިރުވެސް، "ދުނިޔެ ފެނިވަޑައިގެން" އަމިއްލަ ގައުމުގައި އޮތް ހާލަތާމެދު އެތަކެއް ސުވާލެއް ހިތްޕުޅުގައި އުފެދުނެވެ. މަގުތަކަށް ނުކުންނަވައިގެން އެ ހާލަތު ބަދަލުކުރައްވަން ފެއްޓެވުމުގެ ކުރިން، އެ ސުވާލުތައް ކުރައްވަން ފެއްޓެވީ ނޫސްތަކުންނެވެ. ގަލަމުގެ މިނިވަން މާހައުލެއްނެތް ޒަމާނެއްގައި "ކަނޑި" އަށް ވުރެ ބާރުގަދަކަން ސާބިތު ކޮށްދެއްވަމުންނެވެ.\nމީގެ ތިރީހަކަށް އަހަރު ކުރިން ނަޝީދު ވެސް ހުންނަވައިގެން އުފެއްދި ސަންގު ނޫހަކީ ރާއްޖޭގައި ޑިމޮކްރަސީ ބިނާވެގެން ދިއުމުގެ އެއް ފިޔަވަޅެވެ. ވައި އަޑުން ނަމަވެސް ދިވެހިންގެ ތެރެއިން ގިނަ ބަޔަކު އުފައްދަމުން އައި ސުވާލުތަކަށް ލިބިގެންދިއަ ޕްލެޓްފޯމެކެވެ. އެ ނޫހުގައި 1990 ވަނަ އަހަރުގެ އޭޕްރީލް މަހު ގ. ކެނެރީގެ މުހައްމަދު ނަޝީދު ލިޔުއްވާފައިވާ އާޓިކަލްގައި އެ މަނިކުފާނުގެ "ފެށުން" ވަރަށް ސާފުކޮށް ސިފަވެގެންދެ އެވެ.\nނަޝީދުގެ އެ އާޓިކަލް ބައްޓަންކުރައްވާފައިވަނީ އޭގެ އަހަރެއްހާ ދުވަސް ކުރިން، ޗައިނާގެ ޓިއަނަމަން ސްކުއާގައި އެ ގައުމުގެ އެތަކެއް ހާސް ބަޔަކު ނުކުމެ ކުރަމުންދިއަ ދިގު މުޒާހަރާއެއް ހުއްޓުވަން ސަރުކާރުން ބޭނުންކުރި އަނިޔާވެރި ކަމެވެ. ޗައިނާގައި އަދުލުވެރި، އިންސާފުވެރި، ދައުލަތުގެ ފައިސާއަށް ހިޔާނަތްތެރިނުވާ އަދި އަސާސީ ހައްގުތައް ކަށަވަރު ކޮށްދޭން އެދުނު ރައްޔިތުންތަކަކަށް ބާރުތަކުން ނުކުމެ ދެއްކި ލާއިންސާނީ ހަރުކަށިކަމަށް ނަޝީދު ވަނީ ސުވާލު އުފައްދަވައިފަ އެވެ. އަދި ބޭރު ގައުމެއްގައި ހިނގިކަމެއް ވިއަސް، ރާއްޖޭގައި އެވަގުތު އޮތް ހާލަތާއި ގުޅޭކަމަށް ނަޝީދު ވަނީ ތުހުމަތު ކުރައްވައިފަ އެވެ.\nހުރިހައި ވެސް ބޭނުމަކީ ތެދު އެންގުމަށް ބޭނުންވާ މީހުން، އަދުލުއިންސާފަށް ލޯބިކުރާ މީހުންނީ ގައުމުގެ ދުސްމަނުން ކަމުގައި އިއުލާނު ކުރުމެވެ.\nރައީސް މުހައްމަދު ނަޝީދު | މީޑިއާގެ ހާލަތު ސިފަކޮށްދެއްވައި\nނޫސްވެރިކަމުގެ މިނިވަންކަމެއްނެތް ޒަމާނުގައި، ސަރުކާރުން ކޮންޓްރޯލްކޮށްގެން އާންމުންގެ ޝުއޫރުތަކަށް ފަސް އަޅަމުންދާކަމަށް ވެސް ނަޝީދު ވިދާޅުވެފައިވެ އެވެ. އެގޮތުން އެފަދަ މިންވަރަކަށް ރާއްޖޭގައި މީޑިއާތައް މުށުތެރެއަށް ލައިގެން ސަރުކާރުން ފޮރުވަން އުޅެނީ ކޮންކަމެއްތޯ ވެސް ނަޝީދު ވަނީ ސުވާލު އުފައްދަވައިފަ އެވެ.\nއެ ޒަމާނުގައި ދިވެހިންނަށް ވިސްނަން ލިބިފައިވާ ހަނި އޮނިގަނޑުގެ ތެރެއިން، އަދުލު އިންސާފުނެތުމާއި، އިންސާނީ ހައްގުތަކުގެ ހުރުމަތް ކަނޑާލުމާއި، ޖަލުގައި އަނިޔާ ދެއްކުމުގެ އިތުރުން ހިޔާނާތްތެރިވުމަކީ މުޖުތަމައުގެ ބަޔަކަށް ވިޔަ ނުދިނުމަށް ނަޝީދު ވަނީ އެ އާޓީކަލްގައި އިލްތިމާސްކުރައްވައިފަ އެވެ. އަދި އެ ވާހަކަތައް ދައްކަވައިގެން "ގެންގޮސް ހައްޔަރުކޮށް، އަނިޔާދެއްކުމަކީ" ވަރަށް ކައިރި ކަމެއް ކަމަށް އޭރުވެސް ނަޝީދު ވަނީ ލަފާކުރައްވައިފަ އެވެ.\nޓެރަރިޒަމްގެ ކުށް ސާބިތުވާ ކަމަށް ކަނޑައަަޅައި 13 އަހަރަށް ޖަލަށް ލާފައި ވަނިކޮށް ބޭސްފަރުވާ އިނގިރޭސި ވިލާތަށް ވަޑައިގެން އެ ގައުމުން ހިމާޔަތް ހޯއްދަވައިގެން އުޅުއްވާތާ ތިން އަހަރަށް ފަހު ކުރީގެ ރައީސް މުހައްމަދު ނަޝީދު މާލެ ވަޑައިގަތުން: އަހުމަދު ޝުރާއު | އަވަސް\nއޭގެ އެއް އަހަރު ފަހުން، "ސަންގު" ނޫހުގައި ލިޔުއްވި އެހެން އާޓީކަލެއްގެ ސަބަބުން ނަޝީދު ޖަލަށްލެވުނެވެ. އެއީ އެމަނިކުފާނު ގެންނަވަން ބޭނުންވި ބަދަލުގެ ސަބަބުން ޖަލަށް ވަޑައިގަންނަވަންޖެހުމުގެ ފެށުމެވެ. ސިކުނޑީގައި އުފަންކުރުވި ހިޔާލަކުން، މުޅި ރާއްޖޭގެ މުސްތަގުބަލު ބަދަލުވެގެން ދިއަ ގޮތް މިހާރު އޮތީ ފެންނާށެވެ. އެ ދިގު ދަތުރުގައި ތަހަންމަލު ކުރައްވަން ޖެހިވަޑައިގެންނެވި އަނިޔާތަކާއި އުފުއްލެވި ތަކުލީފުތަކުން އެމަނިކުފާނުގެ އަޒުމަށް ކުޑަވެސް ގުޑުމެއް ނާންނަކަން މުޅި ރާއްޖެ ހެކިދޭނެ އެވެ.\n"...ބަންދު ކުރެވޭނީ އަޅުގަނޑު ހައްޓެވެ. ޖާނެވެ. ހުރިހާވެސް އެއްޗަކީ ހިތްކަމަށް ވަނީނަމަ އަތާއި، ފައިގައި އަޅާ ޗޭނަކުން ހިތެއް ބަންދެއް ނުކުރެވޭނެ އެވެ."\nރައީސް މުހައްމަދު ނަޝީދު ރޯދަ މަހާ ރޯއްޖާ ތާރީހު


SunOnline: Mahloofah kurimathi nulevey kamah nimmee MDP asaasee gavaidhaa hilaafah: EC\nމަހުލޫފަށް ކުރިމަތި ނުލެވޭނެ ކަމަށް ނިންމީ އެމްޑީޕީ އަސާސީ ގަވައިދާ ހިލާފަށް: އީސީ\nއައިޝަތު ނުޒުހާ 02 Sep 2021, 17:09\n1 ޑިސެންބަރ 2018 ގައި އެމްޑީޕީއިން ބޭއްވި އެ ޕާޓީގެ ގައުމީ މަޖިލީހުގެ ޖަލްސާގައި މަހުލޫފް ވާހަކަ ދައްކަވަނީ -- ސަން ފޮޓޯ/ އަހުމަދު އަވްޝަން އިލްޔާސް\nޔޫތު މިނިސްޓަރު އަހުމަދު މަހުލޫފަށް މޯލްޑިވިއަން ޑިމޮކްރެޓިކް ޕާޓީ (އެމްޑީޕީ)ގެ ގައުމީ މަޖިލީހުގެ އިންތިހާބުގައި ވާދަނުކުރެވޭނެ ކަމަށް އެ ޕާޓީން ނިންމާފައިވަނީ އިލެކްޝަންސް ކޮމިޝަން (އީސީ)އަށް ހުށަހަޅާފައިވާ އެމްޑީޕީގެ އަސާސީ ގަވައިދާ ހިލާފަށް ކަމަށް އެ ކޮމިޝަނުން ބުނެފިއެވެ.\nއިންތިހާބުގައި ވާދަނުކުރެވޭ މައްސަލަ މަހުލޫފްގެ ފަރާތުން އީސީއަށް ހުށަހަޅާފައިވާއިރު، އެ މައްސަލަ އާ ގުޅިގެން އީސީން މިއަދު ވަނީ ގޮތެއް ނިންމާފައެވެ.\nއެގޮތުން ސިޔާސީ ޕާޓީއެއްގެ އެތެރޭގެ މަގާމެއް ނުވަތަ މަގާމުތަކުގެ އިންތިހާބަކަށް ކުރިމަތިވާ މީހުންގެ ކިބައިގައި ހުންނަންޖެހޭ ޝަރުތުތައް ގާނޫނު އަސާސީއާއި ގާނޫނާއި ގަވާއިދާއި ރާއްޖޭއިން ޢަމަލުކުރުމަށް ސޮއިކޮށްފައިވާ މުއާހަދާތަކާ ހިލާފުނުވާ ގޮތުގެމަތިން، ޕާޓީގެ މަގާމުތަކަށް ކުރިމަތިލާ މެމްބަރުންގެ ނަޒާހަތްތެރިކަމާއި ޕާޓީގެ އާންމު މަސްލަހަތު ރައްކާތެރިކޮށްދިނުމަށް މަގުފަހިކޮށްދޭ ޝަރުތެއް ނުވަތަ ޝަރުތުތަކެއް ކަނޑައެޅުމުގެ ހައްގު ސިޔާސީ ޕާޓީތަކަށް ލިބިގެންވާ ކަމަށް ގާނޫނު އަސާސީގައި ބަޔާންކޮށްފައިވާ ކަމަށެވެ.\nގާނޫނުގައި އެގޮތަށް ބަޔާންކޮށްފައި އޮތް ނަމަވެސް އެފަދަ ޝަރުތެއް ޕާޓީގެ އެތެރޭގެ އިންތިހާބުތަކުގައި ބައިވެރިވާ މެންބަރަކަށް ކުރިމަތިކުރެވޭނީ ސިޔާސީ ޕާޓީގެ ގާނޫނުގައިވާ ގޮތަށް، އަސާސީ ގަވައިދުގައި އެ އުސޫލުތައް ބަޔާންކޮށްގެން ކަމަށް އީސީން ބުނެފައިވެއެވެ.\nއިލެކްޝަންސް ކޮމިޝަނުގައި ދަފްތަރުކޮށްފައިވާ އެމްޑީޕީގެ އަސާސީ ގަވާއިދުގައި އެތެރޭގެ އިންތިޚާބުތަކުގައި ވާދަކުރާ ކެންޑިޑޭޓުކަމަށް ވާދަކުރެވޭނެ ކަމަށް ކަނޑައަޅާފައިވާ ހަމައެކަނި ޝަރުތަކީ އެމްޑީޕީގެ މެންބަރަަކަށްވުން ކަން ފާހަގަކޮށް އީސީން ބުނީ އެމްޑީޕީ އަސާސީ ގަވައިދުގައި މަހުލޫފަށް ފިޔަވަޅު އެޅި ޝަރުތު ބަޔާންކޮށްފައިނުވާ ކަމަށެވެ.\nމަހުލޫފަށް ގައުމީ މަޖިލީހުގެ އިންތިހާބުގައި ވާދަ ނުކުރެވޭނެ ކަމަށް އެމްޑީޕީން ކަނޑައެޅީ އެންޓި ކޮރަޕްޝަން ކޮމިޝަން (އޭސީސީ)އިން އޭނާގެ މައްސަލައެއް ބަލާކަން އެ ޕާޓީއަށް އަންގާފައިވާތީވެއެވެ.\nނަމަވެސް މަހުލޫފު ވިދާޅުވާ ގޮތުގައި އެފަދަ ސަބަބަކާ ހެދި ގައުމީ މަޖިލީހުގެ އިންތިހާބުގައި ވާދަ ނުކުރެވޭނެ ކަމަށް، އެ އިންތިހާބާ ބެހޭ ގޮތުން އެމްޑީޕީން އާންމުކޮށްފައިވާ އިއުލާންގައި ބުނެފައެއް ނުވެއެވެ. އަދި އެއީ އެމްޑީޕީގެ އިންތިހާބުތަކާ ބެހޭ ގަވާއިދުގައިވެސް ބަޔާންކޮށްފައިވާ ޝަރުތެއް ނޫންކަމަށް މަހުލޫފު ވިދާޅުވެއެވެ.\nއޭގެ ފަހުން މަހްލޫފް އެމައްސަލަ އިލެކްޝަންސް ކޮމިޝަނަށް ހުށަހެޅީ، އެމްޑީޕީގެ އިންތިހާބުގައި ވާދަ ނުކުރެވޭނެ ކަމަށް ނިންމި ނިންމުން މުރާޖައާކޮށް ދިނުމަށް އެދި އެ ޕާޓީގެ އިސްތިއުނާފު ފަނޑިޔާރުންގެ މަޖިލީހަށާއި ޗެއާޕާސަން ހަސަން ލަތީފަށް ޝަކުވާ ފޮނުވުމުން އެއްވެސް ޖަވާބެއް ލިބިފައި ނުވާތީއެވެ.\nއެ އިންތިހާބުގައި މަހުލޫފް ވާދަ ކުރަން ނިންމަވާފައި ވަނީ މެދު އުތުރު ޕްރޮވިންސް (ކ، އއ، އދ، އަދި ވ)ގެ ރައީސް ކަމަށެވެ.\nޑިގްރީއަށް ކިޔަވަން އެންމެބޮޑު ހޭދައެއް ކުރީ ޒުވާނުންނަށް


އިޒްރޭލުން ޤާޒާއަށް އެހީދޭ ބޯޓަކަށް ހަމަލާދީ 19 މީހުން މަރާލައިފި | Dhiislam | Dhiislam\nއިޒްރޭލުން ޤާޒާއަށް އެހީދޭ ބޯޓަކަށް ހަމަލާދީ 19 މީހުން މަރާލައިފި\nޢަލީ އަޙްސަން އިޙްސާން ޖޫން 1, 2010\nލިޔުނީ: އަލީ އަހްސަން\nއިޒްރޭލުން ޤާޒާއަށް އެހީދޭ ބޯޓަކަށް ހަމަލާދީ 19 މީހުން މަރާލައިފިއެވެ.\nހަބަރު ލިބޭގޮތުގައި އިޒްރޭލުގެ މިއަނިޔާވެރި ހަމަލާގައި 19 މީހުން މަރުވެފައިވާއިރު އެތައް ބަޔަކު ޒަހަމްވެފައިވާކަމަށް މިހާތަނަށް ވަނީ ކަށަވަރު ކުރެވިފައެވެ. އެއްވެސް ހަތިޔާރެއް ނެތި ދަތުރު ކުރަމުންއައި އެހީދޭ ބޯޓަކަށް އިޒްރޭލުގެ އަނިޔާވެރި ލާއިންސާނީ ސިފައިން އަރާ ހަމަލާދީފައިވަނީ އިޒްރޭލުގެ ސަރަހައްދުން ބޭރުގައި ބޯޓު އޮއްވާކަމަށް ހަބަރު ލިބެއެވެ.\nއިޒްރޭލުން ތަފާތު ދޮގު ވާހަކަތައް މީޑިއާތަށް މެދުވެރިކޮށް ދައްކަމުންދާއިރު އިޒްރޭލުން އެހީދޭ ބޯޓަށް ހަމަލާދީފައިވަނީ 'ހުދު ދިދަ' ނަގާފައިވަނިކޮން ކަމަށާއި އެބޯޓުން އެއްވެސް ރައްދު ހަމަލާތަކެއް ދިނުމަށް ހަތިޔާރުގެ ބޭނުން ނުކުރާކަމަށް ހަބަރުލިބެއެވެ. 'އަމާން ދިދަ' ނަގާފައިވަނިކޮން އިޒްރޭލުގެ ސިފައިން އެބޯޓަށް ހެލިކޮޕްޓަރުންނާއި ކުދި ލޯންޗް ތަކުގައި އައިސް އެރުމަށްފަހު ވަރަށް އަނިޔާވެރިކޮށް އަމަލުކޮށްފައިވާކަމަށް އެހީދޭ ބޯޓްތަކުގައި ތިބި މީހުންދަނީ މީޑިއާތަކުގައި ހާމަކުރަމުންނެވެ. އަދި އެހަމަލާގެ ވީޑިއޯތަކުން މުޅި ދުނިޔެއަށްވަނީ ފެނި ހާމަވެފައެވެ.\nފަލަސްތީނުގެ ޤާޒާއަށް އެހީގެ ތަކެތި ހިފައިގެންދާ މިބޯޓުތަކުގައި އިނގިރޭސިވިލާތާއި އަލްޖީރިއާއާއި އަޔަރލޭން އާއި ކުވައިތު، ގްރީސް އަދި ތުރުކީގެ 700 މީހުން ވާކަމަށް ހަބަރު ލިބެއެވެ. މީގެ އިތުރުން ދުނިޔޭގެ އެކި ކަންކޮޅުތަކުން 50 އަށް ވުރެ ގިނަ ޤައުމުތަކުގެ މީހުން ހިމެނޭކަމަށްވެސް ހަބަރު ލިބެއެވެ. އިޒްރޭލުން ބުނަމުންދަނީ އެހިދޭ މި ހަ ބޯޓު ފަލަސްތީނަށް ނުވަދެވޭނެކަމަށެވެ.\n10 ހާސް ޓަނުގެ އެހީގެ ތަކެތި ހިފައިގެން ޤާޒާއަށް މިސްރާބު ޖަހާފައިވާ މިބޯޓަށް ރޭގަނޑުގެ ވަގުތެއްގައި އިޒްރޭލު ސިފައިން ދިން މިހަމަލާ ގިނަ ބަޔަކު ދަނީ ހަރުކަށި އިބާރާތުން ކުށްވެރިކުރަމުންނެވެ. ތުރުކީ، ސްޕޭން، ގްރީސް، ޑެންމާރކް އަދި ސްވިޑެން އިންވެސް ދަނީ މިހަމަލާ ކުށްވެރިކޮށް ވާހަކަ ދައްކަމުންނެވެ. ތުރުކީ ގައިވެސް ދަނީ މިމައްސަލާގައި މުޒާހަރާތައް ކުރަމުންނެވެ. ނަމަވެސް ދިވެހިރާއްޖޭގައި މިއީ މާބޮޑު މައްސަލައަކަށް ނުވާއިރު ދިވެހި ސަރުކާރުންވެސް މިމައްސަލާގައި މިހާތަނަށް އެއްވެސް އެއްޗެއް ބުނެފައެއް ނުވެއެވެ.\n1 ޖޫން, 2010 | 7:04\nމުސްލިމް ނޫން ޤައުމް ތަކުން ކުށްވެރި ކުއްވެރި ކުރާ އިރުވެސް ސަރުކާރަށް ކަހެރުވަކެކޭވެސް ހިތައްނާރާ އެކަމަކު މާ ހެޔޮ އެދިގެން ގުއަންޓަނާއިން މުސްލިމުން ގެނަންވީޔޯ. އެމެރިކާ އާއި އިިޒްރޭލް ބުނާ ކޮންމެ ބަޔަކީ ޓެރަރިސްޓުންނަށް ވަންޔާ ރާއްޖެއަށް ޓެރަރިސްޓުން އެތެރެކޮއްގެން ނުވާނެ.


ރައްޔިޔުންނާ ބައްދަލުކުރުން – The Secretariat of F. Nilandhoo Council\nޤާނޫނު ނަމްބަރު: 7/2010 “އިދާރީ ދާއިރާތައް ލާމަރުކަޒީ އުޞޫލުން ހިންގުމުގެ ޤާނޫނުގެ 110 ވަނަ މާއްދާގައިވާ ގޮތުގެމަތިން 2019 ވަނަ އަހަރުގެ އަހަރު ރިޕޯޓާއި މާލީ ރިޕޯޓު ރައްޔިތުންނަށް ހުށަހެޅުމުގެ ބައްދަލުވުން 2020 ފެބުރުވަރީ 28 ވަނަ ދުވަހުގެ ރޭ 8:30 ގައި ފ. އަތޮޅު ތަޢުލީމީ މަރުކަޒުގެ ހޯލު ޢިމާރާތުގައި ބާއްވާ ގޮތަށް ހަމަޖައްސައިފީމެވެ.\nމި ބައްދަލުވުމުގައި އަހަރު ރިޕޯޓާއި މާލީ ރިޕޯޓާ ބެހޭގޮތުން ރައްޔިތުން ކުރާ ސުވާލުތަކަށް ޖަވާބު ދިނުންވެސް އޮންނާނެއެވެ.\nވީމާ، މި ބައްދަލުވުމަށް ވަޑައިގަތުމަށް، ނިލަންދޫ ރައްޔިތުންނަށް ދަޢުވަތު އަރުވަމެވެ.


The President's Office - Dhivehi raajeyge idhaaree dhaairaathah laamarukazee usoolun hingumuge qaanoonah7vana islaahu genaumuge bill Raeesuljumhooriyya miwadhu thasdeeq kurahvaifi\nދިވެހިރާއްޖޭގެ އިދާރީ ދާއިރާތައް ލާމަރުކަޒީ އުޞޫލުން ހިންގުމުގެ ޤާނޫނަށް7ވަނަ އިޞްލާޙު ގެނައުމުގެ ބިލު، ރައީސުލްޖުމްހޫރިއްޔާ މިއަދު ތަޞްދީޤު ކުރައްވައިފި\n19 އެޕްރީލް 2017، ރިފަރެންސް: 2017-97\nމި އެޕްރީލް މަހުގެ 12 ވި ބުދަ ދުވަހު އޮތް ރައްޔިތުންގެ މަޖިލީހުގެ\nމި އަހަރުގެ ފުރަތަމަ ދައުރުގެ 13 ވަނަ ޖަލްސާއިން ފާސްކުރެއްވި "ޤާނޫނު ނަންބަރު 2010/7 (ދިވެހިރާއްޖޭގެ އިދާރީ ދާއިރާތައް ލާމަރުކަޒީ އުޞޫލުން ހިންގުމުގެ ޤާނޫނު) އަށް7ވަނަ އިޞްލާޙު ގެނައުމުގެ ބިލު" ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް މިއަދު ތަޞްދީޤް ކުރައްވައިފިއެވެ. މި ބިލު ތަޞްދީޤް ކުރެއްވުމާ ގުޅިގެން ދިވެހި ސަރުކާރުގެ ގެޒެޓްގައި ވަނީ ޝާއިޢު ކުރައްވާފައެވެ.\nމި ޤާނޫނަށް ގެނައި އިސްލާހުގައި، ލޯކަލް ގަވަރމަންޓް އޮތޯރިޓީ ހިންގާނީ މި ޤާނޫނާ އެއްގޮތްވާ ގޮތުގެމަތިން ޢައްޔަންކުރާ5މެންބަރުންގެ މައްޗަށް އެކުލެވޭ ބޯޑަކުންނެވެ. މި ބޯޑަކީ ލޯކަލް ގަވަރމަންޓް އޮތޯރިޓީއާ ގުޅޭގޮތުން ރައްޔިތުންގެ މަޖިލީހަށް ޖަވާބުދާރީވުމަށްޓަކައި ރައީސުލްޖުމްހޫރިއްޔާ ކަނޑައަޅުއްވާ މިނިސްޓަރަކާއި، ޖެންޑަރ އިކުއަލިޓީގެ ދާއިރާއިން ތަޖުރިބާ ލިބިފައިވާ އަންހެން މެންބަރަކާއި، މަދަނީ ޖަމްޢިއްޔާއެއްގެ މެންބަރަކާއި، ގަވަރނަންސް ނުވަތަ ޕަބްލިކް އެޑްމިނިސްޓްރޭޝަންގެ ދާއިރާއިން ތަޖުރިބާ ލިބިފައިވާ މެންބަރެއްގެ އިތުރުން ލޯކަލް ގަވަރމަންޓް އޮތޯރިޓީގެ ޗީފް އެގްޒެކެޓިވް އޮފިސަރ ހިމެނޭގޮތަށް އެކުލަވާލެވިފައިވާ ބޯޑެކެވެ.\nމި ޤާނޫނަށް ޢަމަލުކުރަން ފެށުމާއެކު މިހާރު އެކުލަވާލެވިފައިވާ ލޯކަލް ގަވަރމަންޓް އޮތޯރިޓީގެ ބޯޑު އުވި އަލުން ބޯޑަށް ކުރިމަތިލުމުގެ ފުރުޞަތު ވަނީ ހުޅުވާލެވިފައެވެ. ރައީސުލްޖުމްހޫރިއްޔާގެ އޮފީހުގެ ވެބްސައިޓުން މި ފޯމް ޑައުންލޯޑުކުރެވެން ހުންނާނެއެވެ.\nލޯކަލް ގަވަރމަންޓް އޮތޯރިޓީގެ މެންބަރުކަމަށް ކުރިމަތިލުމަށް އެދި ހުށަހަޅާ ފޯމު


ޔޫތު މިނިސްޓަރ އަހްމަދު މަހްލޫފް މަސައްކަތުން އެކަހެރިކުރަން ރައީސުލްޖުމްހޫރިއްޔާ ނިންމައިފި! | Sandhaanu\nޔޫތު މިނިސްޓަރ އަހްމަދު މަހްލޫފް މަސައްކަތުން އެކަހެރިކުރަން ރައީސުލްޖުމްހޫރިއްޔާ ނިންމައިފި!\nމިނިސްޓަރ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓް އަހްމަދު މަހްލޫފްގެ މައްޗަށް ދައުވާ ކުރުމަށް ޕްރޮސެކިއުޓާ ޖެނެރަލް (ޕީޖީ) ގެ އޮފީހަށް ފޮނުވުމުން އެ އޮފީހުން ވަކި ގޮތެއް ނިންމަން ދެން މަހްލޫފް މަގާމުން އެކަހެރިވެ ހުންނެވުމަށް ރައީސް އިބްރާހީމް މުހައްމަދު ސޯލިހް އަންގަވައިފިއެވެ.\nއެމްއެމްޕީއާރްސީގެ ހިޔާނާތުގެ ފައިސާގެ ތެރެއިން 33،000 ޑޮލަރު މަހުލޫފުގެ އެކައުންޓަށް ވަން މައްސަލައިގެ ތަހުގީގު ނިންމައި އޭނާގެ މައްޗަށް ދައުވާ ކުރަން އެންޓި ކޮރަޕްޝަން ކޮމިޝަން (އޭސީސީ)އިން މިއަދު ވަނީ ޕީޖީ އޮފީހަށް ފޮނުވާފަ އެވެ.


BREAKING: Courtun Beyrugai Kaiveni Kuri Kujjakah2Kudhin Libijje - Vaguthu\nކޯޓުން ބޭރުގައި ކައިވެނި ކުރި ކުއްޖަކަށް ދެ ކުދިން ލިބިއްޖެއެވެ.\n"ވަގުތު"އަށް އެނގިފައިވާގޮތުން އެ މީހުންނަކީ ރ. މަޑުއްވަރީއަށް ނިސްބަތްވާ ދެ މީހުންނެވެ. އެ މީހުން ކައިވެނިކޮށްފައި ވަނީ 19 މާރިޗް 2014 ވަނަ އަހަރުގެ ތެރޭގައެވެ. އޭރު އަންހެން ކުއްޖާގެ އުމުރަކީ 17 އަހަރެވެ.\nއެނގިފައިވާގޮތުން އެ މީހުން ކައިވެނި ކުރިކަން އެނގިގެން ފުލުހުން އެ މައްސަލަ ތަހުގީގު ކުރިއެވެ.\n"ވަގުތު" އަށް އެނގިފައިވާގޮތުން މި މައްސަލާގައި ކުއްޖާ އާއި ކައިވެނިކޮށްގެން އުޅުނު މީހާ އާއި އަދި ކައިވެނިކޮށްދިން މީހާވެސް ފުލުހަށް ހާޒިރުކޮށް ބަޔާން ނެގިއެވެ. އެ މީހުންގެ ބަޔާން ނަގާފައި ވަނީ 2014 ވަނަ އަހަރުގެ ނޮވެމްބަރު މަހުގެ ހަތް ވަނަ ދުވަހުއެވެ.\nފުލުހުންގެ ތަހުގީގަށް އެނގުނުގޮތުގައި، އޭރު ކުޑަކުއްޖާ ބަލިވެ އިނދެ ވަނީ ބަނޑަށް ހަ މަސް ވެފައެވެ.\nކުއްޖާ އާއި ކައިވެނި ކުރި މީހާ ފުލުހަށް ދިން ބަޔާނުގައި ބުނެފައި ވަނީ އޭނާ ކޯޓުން ބޭރުގައި ކައިވެނި ކުރީ ރާއްޖޭގައި އިސްލާމީ ޝަރީއަތް ނުހިނގާތީއެވެ.\n"އަޅުގަނޑުމެން ކައިވެނި ކުރީ މާލޭގެ ރައްޓެއްސެއް ގޭގައެވެ. ކައިވެނި ކުރީ އެއްވެސް މަޖުބޫރުކަމެއް ނެތި ދެ ފަރާތުގެ އާއިލާވެސް ގަބޫލުވެގެންނެވެ. އަންހެން ކުއްޖާގެ ބައްޕަ އަށް ވަލީިދިނުމަށް މާލެ ދެވެން ނެތުމުން ވަލީ ހަވާލުކުރީ ކުއްޖާގެ ބޭބެ އާއެވެ". އޭނާ ފުލުހަށް ދިން ބަޔާނުގައި ބުނެފައި ވެއެވެ.\nއޭނާ ބުނެފައި ވަނީ، އެ މީހުން ކައިވެނި ކުރީ އިސްލާމީ ޝަރީއަތުގައި އަންގާފައި އޮންނަ ގޮތަށް ކަމަށާއި ކައިވެނި ކުރިއިރު، ހުތުބާ ކިޔުމުގެ ކަންތައްވެސް ކުރިއަށް ގެންދިޔަ ކަަމަށެވެ.\n"އަޅުގަނޑުމެންގެ ކައިވެނި ދިވެހި ރާއްޖޭގެ ކޯޓެއްގައި ރަޖިސްޓްރީ ކުރާކަށް އަޅުގަނޑާއި، އަންހެނުންނާއި އަދި އަޅުގަނޑުމެން ދެ މީހުންގެ އާއިލާންވެސް ނުރުހެއެވެ".\nއޭނާ ފުލުހުންނަށް ދީފައިވާ ބަޔާނަށް ބަލާއިރު، ދެ މީހުންގެ އާއިލާއަކީވެސް ހަރުކަށި ވިސްނުމުގެ ދެ އާއިލާކަން އިނގެއެވެ.\n"ވަގުތު"އަށް އެނގިފައިވާގޮތުން ކޯޓުން ބޭރުގައި ކައިވެނި ކުރި މައްސަލާގައި ފިރިހެން މީހާގެ މައްޗަށް އޭއިރު ދައުވާ ކުރިއެވެ. ނަމަވެސް އެ މައްސަލަ ނިމުނު ގޮތެއް އަދި އެނގިފައެއް ނުވެއެވެ،\nމި މައްސަލާގައި ކައިވެނިކޮށްދިން މީހާގެ މައްޗަށް ދައުވާ އުފުލާފަައެއް ނުވެއެވެ.\nމި ދެ މީހުންގެ ކައިވެނި މިއަދާއި ހަމައަށްވެސް ކޯޓުގައި ރަޖިސްޓްރީކޮށްފައިނުވާއިރު، ދެ މީހުންނަށް ލިބުނު ދަރިންގެ އައިޑީ ކާޑުވެސް ހަދާފައެއް ނުވެއެވެ. އަދި ދަރިން ސްކޫލަކަށްވެސް ނުފޮނުވައެވެ.\nހުޅުމާލޭގައި ގަވާއިދާ ހިލާފަށް ބަހައްޓާ އުޅަނދުތައް ޓޯވ ކުރަނީ\nތިން އެއާޕޮޑެއްގެ ވެރިފަރާތް ހޯދަން ފުލުހުން އާއްމުންގެ އެހީއަށް އެދިއްޖެ\nޑިސެމްބަރު 1, 2019 16:02\nތިޔަ ދެއާއިލާގެ މީހުންވެސް ކުށްވެރިވޭ\nޑިސެމްބަރު 1, 2019 20:22\nކުށްވެރިވޭ ދޯ؟ އެއް ޖިންސުގެ ދެމީހުންނަމަ 10 އަހަރުވިޔަސް މައްސަލައެއް ނެތްތާ ދޯ؟ ގައުމުގެ ހާލަތު.\nޑިސެމްބަރު 1, 2019 20:35\nދެން ކީއްތަވީ؟ ހޯރަ އިބްރާހީމަށް އެކަނި އޮންނަ ހުއްދައެއްތަ އެއީ؟ އެހެން ބައެއް ވީމަތަ މައްސަލައަކީ\nޑިސެމްބަރު 1, 2019 16:19\nބޮޑެތި މީހުން 25 ން 50 ހާ ދެމެދުގެ މީހުންވެސް އެބައުޅޭ3ފަށް ވީމަވެސް ހަމަ އެއްގެއެއްގާ. މިމައްސަލަވެސް މީހުންނަށް ބުނެދީ ހަދަންވީ ނުންތޯ.\nކިހާބޮޑެތި ފާފަ ކަން. ކައިވެނީގެ ބެނުމަކީ އެބުނާހެން ޕާރޓީއެއް ބާއްވާލަން ކުރާ ކަމަކަށް ހަދައިގެން ކިހިނެއް ރަނގަޅުވާނީ.\nފިރިހެން މީހާ އަކީ ވަރަށް ޒިންމާދާރު މީހެއްކަން އެމީހާ އެބަ ދެނެގަންނަން ޖެހޭ. ލިބިފަ އިންނަ2ވަރި ދުލުން ބޭރު ކުރާހިސާބުން ދެން އަންހެން މީހާވެސް ފިރިހެން މީހާވެސް ދަންނަން ޖެހޭ ދެން އިންނާނީ އެއްކޮށް ވަކިވުން ކަން. ރުޖޫޢަ ނުކުރެވޭނެ ކަން.\nއެނގި ތިބެމެ ނޭގޭކަމަށް ހަދައިގެން އަމިއްލަ ނަފްސަށް އޮޅުވާލުމުން ފަހުން ހިތާމަ ކުރަން ޖެހޭ.. އަދި އާޚިރަތުގެ ވޭން ދެނެވި އަޒާބު ލިބޭނެ.\nޑިސެމްބަރު 1, 2019 16:29\nދިވެހިރާއްޖޭގަ އުޅަންޏާ ޖެހޭނެ ދިވެހި ރާއްޖޭގެ ގާނޫނައް ތަބާވާން، ތިޔަ ކައިވެނި ސައްހައެއްނޫން، ޒިނޭކޮއްފަ ދަރިން ހޯދައިފަ، ވާހަކަ ނުއްދައްކާ މި މިމީހުންނައް ގާނޫނު އަރާހަ މަ ކުރަންޖެހޭ، މާ ހިތް މައްޗައްއަރަގެން ނޫޅެވޭނެ، ސައިޒައް ތިރިކުރަންވެއްޖެ،\nތިހިނެއް ނުބުނެވޭނެ.. ހާއްސަ ކޮށް ކުދިންނަކީ ހަރާމް ދަރިންނޭ... ކޯޓުން ބޭރުގައި ކަްިވެނި ކުރިނަމަވެސް ކައިވެނީގެ ހުރިހާ ޝަރުތެއް ފުރިހަމަވާނަމަ ކައިވެނި ސައްހަ ވާނެ.. ނަމަވެސް ކޯޓުން ބޭރުގައި ކައިވެނި ކުރުމުން އަނަހެން މީހާ އަށް އަދި ކުދިންނަށްވެސް ލިބިދާނެ ގެެްލުމަކުން އެއްވެސް ރައްކާތެރި ކަމެއް ނެތް.. ﷲ ޢައްލަމް.\nޑިސެމްބަރު 1, 2019 19:54\nއެމީހުން ޖެހޭނެ ހެކިވެރިން ގެންނަން އެ ކަިވެނި ސާބިތު ކުރަން\nޑިސެމްބަރު 1, 2019 20:30\nދިވެހިރާއްޖޭގެ ގާނޫނާ ޚިލާފަށް ކައިވެނި ކުރީއޭ ކިޔާ. ޒިނޭއޭ ހަރާން ދަރިންނޭ ނުކިޔާ. ޝަރުއީ ހަމަތަކުން ކޮށްފިއްޔާ ކައިވެނި ޞައްހަވާނެ ވަޟުޢީ ގާނޫނަކުން މަނާކުރިޔަސް. އަދި ޝަރުއީ ކައިވެންޏަކަށް ލިބޭ ދަރިންނަކީ ހަލާލު ދަރިން. ގަޒުފުގެ ހައްދަށް އަރައިގަނެވޭއިރު ނޭނގޭ ހާލުގަވެސް އަނެކުންނާ ބެހެވޭތޯ ބަލާތި.\nޑިސެމްބަރު 1, 2019 16:37\nކައިވެނި ސައްޙަ ޥާނެ ވަލީ ވެރިޔާ ވަލީ ދީފައްޔާ. އެކަމަކު ރާއްޖޭގެ ޤާނޫނާ ޤަވާއިދާ ޚިލާފު. ކުށްވެރިވޭ!\nޑިސެމްބަރު 1, 2019 16:40\n"އެ މީހުން ކައިވެނިކޮށްފައި ވަނީ 19 މާރިޗް 2014 ވަނަ އަހަރު" "ކުއްޖާ އާއި ކައިވެނި ކުރި މީހާ ފުލުހަށް ދިން ބަޔާނުގައި ބުނެފައި ވަނީ އޭނާ ކޯޓުން ބޭރުގައި ކައިވެނި ކުރީ ރާއްޖޭގައި އިސްލާމީ ޝަރީއަތް ނުހިނގާތީ" އެވެ. ރާއްޖެގައި އޮތް އެންމެ ބޮޑު އިސްލާމީ ވެރިކަމުގައި އިސްލާމީ ޝަރީއަތް ނުހިގާ ވާހަކަ އަދި އޭރު ބުނެގެން ސަލާމަތުން ހުރެވުނީތީ އުފާ ކުރަން.\nޑިސެމްބަރު 1, 2019 16:50\nރާއްޖޭގެ ގާނޫނަކަށް ވެސް އިސްލާމް ދީނުގަ ހުއްދަ ކަމެއް މަނާ ނުކުރެވޭނެ. މަނާ ކުރިޔަސް އަމަލު ކުރާކަށް ނުޖެހޭނެ.އިސްލާމްދީނުގަ އަންގަވާފަ އޮތްގޮތަށް ކާވެނި ކުރީމަ ނިމުނީ. އަދި މަޖާ ކަމަކީ މިރާއްޖޭގަ ގިނައިން އުޅެނީ ކާވެނި ކޮށްގެންވެސް ޒިނޭ ކުރާ މީހުން ނުކޮށް ވެސް ޒިނޭކުރާ މީހުން\nޑިސެމްބަރު 1, 2019 19:45\nއިސްލާމް ދީނުގަ މަނާކަމެއްނޫން ރެޖިސްޓްރީ ކުރުން.. އެކަމަކުއެއީ ހަމަ އެންމެ އެދެވިގެންވާ ގޮތް... ދައުލަތުން އެ ދަުލަތުގެ ބެލެނިވެރިކަމުގެ ދަށުގަވާ ފަރާތް ތަކައް އެންމެ އެކަށޭނަ އަޅާލުން ދިނުމައްޓަކާ... ވަލިޔުލް އަމރައް ކިޔަމަން ވުން ވާޖިބް.. އެއީ ފާސިގެއް ކަމުގަި ވިޔަސް.\nޑިސެމްބަރު 6, 2019 05:43\nޤަ ވާޢިދަށް ހުރުމަތްތެރިކޮށް ހިތުމާއި ވެރިންނަށް ކިޔަމަން ވުމަކީ ވެސް ހަމަ އިސްލާމީ ޝަރީޢަތުގަ ކުރަން އަމުރުކިރައް ވާފަ ވާކަންކަމޭ\nޑިސެމްބަރު 1, 2019 17:09\nކޮން ސަރުކާރަކުން މިކަމައް ޒިންމާ ވާނީ. ދެން ބުނޭ އައްނި ސަންދޯކޭ.\nޑިސެމްބަރު 1, 2019 17:15\nމިރާއްޖެއަށް ނޭވާލާން ދެއާއިލާ ރުހޭބާ!!؟؟\nޑިސެމްބަރު 1, 2019 17:37\nމިހުރިހާކަމެއްވެސް މިހެން މިހިނގަނީ ކަމާ ބެހޭ މުވައްސަސާތަކުގެ ދޯހަޅިކަމުން.\nޑިސެމްބަރު 1, 2019 19:56\nމުސްލިމަކަށް އިސްލާމްދީން ފިޔަވައި އެހެން ދީނަކަށް ތަބާވުމެއްނެތް! ޑިމޮކްރަސީ އަކީ އުފައްދާފައިވާ ދީނެއް! ރާއްޖޭގައި މިހާރު ފެންނަމުން މިދަނީ ޑިމޮކްރަސީ ކުރިއަރުވައި އިސްލާމްދީން މުޅިން ނެތިކޮށްލަމުންދާތަން! ނިކަމެތި އި ންސާ ނާ ދު ނިޔޭގާއި ޢަމަލުތައް ބަހައްޓަ ންވީ ޖަ ން ނަތު ޙާޞިލު ކުރުމަށް ގަދައަޅާ ގޮތުގައި، ނޫ ންނ ނަމަ އާޚިރަތުގައި ގަދަކަމު ން ވެއްދޭހުށީ ޖަހަ ން ނަމައަށް! ހަމަޔަޤީ ނު ންވެސް ދީ ނުގައި ވަރުގަދައަށް ޘާބިތުވެއްޖެ ބަޔަކު ދު ނިޔޭގެ ބާރަކަށް މީސްތަކު ންގެ މަލާމާތަކަށް ބިރެއް ނުގަ ން ނާ ނެ! ކޯޓުގެ ކައިވެ ނި ރަޖިސްޓްރީ ނެތިފައި އައިޑީ ކާޑު ނެތިއްޔާ ﷲ އެދަރި ންގެ ހަލާލުކަ ން ކަ ނޑުއްވާ ނީތޯ! މޮޔަބަޔަކަށް ދުވަހަކުވެސް ނުވިސް ނޭ!\nޑިސެމްބަރު 1, 2019 20:15\nއިސްލާމީ ޝަރީޢަތް ޤާއިމު ނުކުރޭ، ނުވެސް ކުރާނެ. ނުވެސް ކެރޭނެ ކުރާކަށް. ﷲ އަށްވުރެ ކާފަރުން ދެކެ މާބޮޑަށް ބިރުގަނޭވިއްޔަ. މުނާފިގުން ގަނޑު.\nޑިސެމްބަރު 1, 2019 20:33\nމިކަމަށް ޖަާބު ދާރިވެ ވާހަކަދައްކާނެ ޝޭހުން ނެތީބާ މީމިކަން އިސްލާމަދީނުގަ އޮންނަ ގޮަތްބާ؟\nޑިސެމްބަރު 1, 2019 20:34\nމިވީ ދެއަހަރު ކީތްތަކުރީ އެއްވެސް ބަޔަކައް ތިކަންނޭނގެނީ ތިކަން އެނގިފަ ނާންގާ ހުރިފަރާތްތައް ވަގުތުން ހަތްޔަރު ކުރަންފެނޭ\nޑިސެމްބަރު 1, 2019 21:40\nމިކައިވެނި ކުރި ދެމީހުންވެސް އެދެމީހުންގެ އާއިލަ އަކަށްވެސް އިސްލާމްދީން ރަނގަޅަށް އެގޭހެން ހީއެއް ނުވޭ .ސަބަބަކީ ނިސާ ސޫރަތުގެ 59 ވަނަ އާޔަތުގެ މާނަޔަށް ބައްލަވާލައްވާ، ވެރިންނަށް ކިޔަމަންވުމަކީ ދީނީގޮތުން ވާޖިބު ކަމެއް .ވެރިޔާ އަކީ ހާކިމާ . ހާކިމާ އަކީ މަސްވަރާގެތެރޭން ފާސްކުރެވޭ ގާނޫނު ތަންފީޒުކުރަން ހަވާލުވެ ހުންނަ ފަރާތް ،ގާނޫނުތަކަށް ކިޔަމަން ނުވާމީހާ ވާހުށީ ކީރިތި ގުރްއާނަށް އީމާން ނުވާ މީހަކަށް. ސަބަބަކީ މާތްﷲ ގެ ކިބަފުޅަށް އުރެދުމަކަށް އަމުރު ނުކުރާހާ ހިނދަކު ވެރިމީހާއަށް ނުވަތަ ހާކިމާ އަށް ތަބައަ ވުން ވާޖިބުވާކަން ކީރިތި ގުރްއާނުން ސާބިތުވެގެންވޭ.އެއާހިލާފަށް އަމަލުކުރާމީހުން ވާހުށީ މަގުގެއްލިފަ،\nޑިސެމްބަރު 1, 2019 23:21\nތިމީހު ން ނަށް ރަ ނގަޅު އަދަބެއްދޭ ންވާ ނެ...\nޑިސެމްބަރު 2, 2019 00:54\nމި މީހުން އިސްލާމީ ސަރީއަތް މިކިޔަނީ ރާބޯމީހާ ގެ ތައުޒީރާ ވައްކަން ކުރާމީހާގެ އަތްކެނޑުންފަދަ ހައްދުގެ ހުކުމްތަކާގިސާސް ފަދަ ހުކުމް ގެ ވާހަކައަށް ކަމަށްދެކެން . މާތްﷲ ގެ ވަހީ ނިސާ ސޫރަތުގެ 59 ވަނަ އާޔަތުގަ އެވަނީ ވެރިންނަށް ކިޔަމަންވާން . މިހެން މާތްﷲ ގެ ވަހީ އޮއްވާ ވެރިމީހާއަށާ ވެރިމީހާ ނުވަތަ ހާކިމާގެ އަމުރުތައްކަމުގައިވާ ސޫރާ މަޖިލީހުންފާސްކުރާ ގާނޫނު ތަކަށް ކިޔަމަން ނުވާމީހާ އަށް ނިސާސޫރަތުގެ 59 ވަނަ އާޔަތް ގަބޫލު ކުރާމީހަކަށްވާނެތޯ ؟މުސްލިމަކު ނަމަ މާތް ﷲ ބާވައިލެއްވި ހުރިހާ ފޮތްތަކަށާ ފޮނުއްވި ހުރިހާ ނަބީ ރަސޫލުންގެ ރަސޫލުކަން ގަބޫލު ކުރަންޖެހޭ މިއިން އެއްވެސް ފޮތެއް ނުވަތަ ރަސޫލު ނަބީ ބޭކަލަކު ވިޔަސް އަދި ކީރިތި ގުރްއާނުގެ އެންމެ އާޔަތެއް ގަބޫލު ނުކުރާ މީހަކު މުސްލިމަކުކަމުގާ ވޭތޯ ؟ ވީމާ ނިސާއު ސޫރަތުގެ 59 ވަނަ އާޔަތުގަ ވެރިންނަށް ކިޔަމަން ވުމަށް އަންގަވާފައިވާ އަމުރުފުޅަށް ބޯނުލަނބާ މީހާ މުސްލިމަކަށް ވާނެތޯ ؟\nޑިސެމްބަރު 3, 2019 18:21\nކަލޯ ރައްޔިތުންގެ މަޖިލީހުން ﷲ ބާވައިލެއްވި ޝަރީއަތް އަތުން ކޮށާމަށާއިރު އެއީ ހުއްދަ ކަމެއްބާ\nޑިސެމްބަރު 2, 2019 01:19\nކޯޓުތެރޭ ކައިވެނި ކުރިއަސް ކުދިންލިބޭނެ. ކައިވެނިނުކޮށްވެސް ކުދިންލިބޭ. ދެން ކޮބާ ތިޔަ\nސުރުޚީގެ މުހިއްމު ކަމަކީ؟\nޑިސެމްބަރު 2, 2019 06:46\nސުވާލަކީ އެ ކައިވެންޏަކީ ސައްޙަ ކައިވެންޏަކަށް ވާނެތޯ؟ އެހެންނޫނީ ކޯޓުން ބޭރުގަ ކުރާ ކައިވެނި އެއީ ގާނޫނީ ގޮތުން މަނާ ކަމަކަށް ވާތީ އުގޫބާތެއް ކަނޑަ އަޅާބަލަ. ސައްޙަ ކައިވެންޏަކަށް ވާނަމަ ޒިނޭ އޭ ރޭޕް އޭ ނުކިޔޭނެ ނޫންތޯ؟\nމިލިޔުނީވެސް ހަރުކަށި ފިކުރުގެ މީހެއް\nޑިސެމްބަރު 3, 2019 08:49\nއެއީ މިސަރުކާރުން ބޭނުންވާ ގޮތެވެ...\nޑިސެމްބަރު 5, 2019 17:14\nބަލިވެއިނދެ ކައިވެނި ކުރުމަކީ އިސްލާމީ ޝަރީއަތުގަ ހަރާންކަމެއް


ބައިނަލްއަގްވާމީ ފަރާތްތަކުން ވިކްރަމަސިންހައަށް ތާއީދު ކޮށްފި - Hali News\nބައިނަލްއަގްވާމީ ފަރާތްތަކުން ވިކްރަމަސިންހައަށް ތާއީދު ކޮށްފި\nސްރީލަންކާގެ އައު ބޮޑު ވަޒީރު ރަނިލް ވިކްރަމަސިންހައަށް ބައިނަލްއަގްވާމީ ފަރާތްތަކުން ތާއީދު ދެއްވާނެ ކަމުގެ ޔަގީންކަން ދީފިއެވެ. ވިކްރަމަސިންހައާ ބައްދަލު ކުރެއްވި އެމްބެސެޑަރުންގެ ތެރޭގައި އިންޑިއާ ހައިކޮމިޝަނަރާއި ޖަޕާން އެމްބެސެޑަރު ހިމެނެއެވެ. އިންޑިއާގެ ހައިކޮމިޝަނަރު ގޯޕާލް ބަގްލޭ ވަނީ އާ ސަރުކާރަށް އިންޑިއާގެ އެއްބާރުލުން އޮތް ކަމުގެ ޔަގީންކަން ދެއްވާފައެވެ.\nސްރީލަންކާގެ ރައީސް ގޮޓަބަޔާ ރާޖަޕަކްސަ ރައްޔިތުންނަށް ފޮނުއްވި މެސެޖުގައި އިލްތިމާސް ކުރެއްވީ، ކެތްތެރިވެ، މިހާރުގެ ދަތި ހާލަތުން އަރައިގަތުމަށް ގުޅިގެން މަސައްކަތް ކުރުމަށެވެ.\nސްރީލަންކާގެ އިދިކޮޅު ޕާޓީތަކުން ބުނެފައި ވަނީ ވިކްރަމަސިންހަގެ ކެބިނެޓްގައި ބައިވެރި ނުވާނެ ކަމަށެވެ. ނަމަވެސް ވިކްރަމަސިންހައަށް މެޖޯރިޓީ ލިބިވަޑައިގަންނަވާނެ ކަމަށް ބެލެވެއެވެ.\nލަންކާ ޕާލަމެންޓްގެ 225 މެމްބަރުންގެ ތެރޭން 113 މެމްބަރުންގެ ތާއީދު ހޯދަން ޖެހެއެވެ.\nވިކްރަމަސިންހަ ވިދާޅުވިގޮތުގައި އޭނާގެ ސަރުކާރުގެ ހަމައެކަނި އެޖެންޑާއަކީ އިގްތިސާދީ ވަޅުގަނޑުން އަރައިގަތުމަށް މަސައްކަތް ކުރުމެވެ. އަދި ބޭރު ފައިސާގެ ދަތިކަން ކުރިމަތިވެފައިވާތީ އެކަން ހައްލު ކުރުމަށް މަސައްކަތް ކުރުމެވެ. އޭނާ ވިދާޅުވީ އޭނާ ބޭނުންފުޅު ވަނީ ހަމަޖެހުމުގެ ސިފައިގައި ޕާލަމެންޓްގެ ސަޕޯޓެވެ.\nއެމެރިކާއާއި އެހެން ގައުމުތަކުންވެސް ވިކްރަމަސިންހަގެ ސަރުކާރަށް ތާއީދުކޮށް ނެރެފައިވާ ބަޔާނުން އެނގެނީ، ހުރިހައި ފަރާތަކުންވެސް ސިޔާސީ ހަމަޖެހުމަށް އުންމީދުކުރާކަށެވެ. އަދި އެފަރާތްތަކުގެ މާލީ އެހީތެރިކަން ބިނާވެފައި ވަނީ ސިޔާސީ ހަމަޖެހުމުގެ މައްޗަށް ކަމަށެވެ.\nއެމެރިކާ އެމްބަސީން ނެރެފައިވާ ބަޔާނުގައި ވަނީ އައިއެމްއެފްއާއެކު ކުރިއަށްދާ މަޝްވަރާތަކުގައި އެމެރިކާއިން ލަންކާއަށް އެއްބާރުލުން ދޭނެ ކަމަށެވެ.\nވިކްރަމަސިންހައަށް ތާއީދުކޮށް ބަޔާން ނެރެފައިވަނީ އިންޑިއާއާއި ޖަޕާނާއި ޗައިނާއާއި އެމެރިކާއިންނެވެ. މިއީ ލަންކާގެ މިހާރުގެ ހާލަތުގައި އެންމެ ގާތުން އެހީއަށް މަސައްކަތް ކުރާ ގައުމުތަކެވެ.


SunOnline: Musaara bodu kuree muvazzafun ehen kunfunithakah dhaathee: Island aviation\nމުސާރަ ބޮޑުކުރީ މުވައްޒަފުން އެހެން ކުންފުނިތަކަށް ދާތީ: އައިލެންޑް އޭވިއޭޝަން\nމުހައްމަދު މުޒައްޔިން ނާޒިމް 09 Jul 2019, 18:02\nކޮމިޓީގެ ބައްދަލުވުމުގައި އައިއައިއޭގެ އެމްޑީ ރިޒްވީ ވާހަކަ ދައްކަވަނީ -- ސަން ފޮޓޯ/ ފާޔާޒު މޫސާ\nރާއްޖޭގެ ގައުމީ އެއާލައިން ހިންގާ ކުންފުނި، އައިލެންޑް އޭވިއޭޝަން ސާވިސަސް (އައިއޭއެސް) ގެ މުވައްޒަފުންގެ މުސާރަ ބޮޑު ކުރީ ވާދަވެރި ކުންފުނިތަކަށް ދާތީ ކަމަށް މެނޭޖިން ޑިރެކްޓަރު މުހައްމަދު ރިޒްވީ ވިދާޅުވެއްޖެ އެވެ.\nއައިއައިއޭގެ ބޮޑެތި މަގާމުތަކުގައި ތިބި މުވައްޒިފުންގެ މުސާރަ ގަވައިދާ ހިލާފަށް ބަދަލުކޮށްފައިވާ ކަމަށް ބުނެ ޝޯޝަލް މީޑިއާގައި އަޑުތައް ފެތުރިފައިވާތީ މިއަދު ރައްޔިތުންގެ މަޖިލީހުގެ ސްޓޭޓް އޯންޑް އެންޓަޕްރައިސަސް ކޮމިޓީއަށް އެ ކުންފުނީގެ ވެރިން ހާޒިރު ކުރިއެވެ.\nކޮމިޓީގައި ވާހަކަ ދައްކަވަމުން ރިޒްވީ ވިދާޅުވީ، ވޭތުވެދިޔަ ފަސް އަހަރު މުވައްޒިފުންގެ މުސާރަ ކުޑަ ވެގެން ވަރަށް ގިނަ މުވައްޒިފުން ވަޒީފާއިން ވަކިވި ކަމަށެވެ. އެގޮތުން ވާދަވެރި ކުންފުނިތަކުން އެކުންފުނީގެ މުވައްޒިފުންނަށް ހުށަހެޅުންތައް ހުށަހަޅައި މުވައްޒިފުން އެ ކުންފުނިތަކަށް ބަދަލުވަމުން ދިޔަ ކަމަށް ރިޒްވީ ވިދާޅުވިއެވެ.\n"އަޅުގަނޑުމެންނަށް ވަރަށް ބޮޑު އުދަނގުލަށް ވި އާ އޮޕަރޭޓާސް އުފެދިގެން އައި އިރު ކުންފުނީގެ ތެރޭގައި ތިބި ގިނަ ސްޓާފުން އެކި ދިމަ ދިމާއަށް [އެހެނިހެން ކުނފުނިތަކަށް] ގެންދިޔުމުން. އެއީ ވަރަށް ބޮޑު ޗެލެންޖަކަށްވި،" މުސާރަ ބޮޑު ކުރަން ނިންމި ސަބަބު ހާމަ ކުރަމުން ރިޒްވީ ވިދާޅުވިއެވެ.\nމިއަދުގެ ކޮމިޓީގެ ބައްދަލުވުމުގައި އެމްޑީ ރިޒްވީ ވާހަކަ ދައްކަވަނީ: މުސާރައި ބޮޑު ކުރީ މުވައްޒިފުން އެހެން ކުންފުނިތަކަށް ދާތީ ކަމަށް ވިދާޅުވި -- ސަން ފޮޓޯ/ ފަޔާޒު މޫސާ\nރިޒްވީ ވިދާޅުވީ، އެންމެ ފަހުން މުސާރައިގެ އޮނިގަނޑު މުރާޖާ ކުރީ 2014 ގައި ކަމަށެވެ. އެގޮތުން މިއަހަރަށް ފާސްކުރި ބަޖެޓްގައި މުވައްޒިފުންގެ މުސާރަ ބޮޑު ކުރަން ހިމެނި ކަމަށް އޭނާ ވިދާޅުވިއެވެ. ރިޒްވީ ވިދާޅުވި ގޮތުގައި އޭނާ މަގާމާ ހަވާލުވި އިރު ވެސް މުސާރައިގެ އޮނިގަނޑު ބަދަލު ކުރަން ނިންމައިފައިވާ ކަމަށެވެ.\nރިޒްވީ ވިދާޅުވީ، ވާދަވެރި ކުންފުނިތަކާ އަޅާ ބަލާއިރު އަދިވެސް އެ ކުންފުނީގެ މުސާރަ ކުޑަ ކަމަށެވެ.\n"މިސާލަކަށް އަޅުގަނޑުމެންގެ ތެރޭގައި ޗާޓަޑް އެކައުންޓަންޓަކަށް ލިބެމުން މި އަންނަނީ 16،000 ރުފިޔާ އެންމެ ދަށްވެގެން. އެކަމަކު މިހާރު މާކެޓުގައި 16،000 ރުފިޔާ އަށް ޗާޓަޑް އެކައުންޓެންޓެއް ކުންފުނީގައި ރީޓައިންއެއް ނުކުރެވޭނެ،" ރިޒްވީ ވިދާޅުވިއެވެ.\nމުސާރައިގެ އޮނިގަނޑަށް ގެނައި ބަދަލު ކޮމިޓީގެ މެމްބަރުންނާ ސިއްރު ލިޔުމެއްގެ ގޮތުގައި ހިއްސާ ކުރިއެވެ. ރިޒްވީގެ އެދުމުގެ މަތިން ކޮމިޓީން ނިންމީ މުސާރައިގެ އޮނިގަނޑަށް ގެނައި ބަދަލުތަކުގެ އަދަދުތައް ނޫސްވެރިންނާ ހިއްސާ ނުކޮށް ސިއްރު ކުރުމަށެވެ.\nރިޒްވީ ވިދާޅުވީ، މުސާރައިގެ އޮނިގަނޑަށް ބަދަލު ގެނައި ބަދަލު ގެނައީ ހަމަ އެކަނި ސީނިއާ މުވައްޒިފުންގެ މުސާރަ ނޫން ކަމަށާއި އެހެން މުވައްޒިފުންގެ މުސާރަ ވެސް ބަދަލުކޮށްފައިވާ ކަމަށެވެ.\nމިއަދުގެ ކޮމިޓީ ބައްދަލުވުމުގެ ތެރެއިން -- ސަން ފޮޓޯ/ ފަޔާޒު މޫސާ\nޝޯޝަލް މީޑިއާގައި އާންމުވެފައިވާ ގޮތުން އައިއޭގެ ބޮޑެތި މަގާމުތަކުގައި ތިއްބެވި މުވައްޒިފުންގެ މުސާރަ 86،000 ރުފިޔާއާއި އެއްލައްކަ ރުފިޔާއާ ދެމެދު މުސާރައަކަށް ބަދަލު ކުރި ކަމަށެވެ. ނަމަވެސް މިއަދު ކޮމިޓީގެ ބައްދަލުވުމުގައި ރިޒްވީ އެ ވާހަކަތައް ދޮގު ކުރެއްވި އެވެ.\n"ކުންފުނީގެ އެމްޑީގެ މުސާރަ 2009 އިން ފެށިގެން ބޮޑެއް ނުކުރަން. އަޅުގަނޑުގެ ޕާސަނަލް އެޖެންޑާއެއްގެ ދަށުން އެއްލައްކަ ރުފިޔާ ލިބޭ ކަމަށް [ޝޯޝަލް މީޑިއާގައި] ދައުރުވަމުންދިޔައީ. އަޅުގަނޑަށް މިހާނަތަނައް ވެސް އެ މުސާރަ ލިބިފައި ނުވޭ،" ރިޒްވީ ވިދާޅިވިއެވެ.\nކުންފުނީގައި 23 މަތިންދާބޯޓެއް ގެންގުޅޭ އިރު، އޭގެ ތެރެއިން ޑޮމެސްޓިކަށް ބޭނުންކުރަނީ 10 ބޯޓް ކަމަށް ރިޒްވީ ވިދާޅިވިއެވެ. އޭގެ ތެރެއިން އަށް މަތިންދާބޯޓަކީ ކުންފުނީގެ އަމިއްލަ މަތިންދާ ބޯޓެވެ. ސީޕްލޭންގެ ގޮތުގައި 11 ބޯޓު ބޭނުން ކުރަމުން އަންނަ އިރު، ހަ ބޯޓަކީ ކުންފުނީގެ އަމިއްލަ ބޯޓު ކަމަށް ވެސް ރިޒްވީ ވިދާޅުވިއެވެ.\nކުންފުނީގައި މިހާރު ތިބި މުވައްޒިފުންގެ އަދަދަކީ. 12،47 އެވެ.


Hulhudhuffaaru school ge3bureege imaaraathuge masakkai kodhdheyne faraatheh hoadhan iulaan koffi | Fainu Online\n26 ނޮވެމްބަރު 2021, ހުކުރު, 23:41\nރ. ހުޅުދުއްފާރު ސްކޫލްގެ3ބުރީގެ އިމާރާތުގެ މަސައްކަތް ކޮށްދޭނެ ފަރާތެއް ހޯދަން އިޢުލާން ކޮށްފިއެވެ.\nހުޅުދުއްފާރުގެ އިތުރުން އިތުރު ދެ ސްކޫލެއްގެ މަސައްކަތްތައް ހިމެނޭގޮތަށް ފިނޭންސް މިނިސްޓްރީން ކޮށްފައިވާ އިޢުލާނުގައި ބުނެފައިވަނީ، ހުޅުދުއްފާރުގައި އިމާރާތްކުރާ3ބުރީގެ އިމާރާތަކީ 12 ކްލާސްރޫމް ހިމެނޭ ޢިމާރާތެއް ކަމަށެވެ.\nއަދި އެ އިޢުލާނާއި ގުޅޭ ހުރިހާ ލިޔެކިޔުންތައް ފިނޭންސްގެ ވެބްސައިޓުން ލިބޭނެކަމަށް ވެސް ބުނެފައިވެއެވެ. ބިޑުތައް ހުޅުވުން އޮންނާނީ 2021 ޑިސެންބަރު 23 ވާ ބުރާސްފަތި ދުވަހުގެ 11:00ގައި މިނިސްޓްރީގެ ނެޝަނަލް ޓެންޑަރގެ ޖަލްސާކުރާ މާލަމުގައި ކަމަށް ވެސް އިޢުލާނުގައި ބުނެފައިވެއެވެ.\nހުޅުދުއްފާރު ސްކޫލަކީ އޭލެވެލްއާއި ހަމައަަށް ތަޢުލީމު ފޯރުކޮަށްދެމުންދާ ސްކޫލެކެވެ.


މިއުޅެނީ ރާއްޖެއަށް ލިބޭ މާލީ ތަނަވަސްކަމުގެ ބޭނުން ހިފާނެ ސިކުނޑިތަކެއް އުފައްދަން - ރައީސް މިއުޅެނީ ރާއްޖެއަށް ލިބޭ މާލީ ތަނަވަސްކަމުގެ ބޭނުން ހިފާނެ ސިކުނޑިތަކެއް އުފައްދަން - ރައީސް\nމިއުޅެނީ ރާއްޖެއަށް ލިބޭ މާލީ ތަނަވަސްކަމުގެ ބޭނުން ހިފާނެ ސިކުނޑިތަކެއް އުފައްދަން - ރައީސް\nމިސަރުކާރުގެ ތަޢުލީމީ ސިޔާސަތު ބައްޓަންކޮށްފައިވަނީ ރާއްޖެއަށް ލިބޭ މާލީ ތަނަވަސްކަމުގެ ބޭނުން، އެންމެ ހެޔޮގޮތުގައި ހިފާނެ ގޮތުގެ، އުފެއްދުންތެރި ވިސްނުންތައް ބިނާކުރެވޭނެގޮތަށްކަމަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ވިދާޅުވެއްޖެއެވެ. އެމަނިކުފާނު މިހެން ވިދާޅުވީ ރ.އަލިފުށީ ސްކޫލަށް 50 އަހަރުފުރުނު ރަންޔޫބީލް ފާހަގަކުރުމަށް ބޭއްވި ރަސްމިއްޔާތުގައި ވާހަކަފުޅު ދައްކަވަމުންނެވެ.\nއަލިފުށީ ސްކޫލްގައި ބޭއްވި ރަސްމިއްޔާތުގައި ރައީސުލްޖުމްހޫރިއްޔާ ދެއްކެވި ވާހަކަފުޅު ފެށްޓެވީ އެރަށުގައި ތަޢުލީމް ފެށިގެން އައިގޮތުގެ މައްޗަށް އަލިއަޅުއްވާލައްވަމުންނެވެ. އެގޮތުން އަލުފުށީގައި ތަޢުލީމް އުނގަންނައިދޭން ފަށާފައިވަނީ މީގެ 80 އަހަރުކުރިންކަން އެމަނިކުފާނު ފާހަގަކުރެއްވިއެވެ.\nއަލިފުށީ ސްކޫލްގެ ތަޞައްވުރުން ފެންނަނީ ސަރުކާރުގެ ތަޢުލީމީ ސިޔާސަތު ތަންފީޒު ކުރުމުގައި، ވަރަށް މުހިންމު ދައުރެއް އަދާކުރަމުން އަންނަތަންކަން ފާހަގަކުރައްވައި އެމަނިކުފާނު ވިދާޅުވީ، އަލިފުށީ ސްކޫލްގެ ތަޞައްވުރުގެ ތެރޭގައި ހިމެނޭ، ހުރިހާ ކަމަކީވެސް، މި ސަރުކާރުން އެކަށައަޅުއްވާފައިވާ، ތަޢުލީމީ ސިޔާސަތުގައި ހިމެނޭ ކަންތައްތަކެއްކަމަށެވެ.\nތަޢުލީމީ ނިޒާމުގެ ތެރެއިން، ސަރުކާރުން ބޭނުންވާ އިޞްލާޙީ ބަދަލުތައް ގެނެވޭނީ، ދަރިންނަށް ރަނގަޅު ތަޢުލީމް ދީގެންކަމަށް ރައީސް ވިދާޅުވިއެވެ. ރައީސުލްޖުމްހޫރިއްޔާ ވަނީ ޢަދުލު އިންޞާފަށާއި ޙައްޤަށް ލޯބިކުރާ ނަޒާހަތްތެރި ފަރުދުން ބިނާކުރުމަށް ރައްޔިތުންނަށް ގޮވާލައްވާ އެކަން ކުރުމަށް ތަޢުލީމުގެ ތެރެއިން، ރިވެތި އަޚްލާޤުގެ މަތީގައި ދަރިން ތަރުބިއްޔަތުކުރުމަށް އެދިވަޑައިގެންފައެވެ.\nއަދި ކޮންމެ ޤައުމަކަށްވެސް އެންމެ ބޭނުންވަނީ އިޤްތިޞާދީ ފުދުންތެރިކަން ލިބުންކަމަށާ އިޤްތިޞާދަކީ އެ ތަނެއްގެ އުފެއްދުންތެރިކަމުގެ ނިސްބަތާ އަޅައިބަލާއިރު ފުދުންތެރިކަމާއި މާލީގޮތުން މެދުވެރިވާ ޙާލަތެއްކަމަށް ރައީސް ވިދާޅުވިއެވެ. އެ ޙާލަތު ދުވަހުން ދުވަހަށް ރަނގަޅުކުރާނެ ގޮތުގެ ވިސްނުން، ރައްޔިތުންގެ ކިބައިގައި އުފެދިގެން އަންނަނީ އެ ބައެއްގެ ޢިލްމީ ޤާބިލުކަން އިތުރުވި މިންވަރަކުންކަމަށްވެސް ރައީސް ވިދާޅުވިއެވެ.\nރައީސްގެ ވާހަކަފުޅުގައި ވަނީ އަލިފުށީ ރައްޔިތުންނަކީ ކިއްސަރު ވަޑާމުގައި އެފަދަ ދެވަނައެއް ނެތް ބައެއްކަން ފާހަގަކުރައްވައި އަލިފުށީ ރައްޔިތުންނަށް ތަޢުރީފްކުރައްވާ ވާހަކަފުޅު ދައްކަވާފައެވެ. މިހާރަށްވުރެ ކުރިއަރުވައި ތަރައްޤީކުރަންޖެހޭ ކިތަންމެ ފަންނަކާއި ކިތަންމެ ހުނަރެއް، ދިވެހިންގެ ކިބައިގައި އެބަހުރިކަމަށާ މި ސަރުކާރުގެ ތަޢުލީމީ ސިޔާސަތުގައި ވަށައިޖެހޭ ތަޢުލީމަށް އިސްކަން ދީފައިވަނީ އެ ބޭނުމުގައިކަމަށް އެމަނިކުފާނު ވިދާޅުވިއެވެ. މަދަރުސީ މަރުޙަލާއަކީ ކުދިންގެ ކިބައިގައި ހުރި ހުނަރުތަކާއި ޤާބިލުކަން ދެނެގަތުމުގެ މަރުޙަލާކަމަށާ ކޮންމެ ކުއްޖަކަށް އިމްތިޙާނުތަކުން މަތީ ވަނަތައް ނުހޯދުނަސް ޢަމަލީ ޙަޔާތުގައި ހުނަރާއި ޤާބިލުކަމުގެ ގޮތުން އެކުދިން މާ ހުޝިޔާރު ވެދާނެކަން ރައީސް ފާހަގަކުރެއްވިއެވެ.\n"މިޒަމާނުގެ ތަޢުލީމީ ނިޒާމުގެ ތެރޭގައި، ޢަމަލީ މަސައްކަތްތަކަށް ކުދިން އަހުލުވެރިކުރުވުމަށް، އިސްކަންދެނީ މި ސަބަބުތަކަށްޓަކައި. ކިޔަވައިގެން ނުކުންނަ ކޮންމެ ކުއްޖަކީ، ޤައުމުގެ ތަރައްޤީގައި ބައިވެރިވުމުގެ ޤާބިލުކަން ހުރި، ޒުވާނަކަށް ހެދޭނީ އެގޮތަށް ކިޔަވައިދީގެން. މިކަން އެންމެ ރަނގަޅަށް ވަޒަން ކުރެވޭނީވެސް، އަލިފުށި ކަހަލަ ހުނަރުވެރި މުޖުތަމަޢެއްގެ މީހުންނަށް." ރައީސް ވިދާޅުވިއެވެ.\nޙަޤީޤީ ތަރައްޤީ އަންނާނީ އެމީހެއްގެ މުޖްތަމަޢު މިހާރު އޮތް ޙާލަތުން، އެއަށްވުރެ ތަހުޒީބީ ޙާލަތަކަށް ބަދަލުކުރާނެ ގޮތުގެ ވިސްނުމާއިއެކުކަމަށާ، ކޮންމެ ފަރުދަކީ، އެ ވިސްނުން އުފެއްދުމުގެ ޢިލްމީ އަދި ފަންނީ ޤާބިލުކަން ހުރި މީހަކަށް ހެދައިގެންކަމަށް ރައީސް ވިދާޅުވިއެވެ. ރައީސްގެ ވާހަކަފުޅު ނިންމަވާލެއްވީ ކާބަފައިން ދައްކަމުން އައި ނަމޫނާގައި ދަރިވަރުން ރަނގަޅަށް ހިފުމަށް އިލްތިމާސްކުރައްވަމުންނެވެ. ދަރިވަރުންނަށް ބޭނުންވާ ރަނގަޅު ފުރުޞަތުތައް މިހާރު ފަހިވަމުން އަންނަކަމށްވެސް ރައީސުލްޖުމްހޫރިއްޔާ ވިދާޅުވިއެވެ.\nމި ރަސްމިއްޔާތުގައި ވަނީ ފާއިތުވި 50 އަހަރު އަލިފުށީ ސްކޫލަށް އެކި ގޮތްގޮތުން ޚިދުމަތްކުރެއްވި އަދި ސްކޫލަށް ރީތި ނަން ހޯދައިދީފައިވާ ފަރާތްތަކުގެ އަގުވަޒަންކޮށް ހަނދާނީ ފިލާ ދެއްވާފައެވެ.


Dhiraagu ge aharee dhuvahaai gulhigen haasha promotion eh\nދިރާގުގެ 31 ވަނަ އަހަރީ ދުވަހާއި ގުޅިގެން ސޯޝަލް މީޑިއާގައި ޙާއްސަ ޕްރޮމޯޝަނެއް\nދިރާގުގެ އަހަރީ ދުވަހާއި ގުޅިގެން ކުންފުނީގެ މުވައްޒަފުންނަށް ވަނީ ދިރާގު ހެޑް އޮފީހުގައި އަދި ރާއްޖޭގެ އެކި ކަންކޮޅުތަކުގައި ވާ ދިރާގުގެ ރީޖަނަލް އޮޕަރޭޝަންސް ސެންޓަރުތަކުގައި މި ދުވަސް ފާހަގަކޮށްފަ އެވެ.\nމިއަހަރުގެ އަހަރީ ދުވަހާ ދިމާކޮށް ސޯޝަލް މީޑިއާގައި ވަނީ ވަރަށް ޚާއްސަ ޕްރޮމޯޝަނެއް ފަށާފައިއެވެ. އެގޮތުން، ދިރާގު ފޭސްބުކް، ޓްވިޓާ އަދި އިންސްޓާގްރާމްގައިވާ ދިރާގުގެ އަހަރީ ދުވަހުގެ ޕްރޮމޯ ޕޯސްޓަށް، #31WithDhiraagu މި ހޭޝްޓެގް ބޭނުން ކުރެއްވުމަށްފަހު ދިރާގުގެ ސަބަބުން ދިރިއުޅުމަށް ގެނައި އުފާވެރިކަމާ ހެޔޮބަދަލުތައް ކޮންމެންޓް ކޮށްލައްވައިގެން އެލް.ޖީ 65 އިންޗިގެ 4ކޭ ސްމާޓް ޓީވީ އަކާއި ބޯސް ސައުންޑް ބަރ އެއް ނަސީބުވެރި އެއް ފަރާތަށް ލިބުމުގެ ފުރުސަތު ވަނީ ހުޅުވާލައިފައިވެއެވެ.\nދިރާގުގެ އަހަރީ ދުވަހާ ގުޅިގެން ދިރާގެ ސީއީއޯ އަދި އެމްޑީ ވިދާޅުވީ، ދިރާގަށް މިއަދު 31 އަހަރު ފުރޭ އިރު، ރާއްޖޭގެ ކުރިއެރުމާއި ތަރައްޤީގައި ދިރާގުގެ ބޮޑު ހިއްސާއެއް ވާކަމީ ދިރާގުގެ ހުރިހާ މުވައްޒަފުންވެސް އެކަމަކަށް ނުހަނު އުފާވާ އަދި ފަޚުރުވެރިވާ ކަމެއް ކަމަށެވެ.\n“ދިރާގުގެ ކާމިޔާބީގެ ފަހަތުގައި ވަނީ ދިރާގުގެ ހީވާގި މުވައްޒަފުންނާއި ލޮބުވެތި ކަސްޓަމަރުން. ކަސްޓަމަރުން ދިރާގަށް ކެނޑިނޭޅި ދެމުންދާ އިތުބާރު އަޅުގަނޑުމެން ވަރަށް ހެޔޮ ހިތުން ބަލައިގަނެ ފަށްފަށުން ޝުކުރު ދަންނަވަން. އަދި އަޅުގަނޑުމެންގެ އަމާޒަކީ އެ އިތުބާރު ހިފަހައްޓާ، ކަސްޓަމަރުންނަށް އަޅާލައި، ފަސޭހަ އަދި މުސްތަޤްބަލާ ރައްޓެހި ޚިދުމަތްތަކެއް ފޯރުކޮށދިނުމުގައި އަބަދުވެސް ދެމިއޮތުމަށް”\nދިވެހި ރާއްޖެއަކީ ކުދި ޖަޒީރާ ރަށްތަކެއްގެ މައްޗަށް އެކުލެވިފައިވާ އަދި ދުނިޔޭގެ ނިސްބަތުން މަދު މީސްކޮޅެއް ދިރިއުޅޭ ޤައުމެކެވެ. ވުމާއެކު، މުވާސަލާތީ ޚިދުމަތް ފޯރުކޮށްދިނުމުގައި އަދި ވަކިން ހާއްސަކޮށް މުވާސަލާތީ އިންފްރާސްޓްރަކްޗަ ގާއިމު ކުރުމުގައި، އެހެން ޤައުމުތަކާއި ޚިލާފަށް ބޮޑެތި ގޮންޖެހުންތަކެއް ހުރި ޤައުމެކެވެ. މި ގޮންޖެހުންތަކާއެކު ވެސް ދިރާގުން ވަނީ އާބާދީ ބޮޑެތި ރަށްރަށުން ފެށިގެން އާބާދީ ކުޑަ ރަށްތަކަށް ވެސް މުވާސަލާތުގެ އަސާސީ އޮނިގަނޑު ގާއިމުކޮށްފަ އެވެ. އަދި 2012 ވަނަ އަހަރު ދިރާގުން ވަނީ ހއ. އަތޮޅުން ފެށިގެން އައްޑު އަތޮޅާ ދެމެދުގައި 1253 ކިލޯމީޓަރުގެ ސަބްމެރިން ކޭބަލް ވިއުގަ އަކުން މުޅި ރާއްޖެ ގުޅައިދީފައި އެވެ.\nދިރާގުން ވަނީ މިއަހަރު “ޑިޖިޓަލް ރާއްޖެ” ނަމުގައި މުޅި ރާއްޖެ ޓެކްނޮލޮޖީގެ އައު ހަރުފަތަކަށް ގެނެސްދިނުމަށް ކެމްޕެއިނެއް ފަށާފަ އެވެ. އެގޮތުން ދިރާގުން ވަނީ މި އަހަރު އެޕްރީލް މަހު ހައިސްޕީޑް ފައިބަރ އިންޓަނެޓް ރާއްޖޭގެ އާބާދީގެ 75% އަށް ފޯރުކޮށްދީފައިއެވެ. އަދި ހަމަ އެހެންމެ ރާއްޖޭގެ އެންމެ ފުރަތަމަ އަދި ހަމައެކަނި އައިޕީ ޓީވީގެ ޚިދުމަތްވެސް ފޯރުކޮށްދެމުން ދަނީ ދިރާގުންނެވެ. މާލެއާ އެއްވެސް ތަފާތު ކުރުމެއްނެތި ރާއްޖޭގެ އާބާދީގެ 72 ޕަސެންޓަށް ދިރާގު ޓީވީގެ ޚިދުމަތް މިހާރު އަންނަނީ ފޯރުކޮށްދެމުންނެވެ.\nދިރާގުގެ ޚިދުމަތަށް މިއަދު 31 އަހަރު ފުރޭއިރު އެ ކުންފުނިން ވަނީ ދިވެހިންގެ ދިރިއުޅުމަށް އިންގިލާބީ ބަދަލުތަކެއް ގެނެސްދީފައިކަން ޔަގީނެވެ. “އެންރިޗިން ލައިވްސް” ނުވަތަ ދިރިއުޅުންމަށް ފާގަތިކަން ގެނެސްދިނުން އެއީ އެ ކުންފުނީގެ ތަސައްވުރަށް ވުމާއެކު، އެކަން ދިރާގުން ދަނީ ސާބިތުކޮށްދެމުންނެވެ.


MNDF ah dhe ulhandhu hoadhan Japan ge ehee\nއެމްއެންޑީއެފަށް ދެ އުޅަނދު ގަތުމަށް ޖަޕާނުން 4.5 މިލިއަން ޑޮލަރުގެ އެހީއެއް\nޖަޕާނުގެ ބޮޑު ވަޒީރުގެ ސްޕެޝަލް އެޑްވައިޒަރު ކެންޓާރޯ ސޮނޫރާ "މޯލްޑިވްސް ޕާޓްނަޝިޕް ފޯރަމް" ގެ ސެޝަނެއްގައި ވާހަކަފުޅު ދައްކަވަނީ -- ފޮޓޯ: ފޮރިން މިނިސްޓްރީ\nކުއްލި ހާލަތްތަަކުގައި މޯލްޑިވްސް ނެޝަނަލް ޑިފެންސް ފޯސް (އެމްއެންޑީއެފް) ގެ ވަސީލަތްތައް އިތުރު ކުރަން ޖަޕާނު ސަރުކާރުން 500 މިލިއަން ޔެން (4.5 މިލިއަން އެމެރިކާ ޑޮލަރު) ގެ އެހީއެއް ދީފި އެވެ.\nޖަޕާން އެމްބަސީން ނެރުނު ބަޔާއްނެއްގައި ބުނެފައިވަނީ، އެމްއެންޑީއެފަށް ލޭންޑިންގް ކްރާފްޓެއްގެ އިތުރުން އަލިފާން ނިވާ ބޯޓެއް ގަތުމަށް ޖަޕާނު ސަރުކާރުން ދިން އެހީގެ ލިޔެކިޔުންތައް، ޖަޕާނު ސަފީރު ކީކޯ ޔަނާއީ ފޮރިން މިނިސްޓަރު އަބްދުﷲ ޝާހިދަށް އަރުވާފައިވާ ކަމަށެވެ. އެ ރަސްމިއްޔާތު ބާއްވާފައިވަނީ މިހާރު ކުރުނބާ މޯލްޑިވްސްގައި ކުރިއަށްދާ "މޯލްޑިވްސް ޕާޓްނާޝިޕް ފޯރަމް" ގައި ބައިވެރިވެވަޑައިގެންނެވުމަށް ރާއްޖެ ވަޑައިގެން ހުންނެވި ޖަޕާނުގެ ބޮޑު ވަޒީރުގެ ސްޕެޝަލް އެޑްވައިޒަރު ކެންޓާރޯ ސޮނޫރާގެ ހާޒިރުގައިކަމަށް އެ ބަޔާނުގައި އިތުރަށް ބުނެފައިވެ އެވެ.\n"ކުއްލި ހާލަތްތަކުގައި އެމްއެންޑީއެފްގެ ގާބިލުކަން މި އެހީގެ ސަބަބުން އިތުރުވެގެންދާނެކަމަށް ޖަޕާނުން އުއްމީދުކުރަމެވެ،" އެ ބަޔާނުގައިވެ އެވެ.\nއެމްއެންޑީއެފްގެ އިތުރުން، ޖަޕާނުގެ ސަރުކާރުން ރާއްޖޭގެ އިޖްތިމާއި ތަރައްގީއަށް އެހީވުމުގެ ގޮތުން 73،450،000 ރުފިޔާ އެހީ އެއް ދޭން ވެސް އިއްޔެ ވަނީ ނިންމައިފަ އެވެ.\nއެމްއެންޑީއެފް ފޮރިން މިނިސްޓްރީ އަބްދުﷲ ޝާހިދު + ޖަޕާން ޕާޓްނާޝިޕް ފޯރަމް\nޖަޕާނުން ރާއްޖެެއަށް 73 މިލިއަން ރުފިޔާ


Salaf uvaalan kuraa masaiykathaa dhekolhah adhaalathun noosbayaan nerun huttuvy Imran: Idhikolhu - One Online\nޕްރޮގުރެސިވް ކޮންގުރެސް ކޯލިޝަނުން މިއަދު ބޭއްވި ޕްރެސްގެ ތެރެއިން---- ފޮޓޯ: ކޮންގްރެސް މީޑިއާ\nސަލަފް އުވާލަން ކުރާ މަސައްކަތާ ދެކޮޅަށް އަދާލަތުން ނޫސްބަޔާން ނެރުން ހުއްޓުވީ އިމްރާން: އިދިކޮޅު\nސަލަފް ޖަމްއިއްޔާ އުވާލަން ކުރާ މަސައްކަތާ ދެކޮޅަށް އަދާލަތުން ނޫސްބަޔާން ނެރެން އުޅުމުން އެކަން ހުއްޓުވީ އަދާލަތު ޕާޓީގެ ރައީސް އަދި ހޯމް މިނިސްޓަރު އިމްރާން އަބުދުﷲ ކަމަށް އިދިކޮޅު ޕީއެންސީގެ ރައީސް އަދި ފޮނަދޫ ދާއިރާގެ ކުރީގެ މެމްބަރު އަބްދުއްރަހީމް އަބްދުﷲ (އަދުރޭ) ވިދާޅުވެއްޖެއެވެ.\nޕްރޮގްރެސިވް ކޮންގްރެސް ކޯލީޝަނުން މިއަދު ހަވީރު ބޭއްވި ޕްރެސް ކޮންފަރެންސްއެއްގައި ވާހަކަ ދައްކަވަމުން އަދުރޭ ވިދާޅުވީ ރާއްޖެ އަކީ ސައްތައިން ސައްތަ މުސްލިމް ގައުމަކަށްވާއިރު، ސަރުކާރާއި ރައްޔިތުންގެ މަޖިލީހުން ގުޅިގެން ކުރިއަށް ގެންދަނީ، ދީން ހިމާޔަތް ކޮށް ދީނީ އިލްމު ރައްޔިތުންނަށް އުނގަންނައިދީ ދީނީ ހޭލުންތެރިކަން އިތުރުކުރަން މަސައްކަތް ކުރާ ޖަމިއްޔާއެއް އުވާލުމުގެ މަސައްކަތް ކަމަށެވެ. އަދި މިއީ މުސްތަގުބަލަށް ވަރަށް ނުބައި ސިގުނަލެއް ކަމަށް އަދުރޭ ވިދާޅުވިއެވެ.\nދީނުގެ ހައްގުގައި މަސައްކަތް ކުރާ ހަމައެކައި ޕާޓީއަކީ ޕީޕީއެމް، ޕީއެންސީ ކަމަށާއި އެހެން ޕާޓިތަކުން މަސައްކަތް ކުރަނީ އަމިއްލަ އެދުމަށް ކަމަށްވެސް އަދުރޭ ވިދާޅުވިއެވެ.\nއަދުރޭ ވިދާޅުވީ ސަލަފު ޖަމިއްޔާ އުވާލުމަށް މަސައްކަތް ފެށުމުން، އަދާލަތު ޕާޓީން އެކަން ކުށްވެރިކޮށް ނޫސްބަޔާން ނެރެން ބޭނުންވި ކަމަށާއި ނަމަވެސް އެކަން ހުއްޓުވީ މިހާރުގެ ހޯމް މިނިސްޓަރ އިމްރާން އަބްދުﷲ ކަމަށެވެ.\n"ސަލަފު ޖަމިއްޔާ އުވާލުމަށްޓަކައި މަސައްކަތް ފެށުމާއެކީގައި، އަދާލަތު ޕާޓީގެ ބައެއް ބޭފުޅުން ބޭނުންފުޅުވި އެކަމާ ދެކޮލަށް ނޫސްބަޔާން ނެރެން. އެހެން ނަަމަވެސް މިއަދުގެ ހޯމް މިނިސްޓަރ ކަނޑައެޅިގެން އެކަމާ ދެކޮޅު ހެއްދެވީ ފާޅުގަ." ކަމަށް އަދުރޭ ވިދާޅުވިއެވެ.\nގުޅޭ ޓެގު ޕީޕީއެމް އަދާލަތު ޕާޓީ އަބްދުއްރަހީމް އަބްދުﷲ (އަދުރޭ) ޕީޕަލްސް ނެޝަނަލް ކޮންގްރެސް ސަލަފް ޖަމިއްޔާ


Semi gai Rajje aai India – Afghanistan aai Sri Lanka\nސެމީގައި ރާއްޖެ އާއި އިންޑިޔާ، އަފްގާން އާއި ލަންކާ\nޗެމްޕިއަން އަފްގާނިސްތާން އަތުން 4-1 އިން މިރޭ ބަލިވެ ސާފް ސުޒުކީ ކަޕް ފުޓްބޯޅަ މުބާރާތުގެ ސެމީ ފައިނަލުގައި މުބާރާތް ބާއްވާ އިންޑިޔާއާ ދެކޮޅަށް ކުޅެން ރާއްޖެ އަށް ޖެހިއްޖެ އެވެ.\nސެމީ ފައިނަލަށް ހޮވިފައި އޮތުމުން ދެ ޓީމުގެ ވެސް މުހިންމު ކުޅުންތެރިން ނުލައި ފެށި މެޗުގެ ނަތީޖާގެ ސަަބަބުން ރާއްޖެ އަށް ލިބިފައިވަނީ ގްރޫޕް ބީގެ ދެ ވަނަ އެވެ. ކުޅުނު ތިން މެޗު ވެސް ކާމިޔާބުކޮށް އެއްވަނަ ލިބުނީ އަފްގާނިސްތާނަށެވެ. އަދި މިއީ 2005 ވަނަ އަހަރު މި މުބާރާތުގައި ވާދަކުރަން ފެށި އަފްގާނިސްތާން އަތުން ރާއްޖެ ބަލިވި ފުރަތަމަ ފަހަރެވެ.\nމިއަދުގެ މެޗުގެ 20 ވަނަ މިނިޓްގައި ފައިސަލް ޝަޔޭޝޭ ގޯލު ޖަހައި އަފްގާނިސްތާން ލީޑު ހޯދި ނަމަވެސް އޭގެ 12 މިނިޓް ފަހުން ރާއްޖެއިން އަލީ ފާސިރު (ސެންޓޭ) ރީތި ގޯލެއް ޖަހައި ނަތީޖާ ހަމަަހަމަކޮށްދިނެވެ. އެކަމަކު ރާއްޖޭގެ ފަހަތުން ހެދި ގޯސްތަކާއެކު ލިބުނު ހިލޭ ޖެހުމަކުން 32 ވަނަ މިނިޓްގައި އަފްގާނިސްތާނުގެ އޮމިދް ޕޮޕަލްޒާއީ އަނެއްކާ ވެސް ލީޑު ހޯދި އެވެ.\nރާއްޖޭގެ ފަހު ތިން ގޯލުގައި ވެސް ކީޕަރު އިމްރާނުގެ މިސްޓޭކް ވަރަށް ބޮޑަށް ފާހަގަކުރެވުނެވެ. ހާއްސަކޮށް ހަތަރު ލަނޑު ޖެހުމުން އޭނާގެ ކޮންސަންޓްރޭޝަން މުޅީން ގެއްލުނެވެ. އޭގެ ތެރެއިން އެއް ފަހަރު އަފްގާން ކުޅުންތެރިން މަޑުމަޑުން ޖެހި ބޯޅައެއް ފުރޮޅިފައި ދަނިކޮށް އިމްރާނުގެ އަތުގައި ޖެހިފައި ގޯލަށް ނުވަނީ އަރިމަތީ ދަނޑީގައި ޖެހިފަ އެވެ.\nއަފްގާނިސްތާނުގެ ތިން ވަނަ ލަނޑު ޖެހީ 51 ވަނަ މިނިޓްގައި އަހުމަދު އަޝްރަފް ހާތިފީ އެވެ. އޭގެ ހަތަރު މިނިޓް ފަހުން ހަތަރު ވަނަ ލަނޑު ޖެހީ ދެ ވަނަ ލަނޑު ޖެހި ޕޮޕަލްޒާއީ އެވެ.\nނަމަވެސް މި މެޗުގައި ވެސް ރާްއްޖޭގެ ޒުވާން ކުޅުންތެރިން މޮޅު ކުޅުމެއް ދެއްކި އެވެ. ހާއްސަކޮށް ކުރިއަށް ކުޅުނު ސްޕީޑް އަވަސް ކުޅުންތެރިން ކަމަށްވާ ސެންޓޭ އާއި އަހުމަދު ނާޝިދު (ނާއްޓޭ) އަދި ހަސަން ނާއިޒާއި އިސްމާއީލް އީސާ (މެސީ)ގެ ކުޅުން ފާހަގަ ކުރެވުނެވެ.\nމުބާރާތުގެ ސެމީ ފައިނަލް ފުރަތަަމަ މެޗުގައި ރާއްޖެ އާއި އިންޑިޔާ ބައްދަލުކުރާނީ ބުރާސްފަތި ހަވީރު އެވެ. އަފްގާނިސްތާނާއި ސްރީލަންކާ ކުޅޭނީ އެދުވަހު އިރުއޮއްސޭއިރު އެވެ.


އެމެރިކާ އަށް ބޭނުންވަނީ ރައްޔިތުން އެއްބައިވަންތަ ކުރެވޭނެ ލީޑަރުން – ބަރަކް އޮބާމާ – Dhen.mv\nއެމެރިކާ އަށް ބޭނުންވަނީ ރައްޔިތުން އެއްބައިވަންތަ ކުރެވޭނެ ލީޑަރުން – ބަރަކް އޮބާމާ\nApril 26, 2020 - 7:31 pm\nއެމެރިކާއަށް ބޭނުންވަނީ އެމެރިކާގެ ރައްޔިތުން އެއްބައިވަންތަކޮށް، ކޮރޯނާވައިރަސް ފަދަ ބޮޑެތި ބަލިމަޑުކަމުން އެކުގައި މަސައްކަތްކޮށްގެން އަރައިގަތުމުގައި މަގު ދައްކާނޭ ލީޑަރުން ކަމަށް، އެމެރިކާގެ ކުރީގެ ރައީސް ބަރަކް އޮބާމާ ވިދާޅުވެއްޖެއެވެ.\nއޮބާމާ މިހެން ވިދާޅުވީ ކޮވިޑް-19 އާއި ހަނގުރާމަ ކުރުމުގައި އެމެރިކާ ނާކާމިޔާބު ވެއްޖެކަމަށް ގިނަ ބަޔަކު ގަބޫލުކުރާ ދަނޑިވަޅެއްގައެވެ. އަދި އެމެރިކާ މިއަދު އޮތް ހާލަތަށް ޒިންމާވާންޖެހޭ ހަމައެކަނި ފަރާތަކީ މިހާރުގެ ރައީސް ޑޮނަލްޑް ޓްރަމްޕް ކަމަށް ގިނަ މީޑިޔާ ތަކަކުން ބުނަމުންދާ ވަގުތެއްގައެވެ.\nއޮބާމާގެ މި ވާހަކަ އަށް ޓްރަމްޕްގެ ފަރާތުން އަދި އެއްވެސް ރައްދެއް ނުލިބެއެވެ. ނަމަވެސް އެންމެނަށް ވެސް ދޭހަވާ ފަދައިން މިއީ ކޮވިޑް-19 ގެ ކަންކަމުގައި ޓްރަމްޕް ފެއިލް ވެއްޖެކަން އެންގުމަށް ނުސީދާކޮށް އޮބާމާ އެއްލި ބަހެކެވެ. ދުނިޔޭގެ އެންމެ ބާރުގަދަ ގައުމުގެ ގޮތުގައި ވަކާލާތު ކުރަމުން އައި އެމެރިކާ އަކީ އެންމެ ބޮޑަށް މި ވައިރަސް ފެތުރު އަދި އެއްގައުމަކުން އެންމެ ގިނަ މީހުން މަރުވި ގައުމަށް ވީހިނދު އެގައުމުގެ ގިނަ ބަޔަކު ދެކެމުން ދަނީ ވެސް އޮބާމާ ވިދާޅުވި ފަދައިން ޓްރަމްޕް ފެއިލްވެފައިވާ ކަމަށެވެ.\nސިޔާސަތުތައް ރާވަން އެންމެ މޮޅުކަމަށް ދެކޭ މީހުނާއި ފުރިހަމަ ސިއްހީފަރުވާދޭ ނިޒާމް އަކާއި ވަސީލަތްތައް ހުއްޓާ މި ހިސާބަށް ކަންތައް ދިއުން އެއީ ގިނަ ބައެއްގެ ހިތުގައި ސުވާލު އުފެދުނު ކަމެކެވެ. މި ހުރިހާ ސުވާލެއްގެ ޖަވާބަކީ ވެސް ޚުދު ޑޮނަލްޑް ޓްރަމްޕްގެ ގޮތްދޫނުކުރުމާއި ބޯހަރު ކަމެވެ.\nކޮރޯނާވައިރަސް ޗައިނާގައި އެންމެ ފުރަތަމަ ފެތުރެންފެށި ދުވަސްވަރު "ކޮރޯނާވައިރަސް" ނުވަތަ" ކޮވިޑް-19" މިއިން ބަހެއް ޓްރަމްޕް ބޭނުންވެސް ނުކުރެއެވެ. މުޅިންވެސް ކިޔާފައިވަނީ "ޗައިނީޒް ވައިރަސް" އެވެ. އެހާވަރަށް ޗައިނާއަށް ނަފްރަތު ފާޅުކުރިއެވެ.\nމިއަދު އެބަލީގައި އެންމެ ގިނަ ބަޔަކު މަރުވެގެން އެދަނީ އެމެރިކާ އިންނެވެ.\nޓްރަމްޕް އަކީ ރީތިބަހުން މުޢާމަލާތު ކުރަން ނޭނގޭ ލީޑަރެކެވެ. މީގެ އެންމެ ފުރިހަމަ އެއް ހެއްކަކީ، އިންޑިޔާއިން ބޭސް އެކްސްޕޯޓްކުރުން މެދުކަނޑާލާފައިވަނިކޮށް، ހައިޑްރޮކްސިކްލޮރޮކުއިން ބޭނުން ވެގެން އިންޑިޔާއަށް ދިން އިންޒާރެވެ. ރީތިކޮށް ކަންކަމު އެދުމުގެ އާދައެއް ޓްރަމްޕްގެ ނެތެވެ. ޞިއްޙީ ތަޖުރިބާކާރުންގެ ބަހަށް އިންކާރުކޮށް އަމިއްލަގޮތް ކުރިއަށް ނެރުމަކީ، ޓްރަމްޕް އާދައެކެވެ. އެގޮތުން އެމެރިކާގައި ކޮވިޑް-19 އަށް ޓެސްޓް ކުރާ އަދަދު އިތުރު ކުރަން ޖެހޭކަމަށް ޑރ. އެންތޮނީ ފައުޗީ ބުނުމުން އެކަމަށް އިދިކޮޅުހެދިއެވެ.\nމި ހާލަތުގައި ކޮންމެ މީހެއްގެ ބަހަކަށްވެސް ވާނީ މި ފަދަ ހާލަތްތަކުގައި އެކުގައި މަސައްކަތް ކުރެވޭނެ ލީޑަރަކު އެމެރިކާއަށް ބޭނުންވާ ކަމަށެވެ.


STO muvahzafun hingaafai ofeehah!\nއެސްޓީއޯ މުވައްޒަފުން ހިނގާފައި އޮފީހަށް!\nއެސްޓީއޯ ހޯމް އިމްޕްރޫމަންޓުގެ މުވައްޒަފުން މިއަދު ހިނގާފައި އޮފީހަށް ދަނީ -- ފޮޓޯ: އެސްޓީއޯ\nދުއްވާ އެއްޗެއް ނެތިއްޔާ ވަރަށް ގިނަ މީހުނަށް ދަތިވެ އެވެ. ކޮންމެ މީހަކު ސައިކަލެއް ހޯދަނީ އެހެންވެ އެވެ. ދެން ކުރިމަތިވާ މައްސަލައަކީ މީހާ ބުރަހެލިކަން ބޮޑުވުމާއި ވެށި ނުސާފުވުމެވެ. ދުން ބޯވުމެވެ. މިކަމަށް ހައްލެއް ބޭނުންވިއަސް އެ ކަމަށް އިސް ނަގާ ހޭލުންތެރި ކުރުވާނެ ބަޔަކު އަދިއެއް ނުފެނެ އެވެ. ނަމަވެސް މިކަމަށް ރައްޔިތުން ހޭލުންތެރި ކުރުވަން ސަރުކާރުގެ ވިޔަފާރި ކުންފުނި އެސްޓީއޯ އިން ވަނީ މިސާލެއް ދައްކާފަ އެވެ. އެ ކުންފުނީގެ ހުރިހާ މުވައްޒަފުން މިއަދު އޮފީހަށް ދިޔައީ ހިނގާފަ އެވެ. ސައިކަލާއި ކާރުތައް އޮތްތަނެއްގައި ޕާކުކޮށްފަ އެވެ.\n"މި ގޮތަށް މި ދުވަސް ފާހަގަ ކުރުމުގެ ބޭނުމަކީ ދުޅަހެޔޮ ސިއްހަތަކަށް ހޭލުންތެރި ކުރުވުމާއި ފަރުދީ ޒިންމާ ހަނދާން ކޮށްދީ ތިމާވެށި ހިމާޔަތް ކުރަން ބާރު އެޅުން،" އެސްޓީއޯގެ އޮފިޝަލަކު މިއަދު ވިދާޅުވި އެވެ.\n"ވޯކްޓު ވޯކް" ގެ ނަމުގައި އެސްޓީއޯއިން މިއަދު ކުރިއަށް ގެންދާ ހަރަކާތުގައި އެ ކުންފުނީގެ ހުރިހާ ފަންތިއެއްގެ މުވައްޒަފުން ބައިވެރިވި އެވެ. ކުންފުނީގެ މެނޭޖިން ޑިރެކްޓަރު ހުސެއިން އަމްރު އާއި ސީނިއަ މެނޭޖުމަންޓުގެ ބޭފުޅުން ވެސް މިއަދު އޮފީހަށް ވަޑައިގަތީ ފައިމަގުގައި ހިންގަވާފަ އެވެ.\nއެސްޓީއޯ އެމްޑީ ހުސެއިން އަމްރު ހިންގަވާފައި އޮފީހަށް ވަޑައި ގަންނަވަނީ -- ފޮޓޯ: އެސްޓީއޯ\nމިއީ ސަރުކާރާއި ރައްޔިތުން ހިއްސާވާ ކުންފުނި އެސްޓީއޯ އިން މިފަދަ ދުވަހެއް ފާހަގަ ކުރި ފުރަތަމަ ފަހަރެވެ. ނަމަވެސް އެ ކުންފުނިން ކުރިން ވެސް ތިމާވެއްޓަށް ހޭލުންތެރި ކުރުވަން މަސައްކަތްތަކެއް ކުރެ އެވެ. އަދި ތިމާވެށި ހިމާޔަތް ކުރުމާއި ރައްކާތެރިކަން އިތުރު ކުރަން ވެސް ގިނަ މަސައްކަތް ތަކެއް ކުރެ އެވެ.ކުންފުނިން ކޮންމެ އަހަރަކު ވެސް ވަކި ދުވަސް ތަކެއް ކަނޑައަޅައި ސާފު ކުރުމުގެ ބޮޑެތި ކެމްޕޭންތައް ވެސް ކުރިއަށް ގެންދެ އެވެ.\nއެސްޓީއޯ މުވައްޒަފުން މިއަދު އޮފީހަށް ދަނީ -- އަވަސް ފޮޓޯ\nތިމާވެއްޓާ ރަހުމަތްތެރި ކޮތަޅު ގެންދިއުމުން އެ ކުންފުނީގެ އައުޓްލެޓް ތަކުން ޑިސްކައުންޓް ދެ އެވެ. އެ ގޮތަށް ނިންމީ، ޕްލާސްޓިކް ކޮތަޅަށް ނޫނެކޭ ބުނުމުގެ އެންމެ މުހިއްމު ކަމަކަށްވާނީ އާދަކާދައަށް ބަދަލު ގެނައުން ކަމަށްވާތީ ގެއިން ކޮތަޅު ހިފައިގެން ބާޒާރު ކުރަން ދިއުމުގެ އާދަ މީހުންގެ ކިބައިގައި އަށަގަންނުވާށެވެ.\nސާޅީސް އަހަރުގެ ދިގު ތާރީހެއް އޮތް އެސްޓީއޯގައި 2,140 މުވައްޒަފުން މަސައްކަތް ކުރެ އެވެ. މީގެތެރެ އިން ބޮޑު ބަޔަކީ ދިވެހިންނެވެ. އެ އެންމެން ވެސް މިއަދު އޮފީހަށާއި މަސައްކަތަށް ދިޔައީ ފައިމަގުގަ އެވެ.


Minuwangoda cluster aa gulhigen positive vi meehunge adhadhu 2000...\nމިނުވަންގޮޑާ ކްލަސްޓަރ އާ ގުޅިގެން މިހާތަނަށް 2014 މީހަކު ވަނީ ޕޮޒިޓިވްވެފައި\nހޮނިހިރު ދުވަހު 121 މީހަކު ވަނީ ޕޮޒިޓިވްވެފައި\nލަންކާއިން ކޮވިޑް-19 އަށް ޖުމްލަ 5475 މީހަކު ވަނީ ޕޮޒިޓިވް ވެފައި\nކ. މާލެ | 18 އޮކްޓޯބަރ 2020 | އާދީއްތަ 02:52 | 8,412\nކޮވިޑް ސާމްޕަލްތަކެއް ޓެސްޓް ކުރަނީ - ނިއުސް ފަރސްޓް\nމިނުވަންގޮޑާ ގާމެންޓް ފެކްޓްރީ ކްލަސްޓަރއާ ގުޅިގެން ޕޮޒިޓިވްވި މީހުންގެ އަދަދު 2014 އަށް އަރައިފިއެވެ.\nރިޕޯޓްތައް ބުނާ ގޮތުން ހޮނިހިރު ދުވަހު އެ ގައުމުން ޕޮޒިޓިވްވި 121 މީހުންގެ ތެރެއިން 115 މީހުންނަކީ މި ކްލަސްޓަރއާ ގުޅުން ހުރި މީހުންނެވެ. ޕޮޒިޓިވްވި އަނެއް ހަ މީހުންނަކީ ލަންކާއަށް އެހެން ގައުމުތަކުން އެތެރެވީ މީހުންނެވެ. އެހެންކަމުން މި ވަގުތު ލަންކާގައި ކޮމިއުނިޓީ ޓްރާންމިޝަންއެއް އޮތީ މިނުވަންގޮޑާގައި އެކަންޏެވެ.\nލަންކާއިން މި ފެނުނު ބޮޑު ކްލަސްޓަރ އެންމެ ފުރަތަމަ ފެށިގެން އައީ މިނުވަންގޮޑާގައި ހުންނަ ގާމެންޓް ފެކްޓްރީ އެއްގައި މަސައްކަތް ކުރާ އުމުުރުން 39 އަހަރުގެ އަންހެނަކާއި އޭނާގެ 16 އަހަރުގެ އަންހެން ދަރިފުޅު ކޮވިޑަށް ޕޮޒިޓިވް ވުމާއި ގުޅިގެންނެވެ.\nމިހާތަނަށް ލަންކާގައި މި ބަލި ޖެހުނު 5475 މީހުންގެ ތެރެއިން 3395 މީހެއްގެ ބަލި ވަނީ ފަސޭހަވެފައެވެ. މި ބަލީގައި ލަންކާއިން މަރުވެފައިވަނީ 13 މީހެކެވެ. ލަންކާއަކީ ދެކުނު އޭޝިއާގެ ގައުމުތަކުގެ ތެރެއިން ބޫޓާން ނަގާފައި މި ބަލި ފެތުރުން ކޮންޓްރޯލް ކުރުމުގައި އެންމެ ބޮޑެތި ކުރިއެރުންތަކެއް ހޯދާފައިވާ ގައުމެވެ.


Thumbulhi Nubehettiyas Emmekurin Suvaruge Vahdhavaane: Reeko Moosa\nތުނބުޅި ނުބެހެއްޓިޔަސް އެންމެކުރިން ސުވަރުގެ ވައްދަވާނެ:ރީކޯ މޫސަ\n- 1 week ago9- ހަނާން ހުސައިން\nތުނބުޅި ނުބެހެއްޓިޔަސް އިރާދަކުރެއްވިއްޔާ އެންމެކުރިން ސުވަރުގެ ވައްދަވާ މީހުންގެ ތެރޭގައި ސުވަރުގެ ވައްދަވާނެ ކަމަށް ރައްޔިތުންގެ މަޖިލީހުގެ ކުރީގެ ނައިބު ރައީސް މޫސާ މަނިކު (ރީކޯ މޫސަ) ވިދާޅުވެއްޖެއެވެ.\nރާއްޖެޓީވީގެ "ފަލަސުރުޚީ" ޕްރޮގްރާމްގައި ނަފްރަތުގެ ބިލާއި ގުޅިގެން ވާހަކަ ދައްކަވަމުން މޫސަ ވިދާޅުވީ ތުނބުޅި ނުބެހެއްޓިޔަސް އުޅެނީ އިސްލާމްދީނުގެ އުސޫލުތަކާއި އެއްގޮތަށް ކަމަށެވެ.\n"އަޅުގަނޑު ނަމާދުކުރަން، ރޯދަހިފަން، ޒަކާތްދެން އެކަމަކު ތުނބުޅިއެއްވެސް ނެތް.އަދިވެސް ނުބަހައްޓާނަން. ބަހައްޓާކަށް ވިސްނުމެއްވެސްނެތް. الله އިރާދަކުރެއްވިޔާ ސުވަރުގެވެސްދާނެ އެންމެކުރިން ސުވަރުގެ ވައްދަވާ މީހުންގެ ތެރޭގައި"\nމޫސަ ވިދާޅުވީ އޭނާ އަކީ ދީނީ ކަންތައްތަކުގެ ތެރެއަށް ވަރަށް ނުވަންނަ މީހެއްކަމަށާއި،އެހެންނަމަވެސް ބައެއްފަހަރު އެވާހަކަ ދައްކާލާހިތްވާކަމަށެވެ.\nއެގޮތުން ދިވެހި ރައްޔިތުން ބުއްދި ހުސްވެގެން ނޫޅޭކަމަށާއި،މިތާގައި ޤާނޫނެއް ހެދިޔަސް ނުހެދިޔަސް މިރާއްޖޭގެ ރައްޔިތުން މާތްވެގެންވާ އިސްލާމްދީން ދުލެއްނުކުރާނެ ކަމަށް މޫސަގެ ވާހަކައިގައި ވިދާޅުވިއެވެ.\nމޫސަ އިތުރަށް ވިދާޅުވީ ކިޔަވައިގެން މިރާއްޖެއަށް އަންނަ ދަންނަބޭކަލުންގެ ވެސް ޒިންމާއެއް އެބައޮތްކަމަށެވެ. ބައެއް ޢިލްމުވެރިން ދިން ތައުލީމުގެ ސަބަބުން އިސްލާމްދީނޭ ކިޔައި ކުޑަ ދަރިންތައް ގޮވައިން މީހުން ޖިހާދަށްގޮސްފައިވާ ކަމަށްވެސް މޫސަ ވަނީ ވިދާޅުވެފައެވެ. މީހުންގެ ބުއްދި ފަސްވާގޮތްވަނީ މިސަބަބާއި ހެދިކަމަށާއި، ނަފްރަތުގެ ބިލާއި ދެކޮޅަށް ސޮއިކުރި 100 އިލްމުވެރިން އެފަދަ ފަރާތްތަކަށް އިސްލާމްދީނުގައި އޮންނަގޮތް ކިޔައިދޭންޖެހޭކަމަށް ވެސް މޫސަ ވިދާޅުވިއެވެ.\nސަރުކާރުގެ ފަރާތުން ރައްޔިތުންގެ މަޖިލީހަށް ހުށައެޅިފައިވާ ނަފްރަތުގެ ބިލާއި ގުޅިގެން ގިނަބަޔަކު ކަންބޮޑުވުން ފާޅުކުރަމުން ދަނިކޮށް އެބިލު އަނެއްކާވެސް ވަނީ ކޮމެޓީއަށް ފޮނުވާފައެވެ.އެބިލު މަޖިލީހުން ބޭރުނުކޮށް އަލުން ކޮމެޓީއަށް ފޮނުވީ އިތުރަށް ގޯސް ކުރަންކަމަށް އިދިކޮޅު ކޯލިޝަންގެ ޕާލަމެންޓްރީ ގްރޫޕްގެ ލީޑަރު އަދި މަޖިލީހުގެ އޭދަފުށީ ދާއިރާގެ މެމްބަރު އަޙުމަދު ސަލީމްވަނީ ވިދާޅުވެފައެވެ.\nސުރުޙީގައިވާ ޢިބާރާތަށް ބެލުމުންވެސް ސުންނަތަށް މަލާމާތްކޮށް ފުރައްސާރަކުރާ މީހެއްކަން ސާފުކޮށް އެބައެނގޭ! ރަސޫލާގެ މާތް ސުންނަތަށް މަލާމާތްކޮށް ފުރައްސާރަކުރާ މީހަކު ތިމަންނަ އެންމެފުރަތަމަ ސުވަރުގެ ވަންނާނަމޭ ބުނަނީ އެކަމަކި ގަދަބާރުން ކުރެވޭ ކަމެއްކަމަށް ހީވަނީތަ! ސުވަރުގޭގެ ވަސްވެސް ފެނިއްޖެއްޔާ ޝުކުރު!\nފިލްމު ކުޅެ ހިލޭއަންހެނުންނާ ގާތް ގޯޅުވުމާއި ހަރާމެއް ހަލާލެއް ބެލުމެއްނެތި ރައްޔިތުންގެ ފައިސާ ލިބެންއޮތްގޮތަކުން ހޯދާ މުއްސަދި ވުމަކީ ވެސް ދީނީ ކަމެއް.\nޜީކޯ ހެވީލޯޑުން މަސައްކަތްކުރުވާފަ މީހުނަށް ދޭންޖެހޭ ފައިސާތަށް އަވަހަށް ނިންމާ.އަދި މީހުން ހަނދާނެއް ނުނެތޭ. ޥެރިކަން ބޭނުންވާނަމަ ވެސް އަމަލު ސީދާ ވާންޖެހޭނެ.


މީހުންނަށް ދިމާވާ ހިތާމަވެރި ހާދިސާތަކާ ގުޅޭ މަންޒަރުތައް ބްރޯޑްކާސްޓްކުރުމުގައި ކަމާބެހޭ މިންގަނޑަށް ސަމާލުވުމަށް އިލްތިމާސްކުރުން\nމީހުންނަށް ދިމާވާ ހިތާމަވެރި ހާދިސާތަކާ ގުޅޭ މަންޒަރުތައް ބްރޯޑްކާސްޓްކުރުމުގައި\nކަމާބެހޭ މިންގަނޑަށް ސަމާލުވުމަށް އިލްތިމާސްކުރުން\nމިޔަންމާގައި ރޮހިންގާ މުސްލިމުންނާ ދެކޮޅަށް މިހާރު ހިންގަމުން ގެންދާ ލާއިންސާނީ އަމަލުތަކުގެ ސަބަބުން އެ ކަމުގެ އަނިޔާ ލިބެމުންދާ ފަރާތްތަކުގެ މަންޒަރުތައް ބްރޯޑްކާސްޓްކުރުމުގައި، އެ ފަދަ މަންޒަރުތައް ބްރޯޑްކާސްޓްކުރުމަށް ކަނޑައެޅިފައިވާ މިންގަޑުތަކާ ޚިލާފަށް ބައެއް ޗެނެލްތަކުން ބްރޯޑްކާސްޓްކުރަމުންދާކަން ވަނީ ފާހަގަކުރެވިފައެވެ. ބްރޯޑްކާސްޓްކުރުމުގެ ކޯޑް އޮފް ޕްރެކްޓިސްގެ ތިންވަނަ ހަމައިގެ4ގައި ބަޔާންކޮށްފައި ވަނީ، ޤައުމަށާއި މީހުންނަށް ދިމާވާ ހިތާމަވެރި ހާދިސާތަކާއި ޤުދުރަތީ ކާރިސާތަކާ ގުޅޭ ކޮންޓެންޓް ބްރޯޑްކާސްޓްކުރުމުގައި އެ ކޯޑުގެ ދަށުން އެކުލަވާލާފައިވާ “ޤުދުރަތީ ހާދިސާތަކާއި ހިތާމަވެރި ހާދިސާތައް ކަވަރުކުރުމުގައި އަމަލުކުރަންވީ ގައިޑްލައިން” އަށް ރިއާޔަތްކުރަން ވާނޭ ކަމަށެވެ.\nމި ގޮތުން، މި ފަދަ ހާދިސާތަކުގައި މަރުވެފައިވާ މީހުންނާއި އަނިޔާ ލިބިފައިވާ މީހުންނާއި އެކި ގޮތްގޮތުން އަސަރުކޮށްފައިވާ މީހުންގެ ކޮންޓެންޓް އެބައިމީހުންގެ އިންސާނީ ޤަދަރާއި ކަރާމާތަށް އުނިކަން ނާންނާނެ ގޮތަކަށް ގެނެސްދިނުމާއި ޤުދުރަތީ ކާރިޘާތަކާއި ހިތާމަވެރި ހާދިސާތަކާބެހޭ ކޮންޓެންޓް ހުށަހެޅުމުގައި މި ފަދަ ހާދިސާތަކުގައި ވިކްޓިމައިޒްވެފައިވާ ފަރާތްތަކުގެ ކޮންޓެންޓް އެ ފަރާތްތަކުގެ ޒާތީ ކަންކަން ރައްކާތެރިކުރެވޭ ގޮތަށް ގެނެސްދިނުމާއި ޤުދުރަތީ ކާރިޘާތަކާއި ހިތާމަވެރި ހާދިސާތަކުގައި މަރުވާ މީހުންނާއި ގެއްލިފައިވާ މީހުންނާއި އަނިޔާވެ އަދި ޒަޚަމުވާ މީހުންގެ ނަން ނުވަތަ އެއީ ކާކުކަން އެނގޭނެ މަޢުލޫމާތު ހާމަކުރުމުގެ ކުރިން އެ މަޢުލޫމާތުގެ ޞައްޙަކަން ކަށަވަރުކުރުމާއި ޤުދުރަތީ ކާރިޘާތަކާއި ހިތާމަވެރި ހާދިސާތަކުގެ ކޮންޓެންޓް ރިޕީޓްކުރާއިރު ހިތާމައާއި ހިތްދަތިކަން އަދި އުފެދިފައިވާ ބިރުވެރިކަން އިތުރުނުވާ ގޮތަށް ގެނެސްދިނުން ހިމެނެއެވެ. މީގެ އިތުރުން ބްރޯޑްކާސްޓްކުރކުމުގެ ޤަވާއިދުގެ 32 ވަނަ މާއްދާގައި ވާގޮތުގެ މަތީން މިފަދަ މަންޒަރުތައް ގެނެސްދޭއިރު ބެލުންތެރިންގެ ސަމާލުކަމަށް ގެނެސްދިނުމަށްޓަކައި އެކަން އަންގައިދޭ މެސެޖެއް މިފަދަ ކޮންޓެންޓް ގެނެސްދިނުމުގެ ކުރިން ފޮނުވަންވާނެއެވެ.\nވީމާ، މި ފަދަ މަންޒަރުތައް ބްރޯޑްކާސްޓްކުރެވެމުން ދަނީ މި ކޮމިޝަނުން އާއްމުކޮށްފައިވާ، “ޤުދުރަތީ ހާދިސާތަކާއި ހިތާމަވެރި ހާދިސާތައް ކަވަރުކުރުމުގައި އަމަލުކުރަންވީ ގައިޑްލައިން” އާ އެއްގޮތަށްތޯ ބެލުމަށް ބްރޯޑްކާސްޓަރުން ސަމާލުވެ، އެ ފަދަ މަންޒަރުތައް ބްރޯޑްކާސްޓްކުރުމުގައި މި މިންގަޑާ އެއްގޮތަށް އަމަލުކުރުމަށް ހުރިހާ ބްރޯޑްކާސްޓަރުންނަށް އިލްތިމާސްކުރަމެވެ.\n25 ޛުލްޙިއްޖާ 1438


ދިއްގަރު | Meem Atoll Council\nމިރަށަކީ މުލަކަތޮޅު އުތުރު ބިތުގައި ތޫލުން 73.34.00 އާއި، ޢަރުޟުން 03.06.40 ގައި އޮތް، ބޮޑުމިނުގައި 13.37 ހެކްޓަރ ހުރި ރަށެކެވެ. މިރަށުގެ ތަފާސްހިސާބަށް ބަލާއިރު ރަށުގެބިން ކުޑަ ނަމަވެސް 2020 ވަނަ އަހަރުގެ ނިޔަލަށް، ރަށުގެ އާބާދީއަކީ 702 ފިރިހެނުންނާއި، 714 އަންހެނުންނާއިއެކު ޖުމްލަ 1416 މީހުންނެވެ. 18 އަހަރާއި 35 ދެމެދުގެ މީހުންގެ ޖުމްލައަކީ 419 ކަމަށްވާއިރު، 35 އަހަރާއި 65 އަހަރާއި ދެމެދުގެ މީހުންގެ ޖުމްލައަކީ 420 އެވެ. އަދި 18 އަހަރުން ދަށުގެ ކުދިންގެ ޢަދަދު 404 ކަމަށްވާއިރު 65 އަހަރުންމަތީގެ 107މީހުން 2020 ވަނަ އަހަރުގެ ޑިސެންބަރުގެ ނިޔަލަށް ތިބި ރަށެކެވެ. އަދި ރަށުން ދިރިއުޅުމަށް ޖުމްލަ 251 ގޯތި ދޫކޮށްފައިވާއިރު، އޭގެތެރެއިން މީހުން ދިރިއުޅޭ 178 ގެ ހުރެއެވެ. އަދި މިރަށުގައި 16 ފިހާރަ އާއި،3ހޮޓަލާއި 1 ފާމަސީ ހުރެއެވެ. އަދި މި ރަށުގައި4ކުލަބު ޖަމުޢިއްޔާ ރަޖިސްޓްރީކޮށްފައިވެއެވެ.\nމިރަށަކީ ބިން ހިއްކައިގެން ކޮންމެވެސް މިންވަރަކަށް ބިން ބޮޑުކުރެވިފައިވާ ރަށެއް ކަމުގައިވިޔަސް ރަށުގެ އާބާދީއަށް ބަލާއިރު ރަށުގެ އާބާދީއަށް ބޭނުންވާ ދިރިއުޅުމާއި، އެހެނިހެން ވަޞީލަތްތަކަށް އެކަށީގެންވާބިން ލިބިފައިނުވާ ރަށެކެވެ. ނަމަވެސް ފަޅުގެ ސައިޒަށް ބަލާއިރު ބިން ހިއްކައިގެން ރަށް އިތުރަށް ބޮޑުކުރެވޭނެ ފުރުޞަތު އޮތް ރަށެކެވެ. މިރަށަށް ޤުދުރަތީގޮތުން ލިބިފައިވާ ފަޅަކީ ބިމުގެ ދަތިކަން ޙައްލުކުރުމަށް ލިބިފައިވާ މުހިންމު ވަސީލަތެކެވެ.\nމިރަށަކީ 720 ފޫޓް، 270 ފޫޓުގެ ބޭރުގައި ބޮޑުހިލަ ޖަހައި، އަށްދަށުގައި ޝީޓްފައިލްކޮށް ކައިރީގައި ގާއަތުރައި ލައިޓް ޖަހައި ނިންމާފައިވާ ބަނދަރެއްހެދިފައިވާ ރަށެކެވެ.\nރަށުގެ އިޤްތިޞާދު މައިގަނޑުގޮތެއްގައި ބިނާވެފައިވަނީ މަސްވެރިކަމުގެ މައްޗަށެވެ. އެގޮތުން ކަނޑުމަހާއި، ފަރުމަހާއި، ފާނައިގެ މަސްވެރިކަންވެސް މިރަށުގެ ގިނަ ރައްޔިތުންތަކެއް ކުރަމުންދެއެވެ. އެގޮތުން އެ މަސައްކަތްތައް ކުރުމަށް މިރަށުގައި 10 މަސްދޯންޏާއި، ޑައިވިން 02 ދޯންޏާއި، 1ވަދުދޯނި ދުއްވައެވެ. އޭގެ އިތުރުން މިރަށުގައި 26 ޑިންގީ އާއި2މާލެދަތުރުކުރާ ބޯޓް ދުއްވައެވެ. އަދި މިރަށުގައި މަސްވެރިން ބާނާ މަސް ގަނެ، ކައްކައި، ހިއްކައިގެން އާމްދަނީ ހޯދާމީހުންވެސް އުޅެއެވެ. އެގޮތުން މަސްކައްކާ ހިއްކުމުގެ މަސައްކަތްކުރުމަށް ރަށުން ތިން ބިން ބިމުކުއްޔަށް ދޫކުރެވިފައި ވެއެވެ. އަދި މިރަށުގެ ގިނަ ޒުވާނުން ވަޒީފާ އަދާކުރަނީ ރިސޯޓްތަކުގައެވެ. އަދި މަދުންނަމަވެސް ކޮންސްޓްރަކްޝަން މަސައްކަތާއި، ތެދުއުއި ވަޑާމާއި، ކިއްސަރުވަޑާމުގެ މަސައްކަތް ކޮށްގެން ޢާއްމުދަނީ ހޯދާ މީހުންވެސް މިރަށުގައި ދިރިއުޅެއެވެ.\nމިރަށަކީ ޕްރީސްކޫލް ތަޢުލީމުގެ އިތުރުން ރަށުގައިތިބެގެން އޭލެވެލް އާއި ހަމައަށް ކިޔެވުމުގެ ފުރުޞަތު ހުޅުވިފައިވާ ރަށެކެވެ. މިރަށުގައި ކިޔަވައިދެމުން އަންނަނީ ކޮމްބައިންޑް ސްޓްރީމް އެވެ. ދިއްގަރުސްކޫލްގައި 252 ދަރިވަރުން އަދި ރެހެންދި ޕްރީސްކޫލްގައި 22 ދަރިވަރުންނާއިއެކު ޖުމްލަ 274 ދަރިވަރުން މިރަށުގައި ތަޢުލީމު ޙާސިލްކޮށްފައި ވެއެވެ. އަދި މިދަރިވަރުންނަށް ކިޔަވައި ދިނުމަށްޓަކައި ދިއްގަރުސްކޫލުގައި 37 ޓީޗަރުން އަދި ރެހެންދި ޕްރީސްކޫލުގައި 1 ޓީޗަރާއި، މަސައްކަތު މީހެއް މަސައްކަތް ކޮށްފައި ވެއެވެ.\nމިރަށަށް ކަރަންޓުގެ ޚިދުމަތް ފޯރުކޮށްދެމުން އަންނަނީ ފެނަކަ ކޯޕަރޭޝަން ލިމިޓެޑުންނެވެ. އެގޮތުން ފެނަކަ ކޯޕަރޭޝަނުން 24 ގަޑިއިރު، ރައްޔިތުންނަށް ލުއި އަގުގައި ކަރަންޓްގެ ޚިދުމަތް ފޯރުކޮށްދެމުން އަންނަކަން އުފަލާއެކު ފާހަގަ ކުރަމެވެ. އަދި މިރަށުގައި ސިއްޙީ ޚިދުމަތް ދިނުމަށްޓަކައި، ސިއްޙީ މަރުކަޒެއް ޤާއިމުކުރެވި 24 ގަޑީރު ޚިދުމަތް ލިބެމުން ދެއެވެ. އަދި އެތަނުގައި މިހާރު2ޑޮކްޓަރުންނާއި ، ލެބޯޓަރީ ޓެކްނޮލޮޖިސްޓަކާއި9ނަރުހުން މަސައްކަތް ކުރަމުންދެއެވެ. އަދި އެތަނުގައި ޕަބްލިކް ހެލްތު ޔުނިޓްގެ3މުވައްޒަފުން މަސައްކަތް ކުރަމުން ދެއެވެ. އަދި މިރަށުން ސްކޭންގެ ޚިދުމަތާއި ބައެއް މުހިއްމު ޓެސްޓްތައް ހެދެން ނެތްކަން ފާހަގަކުރެވެއެވެ. އަދި މިހާރު ސިއްހީމަރުކަޒު ހުރީ ވަރަށް ބޮޑަށް މަރާމާތުކުރަންޖެހިފައެވެ. އަދި ސިއްހީމަރުކަޒުގެ ޖާގައިގެ ދަތިކަންވެސް ވަރަށް ބޮޑަށް ކުރިމަތިވެއެވެ.\nއަދި މިރަށަކީ ސަގާފީގޮތުން ޒަމާނުއްސުރެ ދިވެހި ކެއުމުގެ ތެރޭގައި ހިމެނޭ ދިވެހިން ތައްޔާރުކުރަމުންގެންދާ ރިހާކުރު ރާއްޖެއަށް މަޝްހޫރުވެފައިވާ '' ދިއްގަރު ރިހާކުރު،، އަކީ ރާއްޖޭގެ އެހެން އެއްވެސް ރަށަކަށް ދިއްގަރުގައި އުފައްދާ ފެންވަރަށް އުފެއްދޭ އެއްޗެއް ނޫނެވެ. ވީމާ، މިއީ ދިއްގަރަށް ލިބިފައިވާ ތަރިކައެއްގެ ގޮތުގައި ބެލެވިދާނެ ކަމެކެވެ.\nއަދިހަމަ މިއާއެކު ބަނދަރުހެދި، ފެނާއި ނަރުދަމާގެ ޚިދުމަތް ލިބެމުން ދެއެވެ. މީގެ އިތުރުން މިރަށަކީ ޢުމްރާނީތަރަށްޤީގައި ކުރިއެރުންތަކެއް ހޯދަމުންގެންދާ ރަށެކެވެ. އޭގެތެރޭގައި، މަސްވެރިންނަށް ބޭނުންވާ އައިސް ލިބުމުގައި މުސްތަގުބަލުގައި ކުރިއަށްވުރެ ބޮޑުތަން އިތުރުވުމާއި، އަދި ހިލައާއި، ހިލަވެލި، ސިމެންތި ، ކޮންކްރީޓްދަނގަޑު ،ލަކުޑި ފަދަ ތަކެތި ވެސް ލިބެމުން ދާނެ ރަށެކެވެ.


Uvigendaa gavaaidhuthakuge mudathu anekaaves ithukuruma majileehun...\nއުވިގެންދާ ގަވާއިދުތަކުގެ މުއްދަތު އަނެއްކާ ވެސް އިތުރުކުރުމަށް މަޖިލީހުން ފާސްކޮށްފި\nގަވާއިދުތަކައް އަމަލުކުރުމުގެ މުއްދަތު އިތުރުކުރީ 2020 ވަނަ އަހަރުގެ އެޕްރީލްމަހުގެ ނިޔަލަށް\nއުވިގެންދާ ގަވާއިދުތަކުގެ މުއްދަތު އިތުުރުކުރުމަށް ކޮމިޓީން ހުށަހެޅި ރިޕޯޓްގެ ބަހުސްގައި ބައިވެރިވީ އެންމެ ދެ މެމްބަރުން\nކ. މާލެ 16 އޭޕުރިލް 2019 | އަންގާރަ 14:00 1,489\nމަޖިލީހުގެ ޗެމްބަރުގައި މެމްބަރުން - މަޖިލިސް\nއުވިގެންދާ ގަވާއިދުތަކުގެ މުއްދަތު 2020 ވަނަ އަހަރުގެ އެޕްރީލްމަހުގެ ނިޔަލަށް އިތުރު ކުރުމަށް މަޖިލީހުން ފާސްކޮށްފިއެވެ.\nއުވިގެންދާ ގަވާއިދުތަކުގެ މައްސަލައާ ގުޅޭ ގޮތުން ގަވާއިދު ކޮމިޓީން ނިންމި ގޮތުގެ ރިޕޯޓް އަންގާރަދުވަހު އޮތް ރައްޔިތުންގެ މަޖިލީހުގެ ޖަލްސާއަށް ވަނީ އިއްވާފައެވެ. މި ރިޕޯޓް މަޖިލީހުގެ ތަޅުމަށް އިއްވީ ގަވާއިދު ކޮމިޓީގެ މުގައްރިރު އަދި މާފަންނު އުތުރު ދާއިރާގެ މެމްބަރު އިމްތިޔާޒް ފަހުމީއެވެ.\nރިޕޯޓް ހުށަހަޅުއްވަމުން އިންތި ވިދާޅުވީ އާންމު ގަވާއިދުތަކާ ބެހޭ ގާނޫނުގެ ޖަދުވަލު އެކެއް އަދި ދޭއްގައި ބަޔާންކޮށްފައިވާ ގަވާއިދުތަކާ ގުޅޭ ގޮތުން މަޝްވަރާކޮށް ގާނޫނުތައް ހެދިފައިވާ ގަވާއިދުތައް އުނިކޮށް އެ ގާނޫނުގެ ޖަދުވަލު އެކެއް އަދި ދޭއްގައި މިހާރު ބަޔާންކޮށްފައިވާ ގަވާއިދުތަކަށް އަމަލުކުރުމުގެ މުއްދަތު އެކެއް މެއި 2019 އިން 2020 ވަނަ އަހަރުގެ އެޕްރީލްމަހުގެ ނިޔަލަށް އިތުރު ކުރުމަށް 15 އެޕްރީލް 2019 ގައި ބޭއްވި ކޮމިޓީގެ ބައްދަލުވުމުގައި ވޯޓްގައި ބައިވެރިވެވަޑައިގެންނެވި މެމްބަރުންގެ އަޢުލަބިއްޔަތުން ފާސްކޮށްފައިވާ ކަމަށެވެ.\nގަވާއިދު ކޮމިޓީން ހުށަހެޅި ރިޕޯޓަށް ބަހުސް ކުރުމަށް ހުޅުވާލި ފުރުސަތުގައި ބަހުސްގައި ބައިވެރިވެވަޑައިގެންފައި ވަނީ އެންމެ ދެ މެމްބަރުންނެވެ. އެއީ ކުޑަހުވަދޫ ދާއިރާގެ މެމްބަރު އަހްމަދު އާމިރާއި މަރަދޫ ދާއިރާގެ މެމްބަރު އިބްރާހިމް ޝަރީފްއެވެ. ދެ މެމްބަރުންވެސް ވަނީ އުވިގެންދާ ގަވާއިދުތަކުގެ މުއްދަތު އިތުރުކުރުމާއި ގުޅިގެން ކަންބޮޑުވުން ފާޅުކޮށްފައެވެ.\nކުޑަހުވަދޫ ދާއިރާގެ މެމްބަރު އަހްމަދު އާމިރު ވިދާޅުވީ އާންމު ގަވާއިދުތަކާ ބެހޭ ގާނޫނު އިސްލާހުވެގެން އަންނައިރު މި ގަވާއިދުތައް ހެދުމުގައި އެކި ކުންފުނިތަކުން އެކި ހަމަތައް ގެންގުޅޭ ކަމަށް ގަބޫލުކުރައްވާ ކަމަށެވެ.\n"އާންމު ގަވާއިދުތަކާ ބެހޭ ގާނޫނުގައި ޖަދުވަލުގައި ހިމެނޭ އެއްވެސް ގަވާއިދެއް ރައްޔިތުންގެ މަޖިލީހުގެ ގަވާއިދު ކޮމިޓީން ނޫން ގޮތަކަށް ބަދަލުނުކުރެވޭނެ ރޫހެއް ގާނޫނުގައި ނެތް،" އާމިރު ވިދާޅުވިއެވެ.\nއިންތި ހުށަހެޅުއްވި ގޮތަށް ފާސްކުރުން މުހިއްމު ކަމަށް ދެކެވަޑައިގަންނަވާ ކަން ފާހަގަކުރައްވައި ވާހަކަ ދައްކަވަމުން ޝަރީފް ވިދާޅުވީ މި ގޮތަށް މުއްދަތު އިތުރު ކުރަން ފާސްކުރި ކަމުގައި ވީނަމަވެސް ވިސްނާލަންޖެހޭ ކަންތައްތަކެއް އެބަހުރި ކަމަށެވެ. ކުރީއްސުރެން މި ގަވާއިދުތައް ހެދުމުގައި ގާނޫނުތައް ބަދަލުކުރަންޖެހޭ އެތައް ކަމެއް އެބަހުރި ކަމަށް ޝަރީފް ވިދާޅުވިއެވެ.\n"ދިވެހިރާއްޖޭގެ ގާނޫނު އަސާސީގައި 2008 ވަނަ އަހަރު ފާސްކުރީއްސުރެ މިއަދާއި ހަމައަށްވެސް ދާކަން ޑެލިގޭޓެޑް ލެޖިސްލޭޝަން މިހާރަށް ވުރެ ރަނގަޅަށް ބަލައި ދިރާސާކޮށް އެކަންކަން ރައްޔިތުންގެ މަޖިލީހުން ފާސްކޮށްފައި އޮންނަ ގާނޫނުގެ ރޫހާއި އެއްގޮތަށްތޯ ބެލޭނެ އިންތިޒާމެއް މަޖިލިސް ތެރޭގައި ހިމެނިފައި އޮންނަންޖެހޭ،" ޝަރީފް ވިދާޅުވިއެވެ.\nޝަރީފް ވިދާޅުވީ ގަވާއިދު ކޮމިޓީ އޮތް ކަމުގައި ވިޔަސް ހަގީގަތުގައި މި މަސައްކަތް ކުރެވި ރައްޔިތުންގެ މަޖިލީހުން އެކަށީގެންވާ ސަމާލުކަމެއް މި ކަމަށް ދެވިފައި ނެތް ކަމަށެވެ. އަދި ފާއިތުވި ދުވަސްތަކުގައި މި ކަމަށް ދާއިމީ ހައްލެއް ހޯދިފައި ނުވާތީ ވެސް އޭނާ ވަނީ ކަންބޮޑުވުން ފާޅުކުރައްވާފައެވެ.\nއާ ގާނޫނު އަސާސީ އަށް އަމަލުކުރަން ފެށުމާ އެކު ގާނޫނެއްގެ ދަށުން ހެދޭ ގަވާއިދަކަށް ނޫނީ އަމަލުނުކުރެވޭތީ، އެހާތަނަށް ހުރި މުހިންމު ގިނަ ގާވާއިދުތަކެއް އުވިގެންދިޔަ ނުދިނުމަށް އާންމު ގަވާއިދުތަކާ ބެހޭ ގާނޫނުގެ ދަށުން އެ ގަވާއިދުތަކަށް ބެލެނިވެރިކަން ދިނެވެ. އަދި މީގެ ތެރެއިން ބައެއް ގަވާއިދުތަކަށް ފަހުން ހެދި ގާނޫނުތަކުން ބެލެނިވެރިކަން ލިބުނު ނަމަވެސް އަދިވެސް ވަކި ހާއްސަ ގާނޫނެއްގެ ދަށުން ބެލެނިވެރިކަން ނުލިބޭ ގިނަ ގަވާއިދުތަކެއް އެބަހުއްޓެވެ. އެކަން ހައްލުކުރުމަށް ފާއިތުވި އަހަރުތަކުގައި އެކި ފަހަރު މަތިން އާންމު ގަވާއިދުތަކާ ބެހޭ ގާނޫނުގެ ދަށުން އެ ގަވާއިދުތަކަށް ބާރު ދެމުން ދިޔައީ ވަގުތީ މުއްދަތުތަކެއް ކަނޑައަޅައިގެންނެވެ. އެންމެ ފަހުން ދިން މުއްދަތު މި މަހުގެ ނިޔަލަށް ހަމަވާނެއެވެ.


ޖަޒީރާވަންތަ ތަރައްގީ ލިބޭނީ ފުރިހަމަ ލާމަރުކަޒީ ނިޒާމް ހިންގިގެން – އަފްޝަން\nމުޙައްމަދު ޝުހާދު 26 ފެބްރުއަރީ 2021\nދިވެހިރާއްޖޭގެ ކުރިއެރުން ގުޅިފައިވަނީ ޖަޒީރާވަންތަ ތަރައްގީއާ ކަމަށާ، ޖަޒީރާވަންތަ ތަރައްގީ ލިބިގެންދާނީ އެންމެ ފުރިހަމައަށް ލާމަރުކަޒީ ނިޒާމް ހިންގިގެންކަމަށް ލޯކަލް ގަވަމެންޓް އޮތޯރިޓީ (އެލްޖީއޭ)ގެ ސީއީއޯ ފާޠިމަތު އަފްޝަން ލަޠީފު ވިދާޅުވެއްޖެއެވެ.\nއެކަމަނާ މިހެން ވިދާޅުވީ ލާމަރުކަޒީ ދުވަހުގެ މުނާސަބަތުގައި ދެއްވި ޚިޠާބުގައެވެ. މި ޚިޠާބުގައި އަފްޝަން ވިދާޅުވީ ލާމަރުކަޒީ މިނިޒާމުގެ ފޮނިމީރުކަން ރައްޔިތުންނަށް ފޯރުކޮށް ދެވޭނީ އިޚްލާސްތެރިކަމާއެކު މިނިޒާމުން ލިބިދީފައިވާ މުހިއްމު ގިނަ ބާރުތައް ރައްޔިތުންނަށް އެންމެ ފައިދާއާއި މަންފާ ކުރާނެ ގޮތަށް ބޭނުންކުރާނެ ބޭފުޅުން އިންތިޚާބުކުރެވިގެންކަމަށެވެ.\nކުރިއަށް އޮތް ލޯކަލް ކައުންސިލްތަކުގެ އިންތިޚާބުގައި އިންތިޚާބު ކުރެވޭ ކައުންސިލްތަކަކީ ރައްޔިތުންގެ އިތުބާރާއެކު، ރަށްރަށުގެ ތަރައްޤީއާއި ކުރިއެރުމަށް ނުހަނު ބުރަކޮށް މަސައްކަތްކުރައްވާނެ ކައުންސިލްތަކަށް ވާނެ ކަމަށް އުންމީދުކުރައްވާކަމަށް އޭނާ ވިދާޅުވިއެވެ.\nރާއްޖޭގެ އިދާރީ ދާއިރާތައް ލާމަރުކަޒީ އުސޫލުން ހިންގަންފެށިފަހުން މިވޭތުވެދިޔަ ދިހަ ވަރަކަށް އަހަރުގެ ތަޖުރިބާގެ އަލީގައި ލާމަރުކަޒީ ނިޒާމު ހަރުދަނާކޮށް ފައްކާ ކުރުމަށްޓަކައި ތަފާތު ގިނަގުނަ މަސައްކަތްތައްވަނީ ކުރެވިފައިވާކަން އަފްޝަން ފާހަގަކުރެއްވިއެވެ. އަދި ޤާނޫނު އަސާސީއަށާއި ލާމަރުކަޒީ ޤާނޫނަށް މުހިއްމު އަދި އިންގިލާބީ އިސްލާހު ތަކެއް ގެނެސްފައިވާކަން ފާހަގަކުރައްވައި، މިބަދަލުތަކުގެ ސަބަބުން، ނިންމުންތައް ނިންމުމުގެ މަރުހަލާތަކުގައި ރައްޔިތުންގެ ބައިވެރިވުން އިތުރުވެ، މައި ސަރުކާރުގެ ބާރުތައް ރަށުގައި ދިރިއުޅެމުންދާ ރައްޔިތު މީހާއާ ހަމައަށް ފުރޮޅިގެންގޮސް، އެރަށެއްގެ ތަރައްޤީގެ މިސްރާބު ކަނޑައަޅާ ބަޔަކީ އެރަށެއްގެ ރައްޔިތުންނަށް ވެގެންދާނެކަމށްވެސް އަފްޝަން ވިދާޅުވިއެވެ.\nމިއަދަކީ ޖލާމަރުކަޒީ ނިޒާމުގެ ތެރެއިން، ފުރަތަމަ ފަހަރަށް ރާއްޖޭގައި އިންތިޚާބުވި ލޯކަލް ކައުންސިލްތައް ހުވާކުރިތާ 10 އަހަރު ފުރުނު ދުވަހެވެ.\nއަރުޝީފަށް ނެގީ 26/02/2021 17:26\nއެންމެފަހުން އަޕްޑޭޓްކުރީ 26/02/2021 17:26\nނިމާ ހަސަން9މިނެޓު ކުރިން\nމުއައްލިމް އިބްރާހިމް 54 މިނެޓު ކުރިން


Anna aharuge kureekolhu, raahjeyge fathuruverikan kurin oi haalathah dhaane: Minister – Iru\nކޯވިޑް-19ގެ ކުރިން ރާއްޖޭގެ ފަތުރުވެރިކަން އޮތް ޙާލަތައް އަލުން އަނބުރާ ދެވޭނެކަމަށް ބެލެވެނީ އަންނަ އަހަރުގެ ކުރީކޮޅުގައިކަމަށް ފިނޭންސް މިނިސްޓަރ އިބްރާހީމް އަމީރު ވިދާޅުވެއްޖެއެވެ.\nނޫސްވެރިންނަށް މަޢުލޫމާތުދެއްވަމުން ފިނޭންސް މިނިސްޓަރު އިބްރާހީމް އަމީރު ވިދާޅުވީ، މިދިޔަ އަހަރުގެ ޑިސެމްބަރު މަހުން ފެށިގެން ރާއްޖެއަށް ފަތުރުވެރިން އަންނަ މިންވަރު އިތުރުވަމުންއަންނަކަމަށެވެ. އެގޮތުން މިދިޔަ އަހަރު ނިމުނުއިރު ސަރުކާރުން އަންދާޒާކުރި ޢަދަދަށްވުރެ ރާއްޖެއައި ފަތުރުވެރިން އިތުރުވެފައިވާކަމަށް މިނިސްޓަރ ވިދާޅުވިއެވެ.\nމިއަހަރުގެ ފުރަތަމަ4މަސްދުވަހުވެސް ރާއްޖެއަށް ފަތުރުވެރިން އަންނާނެކަމަށް އަންދާޒާ ކުރި އަދަދަށްވުރެ އިތުރަށް ފަތުރުވެރިން އައިސްފައިވާކަމަށް މިނިސްޓަރު ވިދާޅުވިއެވެ. އެގޮތުން މިއަހަރުގެ ފުރަތަމަ4މަސްދުވަހު ރާއްޖެ އައިސްފައިވަނީ 2019ވަނަ އަހަރުގެ މި މުއްދަތުގައި ރާއްޖެ އައި ފަތުރުވެރިންގެ %60 ފަތުރުވެރިންކަން މިނިސްޓަރ ފާހަގަކުރެއްވިއެވެ. މިއީ ކޯވިޑްގެ ޙާލަތާ ގުޅިގެން ރާއްޖެއިން އަންދާޒާކުރި މިންވަރަށްވުރެ ރަނގަޅު ޢަދަދެކެވެ.\nމިއަހަރު ރާއްޖެއަށް އަންނާނެކަމަށް އެންމެ ފުރަތަމަ ސަރުކާރުން އަންދާޒާކޮށްފައިވަނީ6ލައްކަ ފަތުރުވެރިންނެވެ. ނަމަވެސް ފަހުން މިޢަދަދު ވަނީ 1 މިލިއަނަށް އިތުރުކޮށްފައެވެ. މިނިސްޓަރ އަމީރު ވިދާޅުވީ، މިއަހަރު ރާއްޖެއަށް 1 މިލިއަން ފަތުރުވެރިންނަށްވުރެ އިތުރަށް ޒިޔާރަތްކުރާނެކަމަށް މިހާރު އަންދާޒާކުރެވޭކަމަށެވެ. އަދި އަންނަ އަހަރުގެ ކުރީކޮޅު ކޯވިޑް-19ގެ ކުރިން ރާއްޖޭގެ ފަތުރުވެރިކަން އޮތް ހާލަތައް ދެވޭނެކަމަށް ބެލެވޭކަމަށްވެސް މިނިސްޓަރ ވިދާޅުވިއެވެ.\nމީޑިއާ ކައުންސިލުން ސުވާލު މުބާރާތެއް\n“2021 ވަނަ އަހަރުގެ މިހާތަނަށް ރާއްޖެއަށް ޒިޔާރަތްކުރި ފަތުރުވެރިންނަށް ބަލާއިރު 1 މިލިއަން ފަތުރުވެރިންނަށްވުރެ ގިނައިން ޒިޔާރަތްކުރާނެކަމަށް އަޅުގަނޑުމެންނަށް މިހާރު އަންދާޒާ ކުރެވޭ. މިއަހަރު ރާއްޖެ އަންނާނެކަމަށް ބެލެވެނީ ގާތްގަނޑަކަށް 1 މިލިއަނާއި 1.5 މިލިއަނާއި ދެމެދުގެ ޢަދަދަކަށް. އަދި 2019ވަނަ އަހަރުގެ މިންވަރަށް ފަތުރުވެރިކަމުގެ ދާއިރާ ރުޖޫއަވާނެކަމަށް އަޅުގަނޑުމެންނަށް މިބެލެވެނީ 2022ވަނަ އަހަރުގެ ކުރީކޮޅުގައި.” މިނިސްޓަރ އަމީރު ވިދާޅުވިއެވެ.\nފަތުރުވެރިން އެވްރެޖްކޮށް ރާއްޖޭގައި ހޭދަކުރާ ދުވަހުގެ ޢަދަދުވެސް ކޯވިޑް-19 ގެ ކުރިއާއި އަޅާބަލާއިރު މިހާރު ވަނީ އިތުރުވެފައެވެ. 2019ވަނަ އަހަރު އެވްރެޖްކޮށް ފަތުރުވެރިން ރާއްޖޭގައި ހޭދަކޮށްފައިވަނީ 6.3 ދުވަހެވެ. ނަމަވެސް މިއަހަރު އެވްރެޖްކޮށް ފަތުރުވެރިން ރާއްޖޭގައި 8.5 ދުވަހާއި9ދުވަސް ހޭދަކުރެއެވެ.


Messi ge contract ge fahu6mas dhuvas, ehen team thakaai vaahaka dhekkumuge furusathu! | Jazeera\tމެސީގެ ކޮންޓްރެކްޓްގެ ފަހު ހަ މަސް ދުވަސް، އެހެން ޓީމުތަކާއި ވާހަކަ ދެއްކުމުގެ ފުރުސަތު! - Jazeera\nމެސީގެ ކޮންޓްރެކްޓްގެ ފަހު ހަ މަސް ދުވަސް، އެހެން ޓީމުތަކާއި ވާހަކަ ދެއްކުމުގެ ފުރުސަތު!\nސާއިފް ޝިޔާދު January 2, 2021 94 views0\nއާޖެންޓީނާ އަދި ބާސެލޯނާގެ ކެޕްޓަން ލިއޮނެލް މެސީގެ ކޮންޓްރެކްޓްގެ ފަހު ހަ މަސް ދުވަސް ގުނަމުންދާއިރު އެހެން ޓީމުތަކާއި ޓްރާންސްފަރއާ ގުޅޭގޮތުން ވާހަކަ ދެއްކުމުގެ ފުރުސަތު އޭނާއަށް ވަނީ ހުޅުވިފައެވެ.\nބާސާއެކު މެސީ ހަދާފައިވާ ކޮންޓްރެކްޓް އަންނަ ޖޫން މަހުގެ 30 ވަނަ ދުވަހު ހަމަވާއިރު އަދިވެސް ކޮންޓްރެކްޓް އައުކުރުމާމެދު އޭނާ ގޮތެއް ނިންމާފައެއް ނުވެއެވެ. މިދިޔަ ޓްރާންސްފަރ މާކެޓުގައި އޭނާ ބާސާ ދޫކޮށްލަން ބޭނުންވިއިރު އެ ކްލަބުން އޭނާ ދޫކޮށްލުމަށް ދެކޮޅު ހެދިއެވެ. މިކަމާއި ގުޅިގެން އޭނާ ބާސާގައި މަޑުކުރިއިރު އެކްލަބްގެ މެނޭޖްމަންޓް އިންތިހާބާއެކު އޭނާ އެކްލަބްގައި މަޑުކުރުމަކީ ވެސް އެކަށީގެންވާ ކަމެކެވެ.\nދުނިޔޭގެ އެންމެ މޮޅު ކުޅުންތެރިޔާގެ އެވޯޑް ރެކޯޑް ހަފަހަރު ހޯދާފައިވާ މެސީ ހޯދުމަށް އެންމެ ބޮޑަށް މަސައްކަތް ކުރަމުން އަންނަނީ އިނގިރޭސިވިލާތުގެ މެންޗެސްޓަރ ސިޓީއާއި ފްރާންސްގެ ޗެމްޕިއަން ޕީއެސްޖީ ކަމަށް ރިޕޯޓްތައް ބުނެއެވެ. 2001 ވަނަ އަހަރު ބާސާގެ ޔޫތު ޓީމާއި ގުޅުނުފަހުން މެސީ އެހެން އެއްވެސް ޓީމަކަށް ކުޅެފައެއް ނުވެއެވެ. އެހެން ނަމަވެސް އެހެން އެއްވެސް ކްލަބަކާއެކު މެސީ މިހާތަނަށް ވާހަކަ ދައްކާފައިނުވާ ކަމަށް ރިޕޯޓްކޮށްފައިވެއެވެ.\nވަރަށް ފަހުން މެސީ ދިން އިންޓަވިއުއެއްގައި އޭނާ ވެސް ވަނީ މިހާރު އޭނާ ފޯކަސް ކުރަމުންދަނީ މި ސީޒަނުގައި ބާސާއާއެކު ކާމިޔާބު ހޯދަން ކަމަށް ބުނެފައެވެ. މިވަގުތު އެއް މެޗު އިތުރަށް ކުޅެގެން ބާސާ އޮތީ ސްޕެނިޝް ލަލީގާގެ އެއްވަނާގައި އޮތް އެތުލެޓިކޯ މެޑްރިޑަށްވުރެ 10 ޕޮއިންޓް ފަހަތުން ތާވަލުގެ ހަވަނާގައެވެ.


Alithakurufaan indhevi thareehee kaani gahuga rokohlee keeve!\nރިޕޯޓު - ތަކަންދޫ\nއަލިތަކުރުފާނު އިންދެވި ތާރީޚީ ކާނި ގަހުގައި ރޯކޮށްލީ ކީއްވެގެންތަ؟\nތަކަންދޫގައި ޒިޔާރަތް ހުންނަކަން އެނގެނީ ކިތައް ދިވެހިންނަށް\nގަސް ވައްޓާލަން މަޖުބޫރުވީ ކީއްވެ\nކ. މާލެ 22 އޭޕުރިލް 2018 | އާދީއްތަ 19:08 12,698\nއަލިތަކުރުފާނު އިންދެވި ކަމަށް ބުނާ ކާނި ގަސް - ރާއްޖެއެމްވީ\nހއ. ތަކަންދޫއަކީ ދިވެހި ރާއްޖޭގެ ތާރީޙާ ގުޅިފައިވާ ރަށެކެވެ. އެރަށް ހާއްސަ ވަނީ ދިވެހިންގެ މިނިވަންކަމާއި ގުޅިފައިވާ ރަށަކަށް ވުމުންނެވެ. ތާރީހީ އެތައް ކަމެއް ތަކަންދޫގައި ހިނގާފައިވާއިރު، އެރަށުގައި އުތީމް އަލިތަކުރުފާނު އިންދެވި ކަމަށް ބުނާ އާސާރީ ކާނި ގަސް މިއަދު ފެންނާކަށް ނެތެވެ. ބަޔަކު މީހުން އެގަހުގައި އަލިފާން ރޯކޮށްލުމުން، ގަސް ވައްޓާލަން ކައުންސިލަށް މަޖުބޫރުވިއެވެ. މީހެ 400 އަހަރު ކުރިން އަލިތަކުރުފާނު އެ ގަސް އިންދެވިކަން ތާރީހް ހެކިވެއެވެ. ރޯކޮށްލި ކާނި ގަހަކީ، އަލިތަކުރުފާން ޒިޔާރަތުގެ ހުޅަނގު އަތިމަތީގައި ހުރި ގަހެކެވެ. މިއަދު މިކަން އިނގެނީ ކިތަށް ދިވެހިންނަށްތޯއެވެ. މިފަދަ ތާރީހީ ގަހެއްގެ ހުޅު ޖަހާއިރު، އެ ގަސް ތާރީހާ ގުޅިފައިވަނީ ކިހާ ވަރަކަށްތޯ ހުޅު ޖެހި މީހުންނަން ވެސް ނޭނގެނީ ތޯއެވެ.\nކޮންމެއަކަސް ހ.އ އޮތޮޅަށް ކުރި ދަތުރެއްގެ ތެރޭގައި އަލިތަކުރުފާނުގެ ޒިޔާރަތް ކުޑަ ވަގުތުކޮޅަކަށް ނަމަވެސް ބަލާލުމުގެ ފުރުޞަތު އަޅުގަނޑަށް ލިބުނެވެ. އޭރު އަލިތަކުރުފާނުގެ ޒިޔާރަތާއި ޖެހިގެން ދިގުކޮށް ހެދި ހިކިފަ އެ ކާނި ގަސް ހުރެއެވެ. އެރަށުގެ ދުވަސްވީ މީހެއް ކައިރީގައި އެގަހުގެ ވާހަކަ އަހާލުމުން، ވެސް ފަށަނީ އަލިތަކުރުފާންގެ ވާހަކައިންނެވެ. އެހެންކަމުން ތާރީހުގެ ތެރެއަށް ޖެހިލާނަމެވެ.\nއަލިތަކުރުފާނާއި ތަކަންދޫ އާއި އޮތީ ކޮން ގުޅުމެއް!\nހޮޅީން އަލިތަކުރުފާނު ޝަހީދު ކޮށްލުމަށް ފަހު އިސްތަށިފުޅު ހަށިކޮޅާ ވަކިކޮށްލިއެވެ. ނުވަތަ ބޯ ބުރިކޮށްލިއެވެ. އެތަކުރުފާނުގެ އިސްތަށިފުޅު ފަހުން މާލެ ގެނައެވެ. ތާރީޙީ ފޮތްތަކުގައިވާ ގޮތުން އަލިތަކުރުފާނުގެ އިސްތަށިފުޅު މާލެ ގެނައީ އޭރު މާލޭގައި ހުންނަ ހޮޅީންގެ ވެރިޔާއަށް ވެދުން ކުރުމަށެވެ. އެހެނަމަވެސް މާލޭގެ ބަޔަކު އެ އިސްތަށިފުޅު ސިއްރިއްޔާތުގައި ނެގިއެވެ. ނައިގެން ގެންގޮސް މާލެ އަތޮޅު ފުނަދޫގައި ފަސްދާނުލީއެވެ. އަލިތަކުރުފާނުގެ ހަށިކޮޅު ތަކަންދޫގައި ފަސްދާނުލައިފައިވާއިރު އެ ތަކުރުފާނުގެ އިސްތަށިފުޅު ވަނީ ކ. ފުނަދޫގައެވެ. އެހެން ނަމަވެސް ހިތާމައަކީ އަލިތަކުރުފާނަކީ އެ ހަނގަރުރާމައިގައި ޝަހީދުވި ފުތަރަމަ ބަތަލް ކަންވެސް ތަކަންދޫގެ ގިނަ މީހުންނަން ނޭނގޭކަމެވެ. ތަކަންދޫގައި ޒިޔާރަތް ހުރި އިރު، އެކަން ހިނގީ މީލާދީން 1572 ވަނަ އަހަރުގައިކަން އިނގެނީ އެރަށުގެ ދުވަސްވީ މީހުންނަށެވެ. ޒުވާން ކުދިންނަށް އެކަންކަމެއް ނޭނގެއޭ ބުންޏަސް ދޮގަކަށް ނުވާނެވެ.\nކާނި ގަހުގައި ރޯކޮށްލީ ކީއްވެގެން!\nކާނި ގަހުގައި ބަޔަކު ރޯކޮށްލިކަމަށް ތަކަންދޫ ކައުންސިލުން ވެސް ތުހުމަތުކުރެއެވެ. ރަށުގެ ތެރޭގައި އެކި ގޮތްގޮތަށް އެވާހަކަ ދެކެވެއެވެ. ކާނި ގަހުގައި ރޯކޮށްލުމަކީ އެރަށުގެ ބައެއް މީހުން ދެކޭ ގޮތުގައި ސިޔާސީ ކަމެކެވެ. އެއީ ކާނިގަސް ހުންނަނީ އެރަށުގެ އެމްޑީޕީއަށް ތާއިދުކުރާ މީހުން ހަރުގެއެއްގެ ގޮތުގައި ބޭނުންކުރާ ރައްޔިތުންގެ ހޮޅުއަށި ކައިރީގައެވެ. އެ ގަހުގައި އެމްޑީޕީގެ ދިދަ ދަނޑިއެއް ހުރެއެވެ. އަދި ތަންކޮޅެއް ހުރިން އެމްޑީޕީގެ ދިދަ ވެސް ނަގާފައި ހުއްޓެއެވެ. މިކަންކަމަށް ބަލާފައި އެރަށުގެ ބައެއް މީހުންގެ ދެކެނީ ކާނިގަހުގައި ރޯކޮށްލި ބަޔަކު ރޯކޮށްލީ، އެގަސް ނައްތާލުމުގެ ބޭނުމުގައި އެއް ނޫނެވެ. އެއީ ސިޔާސީ ގޮތުން، އެމްޑީޕީ ހަރުގެ ރޯކޮށްލުމަށް ބަޔަކު މީހުން ކުރި ކަމެއް ކަމަށް އެރަށުގެ ބައެއް މީހުން ބުންޏެއެވެ.\nތަކަންދޫގައި އަލިތަކުރުފާނު އިންދެވި ކަމަށް ބުނާ ކާނި ގަހުގައި ރޯކޮށްލާފައި\n"ކާނި ގަސް ބަޔަކު ރޯކޮށްލައިގެން އެކަމުން އެބަޔަކަށް ކުރާނީ ކޮން ފައިދާއެއްތަ، އެއްވެސް ފައިދާއެއް ނުކުރާނެ، އެއީ ކާނިގަސް ކައިރީގައި ހުންނަ އެމްޑީޕީ ހަރުގެ ރޯކޮށްލަން ދިން އެޓޭކެއް، އެކަން ދެން އެގޮތަށް ނުވީ" ރާއްޖެއެމްވީއަށް މައުލޫމާތު ދިން ތަކަންދޫ މީހަކު ބުންޏެއެވެ.\nކޮންމެއަކަސް ކާނިގަސް ރޯކޮށްލި މައްސަލަ ކައުންސިލުން މިހާރު ވަނީ ފުލުހަށް ވެސް ހުށައަޅާފައެވެ. އަދި އެކަން ބަލަމުން އަންނަ ކަމަށް ވެސް ކައުންސިލުން ބުންޏެއެވެ.\nގަސް ވައްޓާލަން ކައުންސިލަށް މަޖުބޫރުވީ!\nތަކަންދޫ ކައުންސިލްގެ ރައީސް އަހުމަދު ނިޔާޒު ވިދާޅުވީ ކާނިގަހުގެ އެތެރޭގައި އަލިފާން ވަރަށް ގަދައަށް ހިފާފައިވާ ކަމަށެވެ. އަދި ރައްޔިތުންނާއި ފުލުހުންގެ އެހީތެރިކަމާއި އެކު ކާނިގަހުގައި ރޯވެފައިވާ އަލިފާންގަނޑު ހޮނިހިރު ދުވަހުގެ ރޭ ނިންވާލެވުނު ނަމަވެސް، ދިގުކޮށް، ހިކިފައި ހުރި އެ ގަސް ބެހެއްޓުމަކީ ސަލާމަތީ ގޮތުން އެންމެ ރަނގަޅު ގޮތް ކަމަށް ކައުންސިލަށް ގަބޫލުނުކުރެވޭތީ، ފުލުހުންގެ މަޝްވަރާގެ މަތިން ގަސް ކަނޑާލަން ނިންމީ ކަމަށް އަހުމަދު ނިޔާޒު ވިދާޅުވިއެވެ.\n"އަލިފާން ރޯވުމުގެ ސަބަބުން، އެ ގަހުގެ އެތެރޭގައި ވަނީ އަލިފާން ހިފާފަ. އަދި ގަހުގެ ބުޑުގައި ވަރަށް ގަދައަށް އަލިފާން ހިފައި އަނދާފައި ހުރުމުން، އެގަސް ބަހައްޓައިފި ނަމަ ވެއްޓި މީހަކަށް ގެއްލުމެއް ވެދާނެތީ ގަސް ވައްޓާލަން ނިންމީ،" ރާއްޖެއެމްވީއަށް މައުލޫމާތު ދެމުން ތަކަންދޫ ކައުންސިލްގެ ރައީސް ވިދާޅުވިއެވެ.\nތާރީޙީ އެތައް ކަމެއް ތަކަންދޫގައި ހިނގާފާއިވާއިރު، އެރަށުގައި އުތީމް އަލިތަކުރުފާނު އިންދެވިކަމަށް ބުނާ އާސާރީ ކާނި ގަސް ބިމައްޗަށް ވައްޓާލަން މަޖުބޫރު ކުރުވުމަކީ ހިތާމަވެރި ކަމެކެވެ. އެ ތަންތަން ހިމާޔަތްކޮށް ބެލެހެއްޓުމުގެ ޒިންމާ ކޮންމެވެސް ބައެއްގެ ކޮޑުގައި ވެސް ވަނީ އެޅިފައެވެ.


Alun iulaan Kuriiruves Doctor Ge Musaara Ah 15000/- Rufiya - Vaguthu\nއަލުން އިއުލާން ކުރިއިރު ވެސް ޑޮކްޓަރެއްގެ މުސާރައަކީ -/15000 ރުފިޔާ\nދަރުމަވަންތަ ހޮސްޕިޓަލް- ވަގުތު އިމޭޖަސް- މުހައްމަދު އަފްޒަލް\nއައިޖީއެމްއެޗަށް ދެޑޮކްޓަރަކު ހޯދަން ކުރި އިއުލާނެއްގައި ޑޮކްޓަރެއްގެ މުސާރައަކީ -/15090 ރުފިޔާ ކަމަށް އޮތުމުން ފާޑުކިޔުންތައް އަމާޒުވެފައި ވަނިކޮށް އަލުން އަނެއްކާވެސް ޑޮކްޓަރުން ހޯދަން އިއުލާން ކޮށްފިއެވެ.\nކުރިން އިއުލާން ކޮށްފައި އޮތީ ދެޑޮކްޓަރަކު އައިޖީއެމްއެޗަށް ހޯދާށެވެ. މިއަދު އަލުން އިއުލާން ކުރިއިރު ފަސް ޑޮކްޓަރަކު ހޯދަން އިއުލާންކޮށް އިތުރު ކެޓަރީތަކެއް ވަނީ ހިމަނާފައެވެ.\nމިއަދު ކުރި އިއުލާންގައި ސީނިއާ މެޑިކަލް އޮފިސަރުންގެ ކެޓަރީގައި ވެސް ތިން އަދަދެއްގެ މުސާރަ ލިބޭނެ ކަމަށް ބުނެފައި ވެއެވެ. ސީއެސް 14-4 ގްރޭޑުގައި ދެއަހަރު ދުވަހުގެ ތަޖުރިބާ ލިބިފައިވާ ޑޮކްޓަރެއް ނަމަ މުސާރައަކީ -/22040 ކަމަށެވެ. ސީއެސް 14-3 ގްރޭޑުގައި ދެއަހަރު ދުވަހުގެ ތަޖުރިބާ ލިބިފައިވާ ޑޮކްޓަރެއް ނަމަ މުސާރައަކީ -/21070 ރުފިޔާ އެވެ. ސީ.އެސް 14-2 ގްރޭޑުގައި ދެއަހަރު ދުވަހުގެ ތަޖުރިބާ ލިބިފައިވާ ޑޮކްޓަރެއްގެ މުސާރައަކީ -/20110 ރުފިޔާ އެވެ.\nމެޑިކަލް އޮފިސަރުންގެ މުސާރަ ފަސް ކެޓަގަރީއަކަށް ބަހާލައިގެން މުސާރަ ދޭނެ ކަމަށް މިއަދުގެ އިއުލާންގައި ބުނެފައި ވެއެވެ. އެންމެ ބޮޑު މުސާރައެއް ލިބޭނީ މެޑިކަލް ޑިގްރީއެއް ހާސިލްކޮށްފައިވުމާއެކު ޓީޗިންގ ހޮސްޕިޓަލެއްގައި މަދުވެގެން އެއް އަހަރު ދުވަހުގެ އިންޓަރޝިޕް ފުރިހަމަކޮށްފައިވުމާއެކު މޯލްޑިވްސް މެޑިކަލް އެންޑް ޑެންޓަލް ކައުންސިލްގައި ރަޖިސްޓްރީކޮށް ޕްރެކްޓިސްކުރުމުގެ ހުއްދަ ލިބިފައިވުމާއެކު މެޑިކަލް އޮފިސަރެއްގެ މަގާމުގައި މަދުވެގެން 10 އަހަރުގެ ތަޖުރިބާ ލިބިފައިވާ ޑޮޮކްޓަރުންނަށެވެ. އެފަދަ ޑޮކްޓަރެއްގެ މުސާރައަކީ -/19230 ރުފިޔާއެވެ.\nއެންމެ ކުޑަ މުސާރައެއް ލިބެނީ މެޑިކަލް ޑިގްރީއެއް ހާސިލްކޮށްފައިވުމާއެކު، މޯލްޑިވްސް މެޑިކަލް އެންޑް ޑެންޓަލް ކައުންސިލް ގަބޫލްކުރާ ޓީޗިންގ ހޮސްޕިޓަލެއްގައި މަދުވެގެން އެއް އަހަރު ދުވަހުގެ އިންޓަރޝިޕް ފުރިހަމަކޮށްފައިވުމާއެކު، މޯލްޑިވްސް މެޑިކަލް އެންޑް ޑެންޓަލް ކައުންސިލްގައި ރަޖިސްޓްރީކޮށް ޕްރެކްޓިސް ކުރުމުގެ ހުއްދަ ލިބިފައިވާ ޑޮކްޓަރުންނަށެވެ. އެފަދަ ޑޮކްޓަރުންގެ މުސާރައަކީ -/15090 ރުފިޔާއެވެ.\nމިއަދު ކުރި އިއުލާންގައި ވެސް ސާވިސް އެލަވަންސަށް -/6150 ރުފިޔާ ދޭނެ ކަމަށް ބުނެފައި ވެއެވެ. އަދި އިތުރު ގަޑީގައި މަސައްކަތް ކުރާނަމަ އިތުރުގަޑީގެ ފައިސާ ވެސް ލިބޭނެ ކަމަށް ބުނެފައި ވެއެވެ.\nޑޮކްޓަރެއްގެ މުސާރައަކީ -/15000 ރުފިޔާ ކަމަށް އައިޖީއެމްއެޗް އިން މިހަފްތާގައި ފުރަތަމަ އިއުލާން ކުރުމާއިއެކު ގިނަ ބަޔަކު ކަންބޮޑުވުން ފާޅުކޮށްފައި ވެއެވެ. ކަންބޮޑުވުން ފާޅުކުރި މީހުން އެންމެ ބޮޑަށް ފާހަގަ ކުރީ ވަރަށް ބޮޑެތި ލޯނުތައް ނަގައިގެން ޑޮކްޓަރުކަން ކިޔަވައިގެން ރާއްޖެ އައިސްފައިވާ ޑޮކްޓަރުންނަށް ކުޑަކުޑަ މުސާރައެއް ދޭން ނިންމާފައި އޮތުމުންނެވެ.\nފާޑުކިޔާ ފަރާތްތަކުން ވަނީ ޑޮކްޓަރެއްގެ މުސާރައަށް ވުރެ ސަރުކާރުން ސިޔާސީ މަގާމުތައް ދީފައިވާ އެމްޑީޕީ އެކްޓިވިސްޓުންގެ މުސާރަ ވެސް ބޮޑުކަން ފާހަގަ ކޮށްފައެވެ.\nރާއްޖޭގައި ފުރަތަމަ ފަހަރަށް ކުޑަކުއްޖެއްގެ ހިތަށް ކެތީޓާއެއް ލައްވައިފި\nލަމްހާގެ އަމަލާއި ގުޅިގެން އައިޖީއެމްއެޗުން ފިޔަވަޅު އަޅަނީ\nއައިޖީއެމްއެޗްގެ ކުޑަކުދިންގެ ވޯޑް ފުރިއްޖެ\nއޮކްޓޯބަރ 27, 2021 10:27\nމުސާރައަށް އެވަރު އޮތަސް އެމީހުނަށް ގެއަށް ގެންދަން 45000 ރުފިޔާ ލިބޭނެ ހުރިހާ އެލަވެންސެއް ލައިގެން\nޤައުމުގެ ވެރިކަމުގައި ވަގުންނާއި ޚާއިނުންނާއި ޣައްދާރުން ތިބޭ ކޮންމެ ޤައުމެއްގައިވެސް ކަންކަން ހިނގާނީ ހަމަ މިމަގުންނެވެ. މި އަނިޔާވެރިކަމުން މިޤައުމު ސަލާމަތްވުމަކީ އަޅުގަނދުގެ ދުޢާއެވެ.\nއޮކްޓޯބަރ 27, 2021 11:43\nއެއްމެ ބޮޑު މުސާރައަކީ 15000 ރުފިޔާ ކަމުގަ ހެދުމުން ވަރައްގިނަ ކަންތައް ރަނގަޅުވެގެންދާނެ .!!!!! ހަމަހަމަކަން އިންސާފު ގައުމުދެކެ ލޯބިވުން އިންފުލޭޝަން ބޭރުގައުމުތަކައް ދެރުން.\nއޮކްޓޯބަރ 27, 2021 12:51\nކިހާ ދެރަކަމެއްތަ ނުޖެހޭ ލައްކައެއް ދޭކަށް.\nއޮކްޓޯބަރ 27, 2021 13:05\n15000 ކުޑަ އެއްނޫން\nއޮކްޓޯބަރ 27, 2021 14:11\nހަޅޭއްލަވާ މަރުކަޒަށް މީހަކަށް 85000 ދެވޭނެ\nއޮކްޓޯބަރ 27, 2021 14:14\nމިމުސާރަ ކުޑައެއްނޫން. ސިޔާސީ މީހުންގެ މުސާރަ މާބޮޑީ\nއޮކްޓޯބަރ 27, 2021 14:20\nމަޖިލިސް މެންބަރުންގެ މުސާރަ ނިކަން ކެރެންޏާ 15000 ހަދާލަބަލަ ގައުމުގަ މީހަކު ދިރި އުޅުނަ ނުދޭނެ.\nއޮކްޓޯބަރ 27, 2021 17:37\nމަ ހީކުރީ މި ޑޮކްޓްރުންނަކީ ވަރަށް ބޯރަނގަޅު\nބައެއް ކަމށް. ކީއްކުރަންތަ ބޮޑު ލޯނު ނަގައިގެން ކިޔެވީ ؟ ލޯނު ނުނަގާ ނުކިޔެންޔާ ، ނުކިޔަވާހުރެ ސިޔާސީ މަގާމަކަށް ކުރިމަތިލަބަލަ. އޭރުން ބޮޑު މުސާރަވެސް ލިބޭނެ. ކަމެެއް ކުރާކަށްވެސް ނުޖެހޭނެ. ދޭތެރެއަކުން ބަޔާނެއް ނެރެލާފަ މުޒާހަރާއެއްގަ ހަޅޭއްލަވާލީމަ އެވީ.\nއޮކްޓޯބަރ 27, 2021 20:55\n15000 އެއީ ބޭސިކް އެކަނި، ލިޔާނެ އިތުރު ހަބަރެއް ނެތީ؟\nނޮވެމްބަރު 10, 2021 13:37\nޖުމްލަ ގެޔައްގެންދަން ލިބޭވަރު އިއުލަނުގަ ހިމަނާލިނަމަ ރަގަޅުވީމުސް. ކިތަންމެ ބޮދުމުސާރައެއްދިނަސް ތިމީހުން އައްނާނެދުވަހަކު އައްނަނީ.،


GoAir New Delhi aai eku ithuru2city akah\nގޯއެއާއިން ނިއުދިއްލީއާއެކު އިތުރު ދެ ސިޓީއަކަށް އުދުހެން ފަށައިފި\nއިންޑިއާގެ ގޯއެއާ އިން ރާއްޖެ އިން ނިއުދިއްލީއާއެކު އިތުރު ދެ ސިޓީ އަކަށް ސީދާ ދަތުރުތައް ފަށައިފި އެވެ.\nވެލާނާ އިންޓަނޭޝަނަލް އެއާޕޯޓް (ވީއައިއޭ) ގައި އިއްޔެ ބޭއްވި ރަސްމިއްޔާތެއްގައި މި ދަތުރު ފައްޓަވައި ދެއްވީ ޓޫރިޒަމް މިނިސްޓަރު އަލީ ވަހީދު އާއި މޯލްޑިވްސް އެއާޕޯޓްސް ކޮމްޕެނީގެ މެނޭޖިންގް ޑިރެކްޓަރު މޫސާ ސޯލިހު އަދި އިންޑިއާ އިން ރާއްޖެ އަށް ކަނޑައަޅުއްވާފައި ހުންނަވާ ސަފީރު ސަންޖޭ ސުދިރު އެވެ. ގޯއެއާއިން މިފަހަރު ރާއްޖެއިން އުދުހެން ފަށާފައިވަނީ ނިއުދިއްލީ އާއި ބެންގަލޫރު އަދި މުންބާއީ އަށެވެ.\nގޯއެއާ އިން ރާއްޖެ އަށް ދަތުރުތައް ފަށާފައިވަނީ މިމަހުގެ އޮގަސްޓް މަހު އެވެ. އިންޑިއާގެ ބޮމްބޭ އިން ވީއައިއޭ އަށް ގޯއެއާ އިން ފެށި މި ދަތުރުތަކުގައި ބޭނުންކުރަނީ އެއާބަސް އޭ320 ގެ މަންތިދާ ބޯޓެވެ. މި ބޯޓުގައި 152 މީހުން އުފުލަ އެވެ.\nގޯއެއާ ރާއްޖެ އަށް ދަތުރު ކުރަނީ ދިވެހި ކުންފުންޏެއް ކަމަށްވާ ވޮޔޭޖަސް މޯލްޑިވްސްގެ އެޖެންޓު ކަމުގަ އެވެ. މި އެއާލައިން ރާއްޖެއަށް ފެށުމާއެކު ގިނަ އަދަދެއްގެ ޓޫރިސްޓުން ދަނީ އަންނަމުންނެވެ.\nޓޫރިޒަމް މިނިސްޓްރީގެ ތަފާސް ހިސާބުތައް ދައްކާ ގޮތުގައި އިންޑިއާ އިން މި އަހަރުގެ މިހާތަނަށް 130,617 މީހުން ޒިޔާރަތް ކޮށްފައިވެ އެވެ. މިއީ މިދިޔަ އަހަރު އައި 64,224 މީހުންނާ އަޅާ ބަލާއިރު 103 ޕަސެންޓުގެ އިތުރުވުމެކެވެ.\nޓޫރިޒަމް ވެލާނާ އިންޓަނޭޝަނަލް އެއާޕޯޓް އެމްއޭސީއެލް + އަލީ ވަހީދު މިނިސްޓްރީ އޮފް ޓޫރިޒަމް


Hijaazuge Qaafila 39 - One Online\nޙިޖާޒުގެ ޤާފިލާ 39\n(29 ފެބުރުއަރީގެ އަދަދާއި ގުޅޭ)\nއެއްދުވަހެއްގެ އަސުރެއްހައި އިރެވެ. ماه بانو އިންނެވީ ބޭސްވެރިޔާއާއެކު ބައްޕާފުޅުގެ އަރިހުގައެވެ. ކާއޫސް ކުއްލިއަކަށް އެކޮޓަރިކޮޅަށް ވަދެއްޖެއެވެ. އޭނާ ދެންނެވިއެވެ. "ޒަރުބަޚުތު ވަޑައިގެންފިއެވެ."\nقبــاد ގެ މިލައިފައިވާ މޫނުފުޅުމަތީން އުފާވެރިކަން ފާޅުވާންފަށައިފިއެވެ. އޭނާ މަގަތަށް އެނބުރިވަޑައިގެން ދޮރާ ދިމާޔަށް ބައްލަވާން ފައްޓަވައިފިއެވެ. ماه بانو އިންނެވި ގޮނޑިކޮޅުން ތެދުވެވަޑައިގެން ދުވެވަޑައިގެންފައި ބޭރަށް ނުކުމެވަޑައިގެންފިއެވެ. އިރުކޮޅެއްގެފަހުން ماه بانو ބޭބޭފުޅުގެ އަރިހުގައި ކޮޓަރިކޮޅަށް ވެދެވަޑައިގެންފިއެވެ. ޒަރުބަޚުތު ހުންނެވީ ދަގަނޑު ދަހަނާ އަޅުއްވައިގެންނެވެ. އޭނާގެ އިސްތަށިފުޅުގައި ދަގަނޑު ތާކިހާކޮޅު ވިދަވިދައި ހުއްޓެވެ. قبــاد އެނދުދާންކޮޅުގައި އޮންނަވައި ދެއަތްޕުޅު ދަންމަވައިލެއްވިއެވެ. ޒަރުބަޚުތު އަވަސްއަވަހަށް އޭނާގެ ދަގަނޑު ތާކިހާކޮޅު ނަންގަވައި ކާއޫސްގެ އަތަށް ދެއްވައިފައި މުސްކުޅިފުޅު ބައްޕާފުޅުގެ އަރިހުގައި އިށީނދެވަޑައިގެންފިއެވެ. އޭނާ ބައްޕާފުޅުގެ މޭފުޅުމަތީގައި އިސްތަށިފުޅު ބޭއްވެވިއެވެ.\n"ލޯބިވާ ބައްޕާފުޅާއެވެ! ޙާލުކޮޅު ރަނގަޅުތޯއެވެ؟"\nقبــاد ޒަރުބަޚުތުގެ ނިތްކުރިފުޅާއި ކޯތާފަތްޕުޅުގައި ބޮސްދެއްވުމަށްފަހު ވިދާޅުވިއެވެ. "ދަރިފުޅާއެވެ! ބައްޕަ މުޅީން ރަނގަޅެވެ."\nޒަރުބަޚުތު قبــاد ގެ އެނދުދާންކޮޅުން ތެދުވެވަޑައިގެން ގޮނޑިކޮޅެއްގައި އިށީނދެވަޑައިގަންނަވަމުން ބޭސްވެރިޔާއާ ދިމާޔަށް ބައްލަވައިލައްވައިފައި ވިދާޅުވިއެވެ. "އަޅުގަނޑު ކަލާއަށް ވަރަށްބޮޑަށް ޝުކުރުވެރިވަމެވެ."\nބޭސްވެރިޔާ ޖަވާބު ދިނެވެ. "މިއީ އަޅުގަނޑުގެ ވާޖިބެވެ. އަޅުގަނޑުގެ ހިތާމަޔަކީ އަޅުގަނޑަށް ތަންކޮޅެއްކުރީން މިތަނަށް އައުމަށް އަމުރުނުކުރެވުނުކަމެވެ. އެހެންނަމަ މިހާ ހާލުކޮޅު ބޮޑެއް ނުވީހެވެ."\nقبــاد ވިދާޅުވިއެވެ. "ބައްޕަޔަށް ހީވަނީ ދަރިފުޅު ކޮންމެވެސް ހަނގުރާމަޔަކަށް ދަނީހެންނެވެ."\n"ބައްޕާފުޅާއެވެ. އަޅުގަނޑު ހިތާމަކުރަމެވެ. އަޅުގަނޑަކަށް މާގިނައިރަކު ގެއަކު ނުހުރެވޭނެއެވެ. މުސްލިމުން ޙުފައިރާ ދިމާޔަށް ކުރިއަރަމުން އަންނަނީއެވެ. އަޅުގަނޑުމެންގެ ލަޝްކަރު އެދިމާޔަށް ހިނގައްޖެއެވެ."\nقبــاد ކުއްލިޔަކަށް ތެދުވެވަޑައިގެން އިށީނދެވަޑައިގެންފިއެވެ. "ދަރިފުޅު މުސްލިމުންނާ ހަނގުރާމަޔަށް ދާކަމުގައިވާނަމަ ލަޝްކަރާ ވަކިވެގެން ގެއަށް ތިޔައައީ ކީއްވެގެން ހެއްޔެވެ؟"\n"ބައްޕާފުޅު ކަންބޮޑުވެވަޑައިނުގަންނަވާށެވެ. އަޅުގަނޑު އިރުއޮއްސުމުގެ ކުރީން އަޅުގަނޑުގެ އެކުވެރީންނާ ބައްދަލުކުރާނަމެވެ."\nބޭސްވެރިޔާ ދެންނެވިއެވެ. "މަނިކުފާނު ހުންނެވީ މަދާއިނަކު ނޫންތޯއެވެ؟"\nޒަރުބަޚުތު ޖަވާބުދެއްވިއެވެ. "ލައްބައެވެ. އަޅުގަނޑު މިއަންނަނީ މަދާއިނުންނެވެ. އަޅުގަނޑަށްވަނީ އެއްހާސް އަސްވާރުންގެ އޮފިސަރުކަން ލިބިފައެވެ."\nقبــاد ސުވާލުކުރެއްވިއެވެ. މަދާއިނުން ފޮނުވީ ހަމައެންމެ އެއްހާސް އަސްވާރުން ހެއްޔެވެ؟"\n"ނޫނެކެވެ. ބައްޕާފުޅާއެވެ. ލަޝްކަރުގެ ބާކީބައި އަޅުގަނޑުމެންގެ ފަހަތުން އެބައާދެއެވެ. އަޅުގަނޑަށް އަމުރުވެވިފައިވަނީ ހުރުމުޒުގެ ހިތްވަރު އެލުނަ ނުދިނުމަށްޓަކައި އިސް ލަޝްކަރާއެކު އަވަހަށް ދަތުރުކުރުމަށެވެ. މިހައި އަވަހަށް އަޅުގަނޑާ މުހިންމު މަސްއޫލިއްޔަތެއް ޙަވާލުކުރެވޭނެ ކަމަކަށް އަޅުގަނޑު ހީއެއް ނުކުރަމެވެ. ނަމަވެސް ފުރޭބުރުޒު މިފަހަރުވެސް އަޅުގަނޑަށް އެހީތެރިވެދެއްވީއެވެ. ސިފައިންގެ ވެރިޔާއަށް އޭނާގެ އެދިވަޑައިގަތުން ރައްދެއް ނުކުރެއްވުނެވެ. ފުރޭބުރުޒު ވިދާޅުވިއެވެ. "ހަނގުރާމައިގެ މައިދާނުގައި ޝުހުރަތު ހޯދުމަށްފަހު އަޅުގަނޑުގެ ކުރިމަތީގައި ކުރިޔަށް ދިއުމުގެ މަގު އޮންނާނީ ހުޅުވިފައެވެ."\nقبــاد ވިދާޅުވިއެވެ. "ދަރިފުޅުގެ އަތަށް ތަޢާރުފުގެ ސިޓީއެއް ދީފައި ބައްޕަ ފުރޭބުރުޒުގެ އަރިހަށް ދަރިފުޅު ފޮނުވިއިރު އޭނާ ބައްޕަގެ މަތީން ހަނދުމަފުޅުވެސް ނުހުންނާނެކަމަށް ބައްޕަހުރީ ވަރަށް ޖެހިލުންވެފައެވެ. ނަމަވެސް އޭނާއަކީ ވަރަށް ރަނގަޅު ރަޙުމަތްތެރިއެއްކަން ސާބިތުކޮށްދެއްވައިފިއެވެ. ދަރިފުޅަށް ކޮންމެވެސް ދުވަހަކުން އޭނާގެ އިޙުސާންތެރިކަމުގެ ބަދަލުދެވޭނެނަމައެވެ. ދަރިފުޅާއެވެ! ތިޔަ މަޤާމަށް އޭނާ ދަރިފުޅުގެ ނަން ހުށަހަޅުއްވައިފައިވާނަމަ އޭނާގެ އެންމެމަތީ އުންމީދުތަކަށްވެސް ދަރިފުޅު ފުރިހަމަޔަށް ފެތޭކަން ދަރިފުޅު ސާބިތުކޮށްދޭންވާނެއެވެ."\nޒަރުބަޚުތު ޖަވާބު ދެއްވިއެވެ. "އަޅުގަނޑު އޭނާ މާޔޫސްވެވަޑައިގެންނެވިޔަކަ ނުދޭނަމެވެ. ނަމަވެސް އަޅުގަނޑަށް ހީވަނީ މަދާއިނުގެ ލަޝްކަރަށް ފޯރުމުގެ ކުރީން ޢިރާޤުގެ ހަނގުރާމަ ނިމިދާނެހެންނެވެ. ކޯރު ހުރަސްކުރުމުން އަޅުގަނޑަށް މަޢުލޫމާތު ލިބުނުގޮތުގައި ހުރުމުޒު ފުރުޞަތުގެ ބޭނުންކުރައްވައި ޙުފައިރުގެ ކައިރިކައިރީން މުސްލިމުންނަށް ފެންލިބޭނެ ހުރިހައި ތަނެއް ހިއްޕަވައިފިއެވެ. އަޅުގަނޑަށް ކުރީންވެސް ޔަޤީންކުރެވެއެވެ. ހުރުމުޒު ކުޑަކޮށްވެސް ހިތްވަރު ކުރައްވައިފިނަމަ އަށާރަހާސް މުސްލިމުންނަކަށް ހުރުމުޒުގެ ލަޝްކަރުގެ ކުރިމައްޗަކު ހިފަހައްޓައެއް ނުލެވޭނެއެވެ. އޭނާ ހަމައެކަނި އޭނާގެ އަހަންމިއްޔަތު މީހުންނަށް ދެއްކެވުމަށްޓަކައި ޝަހެންޝާހަށް އުނދަގޫކުރެއްވީއެވެ. ބައްޕާފުޅާއެވެ. މިހާރު އަޅުގަނޑު ނިންމައިގެން މިހިރީ އަޅުގަނޑު އެނބުރިދާއިރު ބައްޕާފުޅު އަޅުގަނޑާއެކު ގެންދާން ކަމަށެވެ. އަޅުގަނޑު އެނބުރި އަންނައިރަށް ބައްޕާފުޅަށް ހިންގަވައި އުޅުއްވޭވަރު ވާނެނަމަ ހާދަރަނގަޅެވެ."\nބޭސްވެރިޔާ ދެންނެވިއެވެ. "އަދި ވަރަށްގިނަދުވަހު ބައްޕާފުޅަށް އަރާމުކުރައްވާން ޖެހިވަޑައިގަންނަވާނެއެވެ. އެކަމަކު އަޅުގަނޑު އުއްމީދުކުރަނީ މަނިކުފާނު ފަތަޙައަށްފަހު އެނބުރިވަޑައިގަންނަވާއިރު ތިންހަތަރު ހަފްތާއަކު ގޭގައި ހުންނެވުމުގެ އަމުރު ލިބިވަޑައިގެންފާނެ ކަމަށެވެ. ބޭނުންވެއްޖެ ހިނދެއްގައި އަޅުގަނޑު ސިފައިންގެ ވެރިޔާއަށް ލިޔެވެސްފާނަމެވެ. އަޅުގަނޑުގެ ދެންނެވުމެއް އޭނާ ރައްދެއް ނުކުރައްވާނެއެވެ."\nقبــاد އަނެއްކާވެސް އޮށޯވެވަޑައިގަންނަވަމުން ސުވާލު ކުރެއްވިއެވެ. "އެއްކަލަ ކުއްޖާގެ ހާލު މިހާރު ކިހިނެއްބާވައެވެ؟" سُهيل ގެ ޙާލު މުޅީން ރަނގަޅެވެ. ޢަސްކަރީ މަކްތަބުގައި މިހާރު އޭނާވަނީ ވަރަށްބޮޑަށް މަޝްހޫރުވެފައެވެ. އެތާނގެ އެދުރުން އޭނާގެ ވިސްނުންތެރިކަމަށް ވަރަށް ތާރީފު ކުރެއެވެ. އޭނާއާ އެއްއުމުރުގެ އެއްވެސް ކުއްޖަކަށް ކަނޑިހެވިކަމާއި، ދުނިއުކުމުގައި އޭނާއަކާ ވާދައެއް ނުކުރެވެއެވެ. އޭނާ މިހަނގުރާމައަށް އަޅުގަނޑާ އެކުގައި އަންނާންވެގެން ވަރަށް ގަދަހެދިއެވެ. އޭނާގެ އުމުރު އެންމެ ތިންއަހަރު ދޮށިނަމަވެސް އަޅުގަނޑާއެކު އޭނާ ގެނައީމުހެވެ."\nقبــاد ވިދާޅުވިއެވެ. "އޭނާގެ ބޭބެ މިތަނަށް ވަޑައިގެންނެވިއެވެ."\n"ދިހަވަރަކަށް ދުވަސް ކުރީންނެވެ."\n"ބައްޕައަކަށް ނޭނގެއެވެ. ބައްޕައޮތީ ބޭސްކައިގެން ނިދައިފައެވެ. ބައްޕައަކަށްވެސް އޭނާއަކާ ބައްދަލެއް ނުވެވުނެވެ."\n"އޭނާ މިތާ ހުންނެވިނަމަ އަޅުގަނޑު އޭނާ ސިފައިންގެ ތެރެއަށް ވައްދައިފީމުހެވެ. މިހާރަކު ހުރުމުޒުވެސް އޭނާގެ ނަސަބާއި ހަސަބު އައްސަވާން ބޭނުންފުޅުވާނެހެނެއް ހީއެއްނުވެއެވެ. އޭނާ ކޮއްކޮ ހޯއްދަވާން މަދާއިނަށް ވަޑައިގަތީކަމުގައި ވެދާނެއެވެ."\nماه بانو ވިދާޅުވިއެވެ. "ނޫނެކެވެ. އޭނާ މަދާއިނަކަށް ވަޑައެއް ނުގަންނަވައެވެ."\n"އެހެންވީއިރު އޭނާ ވަޑައިގަތީ ކޮންތަނަކަށް ބާވައެވެ؟ ކޮއްކޮއާ އޭނާއާ ބައްދަލުވިތޯއެވެ؟"\n"އާދޭހެވެ. ބައްޕަ އޮންނެވީ ބޭސްފަރީއްކުޅުއްވައިގެން އަވަހާރަފުޅު ލެއްޕެވިފައެވެ. އޭނާ އިރުކޮޅަކު މަޑުކޮށްލައްވައިފައި އެނބުރިވަޑައިގަތީއެވެ."\n"ތިޔައީ އޭނާގެ ނަސީބުފުޅުގެ ދެރަކަމެވެ. އެހެންނޫންނަމަ ހުރުމުޒު އުފާކުރުވަން މިއަށްވުރެ ރަނގަޅު ފުރުޞަތެއް ލިބިވަޑައެއް ނުގަންނަވާނެއެވެ."\nماه بانو حسّان އާ ބެހޭގޮތުން ވާހަކަދައްކަވާ ހިތްޕުޅުވިއެވެ. ނަމަވެސް ބޭބޭފުޅާ ދިމާޔަށް ބައްލަވައިލެއްވުމުން އިތުރު އެއްޗެއް ވިދާޅުވާކަށް ކެރިވަޑައެއް ނުގެންނެވިއެވެ. حسّان އިސްލާމްވެވަޑައިގެންނެވި ވާހަކަ އޭނާ ބައްޕާފުޅުގެ އަރިހަކުވެސް ވިދާޅެއް ނުވެއެވެ. ހުރުމުޒުގެ ދަރުބާރަށް މުސްލިމުންގެ ސަފީރެއްގެ ޙައިޘިއްޔަތުން ވަޑައިގަތީ އޭނާކަމާއި، އީރާނާއި އޭނާއާ ދެމެދުގައިވާ ހުރިހައި ގުޅުމެއް އަބަދަށްޓަކައި ކެނޑިއްޖެކަން ماه بانو ވަނީ ވަންހަނާ ކުރައްވައިފައެވެ. އޭނާ ކަންބޮޑުވެވަޑައިގަތުމާއެކު އެއްފަހަރު ބައްޕާފުޅުގެ މޫނުފުޅު، އަނެއްފަހަރު ބޭބޭފުޅުގެ މޫނުފުޅު، އަނެއްފަހަރު ބޭސްވެރިޔާގެ މޫނު ބައްލަވަމުން ގެންދެވިއެވެ. އޭނާގެ ހުވަފެންފުޅުތަކުގެ ދުނިޔޭގެ ހަތަރު އުދަރެސް މާޔޫސްކަމާއި އާރެއްބާރެއް ނެތުމުގެ އަނދިރީގައި ފެނުޖެހެމުން ދަނީއެވެ.\nއީރާނުގެ ތާރީޚީ ޕްރޮވިންސެއް ކަމުގައިވާ ކަރުމާނުގެ ތާރީޚީ މިސްކިތެއް، ކަރުމާނުގެ ތާރީޚީ މިސްކިތްތަކާއި ދޫލަތައް ވަރަށް މަޝްހޫރު، ތާރީޚީ ރިވާޔަތް ތަކުން އެނގޭގޮތުގައި ކަރުމާނުގެ ފަތަހަ ފުރިހަމަ ކުރެއްވީ މުޖާޝިޢު ބިން މަސްއޫދު ސުލަމީ، ޢުޘްމާނު ޛުއްނޫރައިން ގެ ޚަލީފާކަމުގައި ހިޖުރައިން 30 ވަނައަހަރު، ކަރުމާނުގެ ފުތޫޙާތު ފެށެނީ ޢުމަރުލްފާރޫގު ގެ ޚިލާފަތު ގައި ---\nޒަރުބަޚުތު ތެދުވެވަޑައިގެންފިއެވެ. ނޯކަރުގެ އަތުން ދަގަނޑު ތާކިހާކޮޅު އަތުލައްވައިގެން އިސްތަށިފުޅުގައި ތުރުކުރެއްވުމަށްފަހު ވިދާޅުވިއެވެ. "ބައްޕާފުޅާއެވެ! ދެން އަޅުގަނޑު ދިއުމުގެ ހުއްދަ ދެއްވާށެވެ."\nقبــاد އޭނާގެ ތުރުތުރުއަޅާ އަތްޕުޅު ޒަރުބަޚުތާ ދިމާޔަށް ދިއްކޮށްލެއްވިއެވެ. އޭނާ ބަލިކަށި އަޑުފުޅަކުން ވިދާޅުވިއެވެ. "ދަރިފުޅާއެވެ. އަވަހަށް ދާށެވެ. މިއީ ދަރިފުޅުގެ އެންމެ ފުރަތަމަ އިމްތިޙާނެވެ. ބައްޕަ އުންމީދުކުރަނީ ދަރިފުޅު ހުރުމުޒުގެ ކުރިފުޅުމަތީގައި ބައްޕަ ލަދުނުގަންނަވާނެ ކަމަށެވެ."\nޒަރުބަޚުތު ބައްޕާފުޅާ މުޞާފަޙާ ކުރެއްވުމަށްފަހު ގުދުވެވަޑައިގެން އޭނާގެ އަތްޕުޅުގައި ބޮސްދެއްވިއެވެ. އޭނާ ވިދާޅުވިއެވެ. "ލޯބިވާ ބައްޕާފުޅާއެވެ. ހުރުމުޒުގެ ކުރިފުޅުމަތީގައި ބައްޕާފުޅު ލަދުފުޅުގެން ވަޑައިގަންނަވާނެގޮތް މެދުވެރިކުރުމަށްވުރެ މަރުވުންވެސް އަޅުގަނޑުގެ ހިތަށް މާފަސޭހައެވެ."\nقبــاد ގެ ލޯފުޅުން ކަރުނަފޮދު އަތުވެއްޖެއެވެ. ޒަރުބަޚުތު އަވަސް އަވަހަށް ބޭސްވެރިޔާއާ ސަލާމްކޮށްލެއްވުމަށްފަހު މޮޅިވެރި ލޯފުޅަކުން ماه بانو އާ ދިމާޔަށް ބައްލަވައިލެއްވިއެވެ. ماه بانو ތެދުވެވަޑައިގެން ގިސްލައްވަމުން ބޭބޭފުޅާ އޮޅުލައިވަޑައިގެންނެވިއެވެ.\nقبــاد ކުޑަކޮށް ނުޤަބޫލުފުޅު ވެވަޑައިގަތުމާއެކު ވިދާޅުވިއެވެ. "ކަނބުލޮ ކެތްތެރިވާށެވެ. ބޭބެގެ ވަގުތު ނަގައިނުލާށެވެ." ماه بانو އެއްފަރާތަކަށް ޖެހިވަޑައިގެންފިއެވެ. ނަމަވެސް ޒަރުބަޚުތު ދޮރާދިމާޔަށް ހިންގަވައިގެންނެވުމުން އޭނާގެ އަތްޕުޅުގައި ހިއްޕަވައިފައި ވިދާޅުވިއެވެ. "ބޭބޭއެވެ! އަޅުގަނޑު ބޭބެގެ އަރިހުގައި ދޮރާއްޓާ ހަމަޔަށް ދާނަމެވެ."\nއިރުކޮޅެއްގެ ތެރޭގައި ދެބޭފުޅުން ދޮރާއްޓާ ހަމައަށް ވަޑައިގެންފިއެވެ. އެތާނގައި ނޯކަރުންގެ ބަޔަކު ތިއްބެވެ. އެކަކުހުރީ ޒަރުބަޚުތުގެ އަސްކޮޅުގެ ލަގަނުގައި ހިފަހައްޓައިގެންނެވެ. ޒަރުބަޚުތު ނޯކަރުގެ އަތުން އަހުގެ ލަގަން އަތުލައްވައިފިއެވެ. އޭނާ ماه بانو އާ މުޚާޠަބުކުރައްވައި ވިދާޅުވިއެވެ.\n"ކޮއްކޮ ދެން އެތެރެއަށް ވަޑައިގަންނަވާށެވެ. ބައްޕާފުޅަށް ތަސައްލީ ދެއްވޭތޯ ބައްލަވާށެވެ. ބައްޕާފުޅުގެ އެންމެބޮޑު އެދިވަޑައިގަތުމަކީ ހުރުމުޒަށް އަޅުގަނޑުމެންނާ ދިމާޔަށް ލޯނޭޅުއްވޭގޮތްވުމެވެ. އަޅުގަނޑަށް ޔަޤީނެވެ. މިސަރަޙައްދުގައި އަޅުގަނޑުމެންގެ ނޯކަރުންނަށްވެސް ޢިއްޒަތާއެކު ދިރިއުޅުމުގެ ޙައްޤު ލިބިފައިވާކަން ހުރުމުޒަށް މިހަނގުރާމައިން ބޭބެޔަށް ޔަޤީންކޮށްދެވޭނެއެވެ. އަޅުގަނޑުމެންނަށް އަނިޔާކުރެވޭނަމަ އަޅުގަނޑުމެންގެ އަޑު ކިސްރާގެ ކަންފަތްޕުޅާ ހަމަޔަށް ފޯރާނެކަން ކަށަވަރުކޮށްދެވޭނެއެވެ. حسّان މިތަނަށް ވަޑައިގަތުމުން ކޮއްކޮ އޭނާ މަޑުކުރުއްވާން ނުއުޅުއްވީތީ އަޅުގަނޑު ވަރަށް ހިތާމަކުރަމެވެ. އެހެންނޫންނަމަ އޭނާ އަޅުގަނޑާއެކު ހަނގުރާމަޔަށް ގެންދެވިއްޖައީހެވެ. މުސްލިމުންނާ ދެކޮޅަށް ހަނގުރާމައިގައި ބައިވެރިވެވަޑައިގަތުމަށްފަހު އޭނާއަށް ހުރުމުޒަށް ފިލައިވަޑައިގެން އުޅުއްވާކަށެއް ޖެހިވަޑައެއް ނުގަންނަވާނެއެވެ. މަދާއިނުން އަޅުގަނޑަށްވަނީ ޖިހާންދާދާއެކު ރޫމީންނާ ހަނގުރާމަކޮށްފައިވާ އެތައްބަޔަކާ ބައްދަލުވެފައެވެ. އޭގެތެރެއިން ވަރަށްގިނަބަޔަކު ބުނިގޮތުގައި ޢަރަބި ޒުވާނެއް އަބަދުވެސް ޖިހާންދާދުގެ އަރިހުގައި ހުރެއެވެ. ދުނީގެ ވާރޭގެ ތެރޭގައިވެސް އޭނާ ސާބިތުވެ ހުންނަނީ ހިނިތުންވުމާ އެކުގައެވެ. އަޅުގަނޑު ވަރަށް ހިތާމަކުރަމެވެ. حسّان އީރާނު ސަރުކާރާއި ހުރުމުޒު އުފާކުރެއްވުމުގެ ރަނުގެ ފުރުޞަތެއް ނަންގަވައިލައްވައިފިއެވެ. ކޮއްކޮ އޭނާ މަޑުކުރުއްވިނަމައެވެ. އޭނާ މިތާ ހުންނެވިނަމަ ކުޑަވެސް ފަސްޖެހިވަޑައިގަތުމަކާ ނުލައި އަޅުގަނޑާއެކު ވަޑައިގަތީސްކަން ކަށަވަރެވެ."\n"ނޫނެކެވެ. ބޭބޭއެވެ! އޭނާ މިތާހުންނެވިނަމަ ބޭބެއާ ބައިވެރިވެވަޑައިގަތުމުގެ ބަދަލުގައި ބޭބެ ހުއްޓުވާން މަސައްކަތް ކުރެއްވީހެވެ."\n"ކާކުތޯއެވެ؟ حسّان ތޯއެވެ؟"\n"އާދޭހެވެ. އަޅުގަނޑަށް ޔަޤީނެވެ. ބޭބެ އޭނާގެ ވާހަކަފުޅު އަޑުއެއްސެވިނަމަކަ މުސްލިމުންނާ ދެކޮޅަށް ކުރެވޭ ހަނގުރާމައިގެ ނަތީޖާއާމެދު ތިޔަހައިބޮޑު އުއްމީދެއްގައެއް ނުހުންނެވީހެވެ."\nޒަރުބަޚުތު ޖަވާބު ދެއްވިއެވެ. "އޭނާ އަޅުގަނޑު މުސްލިމުންދެކެ ބިރުގަންނަވާން އުޅުއްވިނަމަ އަޅުގަނޑު އޭނާގެ ދޫފުޅު ދަމައިގެންފީމުހެވެ. އޭނާ ވަޑައިގަތީ ބަޙުރައިނަށެވެ. ޔަޤީނެވެ. އެތަނުން މުސްލިމުންގެ މަދުމީސްކޮޅެއް އަޅުގަނޑުމެންގެ ސަރަޙައްދުގައި ހިންގި ޙަރަކާތްތަކުގެ ޚަބަރު އިވިވަޑައިގަތުމުން އޭނާއަށް އަސަރުކުރީއެވެ. ނަމަވެސް އޭނާ އަޅުގަނޑުމެން ބިރުގަންނަވާން ނުވަތަ އަޅުގަނޑުމެންނަށް ފިނޑިކަމުގެ މަގުދައްކަވާން ވަޑައިގަތުމުން ކޮއްކޮ އޭނާގެ ވާހަކަޔަށް ސަމާލުކަން ދެއްވައި އަޑުއެއްސެވިކަމީ ވަރަށް ދެރަކަމެކެވެ."


Sushanth Ah Rea Furassarakuri Kamuge Heki Eynage Kureege Loabiveriyaa Fuluhunnah Hushahalhaifi - Vaguthu\nބޮލީވުޑްގެ ތަރި ސުޝާންތު ސިންގް ރާޖްޕުތްގެ މަރުގެ މައްސަލަ އަކީ މިއަދު މުޅި އިންޑިއާގައި ވެސް އެންމެ ބާރަށް ދެކެވޭ އެއް ވާހަކައެވެ. އެ މައްސަލަ ކުރިއަށް ދާ ވަރަކަށް ސުޝާންތުގެ ގާތް މީހުންނަށް އެތައް ތުހުމަތުތަކެއް ކުރެވެމުންދާއިރު އެންމެ ބޮޑެތި ތުހުމަތުތަކެއް ކުރެވެމުންދާ އެއް ފަރާތަކީ ސުޝާންތުގެ ލޯބިވެރިޔާ ރިއާ ޗަކްރޮބަދީއެވެ.\nސުޝާންތުގެ މަރުގެ ޒިންމާ ނަގަން ޖެހޭނީ ރިއާ ކަމަށް ބުނެ ސުޝާންތުގެ ބައްޕަ ކޭކޭ ސިންގް ވަނީ މިހާރު ޕަޓްނާގެ ފުލުހުންނަށް މައްސަލައެއްވެސް ހުށަހަޅާފައެވެ. އެ މައްސަލައިގައި ރިއާގެ މައްޗަށް 16 ތުހުމަތެއް ވަނީކޮށްފައެވެ. އޭގެ ތެރޭގައި ބްލެކްމެއިލްކުރުމާއި، ސުޝާންތުގެ މުދާ ފޭރިގަންނަން މަސައްކަތް ކުރުމާއި، ރަނގަޅު ނޫންގޮތުގައި ސުޝާންތު ޑޮކްޓަރަށް ދެއްކުން ފަދަ ތުހުމަތުތައް އޭނާގެ މައްޗަށް ވަނީ ކޮށްފައެވެ.\nއިއްޔެ ސުޝާންތުގެ ކުރީގެ ލޯބިވެރިޔާ އަންކިތާ ލޮކަންޑޭ ވަނީ ބިހާރުގެ ފުލުހުންނަށް އޭނާގެ ބަޔާން ދީފައެވެ. އޭނާ ވަނީ މިދިޔަ އެއް އަހަރު ތެރޭގައި ސުޝާންތު އޭނާ އާއި ދައްކާފައިވާ ވާހަކަތަކުގެ ޗެޓްލޮގްތައް ފުލުހުންނާ ހިއްސާކޮށްފައެވެ.\nމީޑިއާ ރިޕޯޓްތައް ބުނާގޮތުން އަންކިތާގެ ފުރަތަމަ ބޮލީވުޑް ފިލްމް މަނިކަރްނިކާގެ ޕްރޮމޯޝަން ތެރޭގައި އެ ދެ ތަރިންގެ ގުޅުން ވަނީ ވަރަށް ބޮޑަށް ބަދަހިވެފައެވެ. ގާތްގަނޑަކަށް ހަ އަހަރު ރައްޓެހިވެގެން އުޅުމަށް ފަހު އަންކިތާ އާއި ސުޝާންތު ވަކިވީ އެ ދެ މީހުންގެ ކައިވެނީގެ ތައްޔާރީތައް ވަމުންދަނިކޮށެވެ.\nއެ ދެ މީހުން ވަކިވި ސަބަބު ހާމަނުކުރި ނަމަވެސް އެ ދެ މީހުންވެސް އައީ އެކަކު އަނެކަކާ ވަކިވުމަށް ފަހުވެސް ރަނގަޅު ރަހުމަތްތެރިކަމެއް ބާއްވަމުންނެވެ.\nއަންކިތާ ފުލުހުންނަށް ދިން މައުލޫމާތުން ރިއާ ސުޝާންތު ބްލެކްމެއިލް ކުރާ ކަމާއި، އޭނާ އަށް ފުރައްސާރަކޮށް ހަނގާކުރާކަން ހާމަވެއެވެ. ވަޓްސްއެޕް މެދުވެރިކޮށް އެ ދެ ފަންނާނުން ދައްކާފައިވާ ވާހަކަތަކުން ސުޝާންތުގެ އާއިލާއިން ރިއާ އަށް ކުރާ ތުހުމަތުތަކަށް ބާރުލިބެއެވެ.\nސުޝާންތުގެ ޖަނާޒާއަށް އަންކިތާ ހާޒިރުވެފައެއް ނުވެއެވެ. ނަމަވެސް ޖެހިގެން އައި ދުވަހު އަންކިތާ ވަނީ ސުޝާންތުގެ އާއިލާ ކައިރިއަށް ޒިޔާރަތްކޮށްފައެވެ.


Gaanoonee vakeelunnah jalah gos gaidheenna bandhuބmeehuna badhhalu...\nބަންދު މީހުންނާއި ބައްދަލުކުރުން\nމި ގޮތަށް ބަދަލުކޮށްފައިވަނީ މި މިމަހުގެ 22ން ފެށިގެން\nޖަލަށް ޒިޔާރަތްކުރާ ފަރާތްތަކުން އެޗް.ޕީ.އޭ އިން ނަގަންޖެހޭ ހުއްދަ ނަގަންޖެހޭނީ އަމިއްލައަށް\nއެއްވެސް ޖަލަކުން ކޮވިޑް-19 ގެ ކޭސްއެއް ފެނިއްޖެ ނަމަ ޖަލަށް ޒިޔާރަތްކޮށްގެން ބައްދަލުކުރުމުގެ އިންތިޒާމް މެދުކަނޑާލެވޭނެ\nޒިޔާރާތްކުރާއިރު ރައްކާތެރިކަމުގެ ފިޔަވަޅު އެޅުމަށް ވަނީ އިލްތިމާސްކޮށްފަ\nކ. މާލެ | 23 ސެޕްޓެންބަރ 2020 | ބުދަ 09:06 | 3,952\nކަރެކްޝަންސް އިން ބަލަހައްޓަމުން ދާ ޖަލެއް - ރާއްޖެ އެމްވީ\nގާނޫނީ ވަކީލުންނަށް ޖަލަށް ގޮސް ގައިދީންނާއި ބަންދު މީހުންނާއި ބައްދަލުކުރެވޭނެ އިންތިޒާމު ހަމަޖައްސައިފިއެވެ.\nމިކަމާއި ގުޅިގެން ކަރެކްޝަނަލް ސާރވިސްއިން ނެރުނު އިއުލާނެއްގައި ބުނީ، "ޤާނޫނީ ވަކީލުންނާ ބައްދަލުވުން ހަމަޖެއްސުމާ ގުޅޭ އުސޫލު" ގެދަށުން ޤާނޫނީ ވަކީލުން ޖަލަށް ޒިޔާރަތްކޮށް، ޤައިދީންނާއި ބަންދުމީހުންނާ ބައްދަލުކުރުން، ކޯވިޑް-19 އާ ގުޅިގެން ރައްކާތެރި ފިޔަވަޅެއްގެ ގޮތުގައި މެދުކަނޑާލާފައިވީނަމަވެސް، އެކަން ނިމުމަކަށް ގެނެސްފައިވާކަމަށެވެ.\nއެގޮތުން، މި މަަހުގެ 22 ވަނަ ދުވަހުން ފެށިގެން ޤާނޫނީ ވަކީލުން ޖަލަށް ޒިޔާރަތްކޮށް، ބައްދަލުކުރެވޭނެ އިންތިޒާމް ހަމަޖެހިފައިވާކަމަށާއި މާފުށީ ޖަލަށާއި އައްސޭރި ޖަލަށް ޒިޔާރަތްކުރާ ފަރާތްތަކުން އެޗް.ޕީ.އޭ އިން ނަގަންޖެހޭ ހުއްދަ އެފަރާތަކުން އަމިއްލައަށް ނަގައި، ޒިޔާރަތްކުރުމުގައި ކޮވިޑް-19 އިން ރައްކާތެރިވުމުގެގޮތުން އަޅަންޖެހޭ ފިޔަވަޅުތަކަށް ސަމާލުކަން ދިނުމަށް ކަރެކްޝަނުން އިލްތިމާސްކުރެއެވެ.\nމީގެ އިތުރުން ވީޑިއޯ އަދި ފޯނު ކޯލް މެދުވެރިކޮށް، ހަމަޖައްސާފައިވާ އުސޫލާ އެއްގޮތަށް ޖަލުގައި ތިބިފަރާތްތަކާ ޤާނޫނީ ވަކީލުން ބައްދަލުކުރުމުގެ ކަންކަން ކުރިއަށް ގެންދާނެކަމަށް ކަރެކްޝަންސްއިން ބުނެއެވެ. އަދި އެއްވެސް ޖަލަކުން ކޮވިޑް-19 ގެ ކޭސްއެއް ފެނިއްޖެ ނަމަ ޖަލަށް ޒިޔާރަތްކޮށްގެން ބައްދަލުކުރުމުގެ އިންތިޒާމް މެދުކަނޑާލެވޭނެ ކަމަށް ކަރެކްޝަންސްއިން ވަނީ ބުނެފައެވެ.\nޤާނޫނީ ވަކީލު ބައްދަލުވުން ހަމަޖެއްސުމަށް ބޭނުންވާ ފޯމު ފުރިހަމަކުރުމަށްފަހު، [email protected] އަށް އީމެއިލް ކުރުމުން، ހަމަޖައްސާފައިވާ އުސޫލާ އެއްގޮތަށް ބައްދަލުވުން ހަމަޖެހިގެންދާނެ ކަމަށް އިއުލާނުގައި ވަަނީ ފާހަގަކޮށްފައެވެ.


Erashu Meehaku Ais Kankashimathee Nujahanees, Gaanoonakun India Out Huttuvaa - Reeko އެރަށު މީހަކު އައިސް ކަންކަށިމަތީ ނުޖަހަނީސް، ގާނޫނަކުން އިންޑިއާ އައުޓް ހުއްޓުވާ – ރީކޯ – Huvadhoo News Erashu Meehaku Ais Kankashimathee Nujahanees, Gaanoonakun India Out Huttuvaa - Reeko Huvadhoo News\nއެރަށު މީހަކު އައިސް ކަންކަށިމަތީ ނުޖަހަނީސް، ގާނޫނަކުން އިންޑިއާ އައުޓް ހުއްޓުވާ – ރީކޯ\nއިދިކޮޅުން މިހާރު ކުރަމުންދާ “އިންޑިއާ އައުޓް” ކެމްޕެއިން ގާނޫނަކުން ހުއްޓުވުމަށް އެމްޑީޕީގެ ކުރީގެ ޗެއަރޕަރސަން އަދި ރައްޔިތުންގެ މަޖިލީހުގެ ކުރީގެ ނައިބު ރައީސް މޫސާ މަނިކު ގޮވާލައްވައިފިއެވެ.\nއިދިކޮޅުން ކުރިއަށްގެންދާ އިންޑިއާ އައުޓް ކެމްޕެއިން ޖިނާއީ ކުށަކަށް ހަދައި ބޮޑެތި އަދަބުތައް ދިނުމަށް އެމްޑީޕީއިން މިހާރު ގެންދަވަނީ ބިލެއް އެކުލަވާލުމުގެ މަސައްކަތް ކުރަމުންނެވެ. އެކަމަށް ތާއީދު ކުރައްވަމުން ރީކޯ ވިދާޅުވީ، އިންޑިއާ އައުޓް ގޮވާ މީހުންނަށް ރައްޔިތުންގެ ބައިތުލްމާލުން ޚަރަދުކޮށްގެން މުސާރައާއި އިނާޔަތް ނަގަމުން ދާކަމަށާއި، ނަމަވެސް ނިކަމެތި ރައްޔިތުންނަށް އޮތީ އިންޑިއާއަށް ބޭސްފަރުވާއަށް ގޮސް މެޑިކަލް ކޮލެޖުގައި ކިއުގައި ތިބެން ކަމަށެވެ.\nގޮވަންވީ އިންޑިއާއައުޓޭ ވެސް ޗައިނާ އައުޓޭވެސް. މިހެން ގޮވަންތިބި އެންމެނަށް ރައްޔިތުންގެ ބައިތުލްމާލުން މުސާރަޔާ އިނާޔަތާއި އާއިލާއަށްބޭހާ ކޮއްތާ ތައުލީމު ލިބޭނެ ދެރަނިކަމެތިމީހާ ފަރުވާހޯދަން މެޑިކަލް ކޮލެޖްއަށް ގޮސް ކިޔޫގަހުއްޓާ. އެރަށުމީހަކު އައސް ކަންކަށީގަ ޖަހާނީ. ޤާނޫނަކުންހުއްޓުވާ! – ރީކޯގެ ޓުވީޓުގައި ވިދާޅުވެފައިވެއެވެ.\nގޮވަންވީ އިންޑިއާއައުޓޭ ވެސް ޗައިނާއއުޓޭވެސް،މިހެންގޮވަންތިބި އެންމެނަށްރައްޔަތުނގެ ބޭތަލްމާލުން މުސާރަޔާ އިނާޔަތާއާއިލާއަށްބޭހާ ކޮއްތާތައުލީމުލބޭނެ\nދެރަނިކަމެތިމީހާ ފަރުވާހޯދަން މެޑިކަލްކޮލެޖްއަށްގޮސްކިޔޫގަހުއްޓާ. އެރަށުމީހަކު އައސް ކަންކަށީގަޖަހާނީ ޤާނޫނަކުންހުއްޓުވާ!\n— Moosa Maniku (Reeko) (@ReekoMoosa) January 31, 2022\nދިވެހި ދައުލަތުން އެކި ގައުމުތަކާ އެކު ގާއިމުކޮށްފައިވާ ގުޅުންތަކަށް ނޭދެވޭ އަސަރު ފޯރާ ގޮތަށް ހިންގާ އަމަލުތަކަކީ ޖިނާއީ ކުށަކަށް ހަދަން ބިލެއް ޑްރާފްޓް ކޮށްފައި މިވަނީ އިދިކޮޅު ޕީޕީއެމް އާއި ޕީއެންސީން “އިންޑިއާ އައުޓް”ގެ ނަމުގައި ރާއްޖޭގައި ތިބި އިންޑިއާ ސިފައިން ފޭބުމަށް ގޮވާލައި ވަރުގަދަ ކެމްޕޭނެއް ހިންގަމުންދާ ވަގުތެއްގައެވެ.\nއިންޑިއާ އައުޓް މޫސާ މަނިކް (ރީކޯ މޫސަ)\nއަޖައިބެއް ރީކޯ ހޭބަލި ނުވެހުރޭ. އަހަރަމެން އިންޑިޔާއަށް ބޭސްފަރުވާއަށް ދަނީ ހިލޭ ބޭސްކުރާކަށް ނޫނޭ. އެމީހުންގެ ހޮޓާތަކުގަ ހިލޭ ތިބެފަ ކައިބޮއެ ހަދާކަށް ނޫނޭ. ބަލަ އިންޑިޔާއަށް ބޭސްފަރުވާއަށް ދަނީކީ ވަކި ޙައްސަކަ ވެގެން ދިވެހީންނެެއް ނޫނޭ. އިއީ މުޅި ދުނިޔޭގަ އެކިކަންކޮޅުތަކުން ބޭސްފަރުވާއަށް ދާތަނެެއް އަރަބިޤުމުތަކުގެ ގިނަރައްޔަތުން ވެސް ބޭސްފަރުވާއަށް ދަނީ އިންޑިޔާއަށް އެހެންނޭކިޔާފަ އެގައުމުތަކުގަ ބޭނުންހާ ގޮތަކަށް އިންޑިޔާްއިން ކަންކަން ކުރާކަށް ފުރުސަތެއް ނުދޭ.